(Ministru kabineta

 2021. gada …

rīkojums Nr. …)

**Bērnu, jaunatnes un ģimenes pamatnostādnes**

**2021.–2027. gadam**

SATURS

[Izmantotie saīsinājumi 4](#_Toc75876319)

[KOPSAVILKUMS 5](#_Toc75876320)

[IEVADS 6](#_Toc75876321)

[Bērnu, jaunatnes un ģimenes politikas pamatprincipi 6](#_Toc75876322)

[POLITIKAS MĒRĶI UN RĪCĪBAS VIRZIENI 8](#_Toc75876323)

[1. MĒRĶIS: SEKMĒT BĒRNU UN JAUNIEŠU DROŠĪBU, ATTĪSTĪBU, PSIHOLOĢISKO UN EMOCIONĀLO LABKLĀJĪBU 10](#_Toc75876324)

[Politikas rezultāts 12](#_Toc75876325)

[1.1.Rīcības virziens: Agrīns preventīvs atbalsts veselīgai bērnu un jauniešu attīstībai 14](#_Toc75876326)

[Darbības rezultāts: 16](#_Toc75876327)

[Īstenojamie uzdevumi 16](#_Toc75876328)

[1.2.Rīcības virziens: Visa veida vardarbības izskaušana 17](#_Toc75876329)

[Darbības rezultāts: 19](#_Toc75876330)

[Īstenojamie uzdevumi 20](#_Toc75876331)

[1.3. Rīcības virziens: No vielu un procesu atkarībām brīva paaudze 20](#_Toc75876332)

[Darbības rezultāts: 23](#_Toc75876333)

[Īstenojamie uzdevumi 24](#_Toc75876334)

[1.4.Rīcības virziens: Ģimenes sociālās funkcionēšanas spēju atjaunošana krīzes situācijā 24](#_Toc75876335)

[Darbības rezultāts 27](#_Toc75876336)

[Īstenojamie uzdevumi 28](#_Toc75876337)

[1.5.Rīcības virziens: Paradigmas maiņa bērnu tiesību aizsardzībā 28](#_Toc75876338)

[Darbības rezultāts: 30](#_Toc75876339)

[Īstenojamie uzdevumi 32](#_Toc75876340)

[2. MĒRĶIS: VIENLĪDZĪGAS IESPĒJAS BEZ VECĀKU GĀDĪBAS PALIKUŠAJIEM BĒRNIEM 33](#_Toc75876341)

[Politikas rezultāts: 34](#_Toc75876342)

[2.1. Rīcības virziens: Ģimeniska vide bērniem un jauniešiem ārpusģimenes aprūpē 34](#_Toc75876343)

[Darbības rezultāts 37](#_Toc75876344)

[Īstenojamie uzdevumi 38](#_Toc75876345)

[2.2.Rīcības virziens: Īpaši atbalstāmo bērnu un jauniešu grupu sociālā iekļaušana 38](#_Toc75876346)

[Darbības rezultāts: 43](#_Toc75876347)

[Īstenojamie uzdevumi 43](#_Toc75876348)

[3. MĒRĶIS: JAUNIEŠU PILNVĒRTĪGA UN VISPUSĪGA ATTĪSTĪBA, DZĪVES KVALITĀTES UZLABOŠANA UN LĪDZDALĪBAS STIPRINĀŠANA 44](#_Toc75876349)

[1. rīcības virziens: Darba ar jaunatni kvalitātes stiprināšana. 44](#_Toc75876350)

[2. rīcības virziens: Darba ar jaunatni sistēmas izveide un attīstība. 44](#_Toc75876351)

[3. rīcības virziens: Plašākas un aktīvākas jauniešu līdzdalības veicināšana. 44](#_Toc75876352)

[4. rīcības virziens: Darba tirgum un patstāvīgai dzīvei nepieciešamo prasmju un iemaņu apguves veicināšana. 44](#_Toc75876353)

[5. rīcības virziens: Jauniešu ar ierobežotām iespējām iekļaušanas veicināšana 44](#_Toc75876354)

[4. MĒRĶIS: TAUTAS ATAUDZE LATVIJĀ 45](#_Toc75876355)

[Politikas rezultāts: 47](#_Toc75876356)

[4.1. Rīcības virziens: Ģimenes vērtību spēcināšana sabiedrībā 47](#_Toc75876357)

[Darbības rezultāts: 48](#_Toc75876358)

[4.2. Rīcības virziens: Bērna attīstība, audzināšana un aprūpe 50](#_Toc75876359)

[Darbības rezultāts: 50](#_Toc75876360)

[Īstenojamie uzdevumi 51](#_Toc75876361)

[4.3. Rīcības virziens: Dzīves kvalitātes uzlabošana ģimenēs ar bērniem 52](#_Toc75876362)

[Darbības rezultāts: 53](#_Toc75876363)

[Īstenojamie uzdevumi 54](#_Toc75876364)

[4.4. Rīcības virziens: Jauniešu patstāvīgas dzīves uzsākšana 55](#_Toc75876365)

[Darbības rezultāts: 55](#_Toc75876366)

[Īstenojamie uzdevumi 56](#_Toc75876367)

[4.5. Rīcības virziens: Latvieši pasaulē un atgriešanās tēvzemē 57](#_Toc75876368)

[Darbības rezultāts: 57](#_Toc75876369)

[Īstenojamie uzdevumi 58](#_Toc75876370)

# Izmantotie saīsinājumi

**ANO** – Apvienoto Nāciju Organizācija

**ĀM** – Ārlietu ministrija

**CSP** – Centrālā statistikas pārvalde

**ES** – Eiropas Savienība

**ESF** – Eiropas Savienības fondi

**FM** – Finanšu ministrija

**IeM** – Iekšlietu ministrija

**IZM** – Izglītības un zinātnes ministrija

**JSPA** - Jaunatnes starptautisko programmu aģentūra

**KM** – Kultūras ministrija

**LM** – Labklājības ministrija

**LPS** – Latvijas Pašvaldību savienība

**NAP2027** – Nacionālais attīstības plāns 2021.-2027.gadam

**NVO** – Nevalstiskās organizācijas

**PKC – Pārresoru koordinācijas centrs**

**SPKC** – Slimību profilakses un kontroles centrs

**TM** – Tieslietu ministrija

**VARAM** – Vides aizsardzības un reģionālās attīstības ministrija

**VBTAI** – Valsts bērnu tiesību aizsardzības inspekcija

**VM** – Veselības ministrija

# KOPSAVILKUMS

Lai veidotu ģimenēm ar bērniem draudzīgu sabiedrību, kas veicina bērnu un jaunatnes labklājību, veselīgu attīstību un vienlīdzīgas iespējas, kā arī lai valsts politika būtu visaptveroša, izsvērta un pēctecīga, LM sadarbībā ar citām ministrijām ir izstrādājusi vienotas Bērnu, jaunatnes un ģimenes pamatnostādnes 2021.–2027.gadam (turpmāk – Pamatnostādnes). Pamatnostādnes ir vidēja termiņa politikas plānošanas dokuments, kas nosaka bērnu un ģimenes valsts politikas pamatprincipus, mērķi, prioritātes, rīcības virzienus un uzdevumus šajā periodā, papildina un turpina citos tematiski saistītos valsts politikas plānošanas dokumentos paredzēto attīstības perspektīvu.

Pamatnostādnes nodrošina NAP2027 prioritātēs noteikto rīcības virzienu un uzdevumu īstenošanu bērnu un ģimenes politikas jomā, tādējādi kalpojot kā NAP2027 un ESF ieviešanas instruments attīstības plānošanas jomā.

Pamatnostādnes aptver virkni šobrīd aktuālu, horizontāli un pārnozariski risināmu, jaunu attīstības virzienu bērnu un ģimenes politikas jomā, kā piemēram, bērnu un jauniešu attīstības vajadzību nodrošināšana, agrīnā preventīvā atbalsta sistēmas izveide, veselība, izglītība, psiholoģiskā un emocionālā labklājība viņu izaugsmes ceļā, bērnu tiesību aizsardzības un uzraudzības sistēmas pilnveidošana. Izvirzītie rīcības virzieni un uzdevumi attiecināmi uz plašu personu loku, proti, visiem bērniem, kas vēl nav sasnieguši 18 gadu vecumu atbilstoši Bērnu tiesību aizsardzības likuma tvērumam, kā arī viņu ģimenēm, un kopā tie ir virzīti uz NAP2027 izstrādes gaitā bērnu, jaunatnes un ģimeņu atbalsta politikā identificēto nepilnību un problēmjautājumu atrsināšanu.

Pamatnostādnes ietver bērnu, jaunatnes un ģimenes valsts politikas virsmērķi, četrus mērķus ar no tiem atvasinātiem rīcības virzieniem, plānotās politikas rezultātus un veicamo uzdevumu un pasākumu rezultatīvos rādītājus, indikatīvu novērtējumu attiecībā uz valsts un pašvaldību budžetiem, sasaisti ar politikas plānošanas dokumentiem un tiesību aktiem.

Pamatnostādņu projekta izstrādē tika iesaistītas vairākas nozares ministrijas - Ārlietu ministrija, Ekonomikas ministrija, Iekšlietu ministrija, Izglītības un zinātnes ministrija, Tieslietu ministrija, Veselības ministrija, Vides aizsardzības un reģionālās attīstības ministrija un Pārresoru koordinācijas centrs, kā arī pašvaldību institūciju un nevalstisko organizāciju speciālisti bērnu tiesību aizsardzības un atbalsta pakalpojumu nodrošināšanas jomā.

Pamatnostādņu izstrādē ir ņemti vērā saistīto jomu plānošanas dokumentu ieviešanas izvērtējumi, Labklājības ministrijas pasūtītu pētījumu un izvērtējumu rezultāti, starptautisku organizāciju veikti izvērtējumi. Pamatnostādņu rezultatīvo rādītāju ietvars veidots, pēc iespējas nodrošinot starptautiski salīdzināmu monitoringa ietvaru rādītāju izmantošanu un Pamatnostādņu ietvaros plānotā mērķa un rezultātu sasniegšanas analīzi salīdzināmā perspektīvā.

# IEVADS

Latvijas galvenā vērtība ir mūsu bērni. Viņi veidos nākotnes Latviju, nākotnes pasauli. Mums ir jāsaprot ģimene kā mini sabiedrība, kā mikrokosms, kurā bērni dzīvo un mācās to, kas viņiem nepieciešams, lai tiktu galā ar pasauli. Vēl nekad attiecības, kurās aug bērni, nav bijušas tik dažādas, brīvība organizēt ģimenes nekad nav bijusi tik liela kā šodien. Taču - nekad agrāk ne vecāki, ne valstis nav saskārušās ar tik daudziem jautājumiem, izaicinājumiem un lēmumiem, kuri prasa jaunu pieeju, citādu domāšanu, atšķirīgu rīcību efektīvu risinājumu meklēšanā.

Kas mūs patiesībā visus tur kopā šajā dažādībā? Vērtības mums kalpo par kompasu šajā lieliskajā un skaistajā uzdevumā, - palīdzēt mūsu bērniem izaugt. Mūsu kopīgās vērtības parāda daudzo lielo sabiedrības jautājumu un mazo ikdienas ģimenes dzīves situāciju risinājumu virzienu. Vērtības mēs dabiski nododam saviem bērniem, tiklīdz viņi sāk iet savu ceļu. Tas ir mūsu pienākums un mūsu kopējā atbildība Latvijas valsts ilgtspējas un mūsu bērnu laimīgas nākotnes vārdā.

### Bērnu, jaunatnes un ģimenes politikas pamatprincipi

1. **Bērns ir vērtība**

Bērni ir mūsu nākotnes potenciāls un valsts ilgtspējas rādītājs. Valsts pienākums ir nodrošināt bērnu un jauniešu *labbūtību*, paplašinot līdzšinējo politikas tvērumu, iekļaujot tajā arī ētisko un ekonomisko dimensiju, – veidojot iekļaujošu sabiedrību, dzīvi bez nabadzības, ņemot vērā indivīdu attīstības vajadzības, vēlmes, resursus, tiesības un nodrošinot vienlīdzīgu iespēju pieejamību.

1. **Holistiska un visaptveroša pieeja bērna attīstībai**

Visas nozares, institūcijas un organizācijas ir līdzatbildīgas bērnu attīstības potenciāla saglabāšanā un uzlabošanā. Valsts pienākums ir publiskajā pārvaldē stiprināt konceptuāli jaunu pieeju *bērnu labbūtības* jomā, - līdzās bērnu tiesību aizsardzībai izveidojot un nostiprinot starpsektoriālu *agrīnā preventīvā atbalsta sistēmu bērnu attīstības potenciāla stiprināšanai.* Tas paredz izveidot šim mērķim atbilstošu valsts pārvaldes institucionālo mehānismu bērnu attīstībai un labbūtībai būtisko horizontālo starpnozaru jautājumu sistēmiskai koordinēšanai un praktiskai atrisināšanai to kompleksitātē un pēc būtības.

1. **Bērna un ģimenes integritāte un vienotība**

Lai bērni būtu emocionāli stabili un kompetenti savā tālākajā dzīvesveidā, katram bērnam ir nepieciešama ģimene. Tā bērnam ir pirmā un vissvarīgākā kopiena, kurā attīstīt savas vajadzības, mācīties robežas un veidot savas personības integritāti. Vecāku spēja un griba nopietni uztvert savus bērnus, veidot dziļu emocionālo piesaisti, cienīt viņu individualitāti un ņemt vērā viņu vajadzības stiprina savstarpējo saikni un liek bērnam justies mīlētam un vērtīgam. Pamatojoties uz to, bērns var izaugt ar stabilu pašnovērtējumu, uz kuru balstīsies visu mūžu. Princips paredz ģimenēm vecāku prasmju attīstības programmu īstenošanu ģimenes attiecību kvalitātes veidošanai starp vecākiem un bērniem un tādas vecāku autoritātes veidošanai, kas balstās uz noteiktām pozitīvām vērtībām, sadarbībspēju attīstību, atbalstu, pozitīvas izglītošanas un savstarpējās sadarbības principiem.

1. **Prevencija kā politikas stratēģiskais virziens**

Ieguldījumi prevencijā ir valsts politikas stratēģiskais virziens, lai nodrošinātu jaunās paaudzes izaugsmi un labklājību. Agrīnais atbalsts bērniem, sākot tieši ar bērnu attīstības risku agrīnās atpazīšanas un preventīvā atbalsta sistēmas izveidi, - ir valsts nacionālās prevencijas ilgtermiņa stratēģijas pirmais solis, uz kā pamata sistēmiski integrēti attīstīt visaptverošus agrīnā atbalsta pakalpojumus ģimenēm ar bērniem visās būtiskajās bērnu politikas jomās. Principa ieviešana paredz vienotu kritēriju izvirzīšanu preventīvajam darbam kopumā. Bērna labāko interešu nodrošināšanas vārdā arī sarežģītajās krīzes, vardarbības, antisociālās uzvedības situācijās prioritāte ir reaģējošas rīcībpolitikas nomaiņa uz proaktīvu cēloņfaktoru apzināšanu un bērnu tiesību aizsardzības prevencijas sistēmas pilnveidi. Valsts un pašvaldību atbalsta resursu mērķtiecīga novirzīšana ģimenēm ar bērniem pēc iespējas agrīnākā posmā ir ilgtermiņā efektīvākais resursu ieguldījums sabiedrības nākotnei.

1. **Sistēmiski koordinēta atbalsta pakalpojuma sistēma**

Princips paredz starpinstitucionāli koordinētu un sistēmisku pieeju bērniem un ģimenēm nepieciešamo pakalpojumu groza attīstībā, nodrošinot pāreju no bērnu politikas jomā darbojošos nozaru institucionāli profilēto atbalsta pakalpojumu sadrumstalotas sniegšanas uz bērna un ģimenes *individuālo gadījumu vadības koordinētu pieeju*, īstenojot starpinstitucionāli un starpnozariski integrētu atbalsta pakalpojumu kompleksu, vienlaicīgi monitorējot to rezultātus un mērot intervences efektivitāti. Pakalpojumu publiskā finansējuma efektīvas izmantošanas nolūkā uzsvars tiks likts uz pierādījumiem balstītu metodisko instrumentu un pierādītas efektivitātes atbalsta programmu attīstību.

1. **Daudzprofesionāli un starpdiciplināri sadarbības tīkli**

Bērnam un ģimenei nepieciešamo atbalsta pakalpojumu izstrāde, ieviešana un īstenošana tieši mērķa grupas specifikas dēļ noteikti ir balstāma uz daudzprofesionālu sadarbību un tās tīklos – valsts un pašvaldību dažādu institūciju, nevalstisko organizāciju praktiķu, zinātnes un profesionālo jomu dažādo biedrību – attīstītu starpnozaru sadarbību. Principa ieviešana paredz jaunu, efektīvu un elastīgu starpinstitucionālās sadarbības praktisko risinājumu un algoritmu ieviešanu. Sadarbības un tās tīklu attīstībai ir nepieciešama nacionālā līmeņa koordinācijas funkcijas ieviešana, lai atbalsta pakalpojumus prioritāri nostiprinātu pēc iespējas tuvāk bērniem un ģimenēm – pašvaldībās un efektīvāk īstenotu pašu bērnu un ģimeņu iesaistīšanos un līdzdarbību.

1. **Vienlīdzīgu iespēju nodrošināšana visiem bērniem**

Līdzvērtīgi augstas un profesionālas atbalsta pakalpojumu kvalitātes nodrošināšana visā Latvijā. Vienotu vadlīniju, principu un metodoloģijas ievērošana pakalpojumu īstenošanā un rezultātu efektivitātes monitorēšanā. Atbalsta pakalpojumu pieejamības visā Latvijas teritorijā uzlabošana, nodrošinot iespējas ikvienam bērnam un ģimenei pēc nepieciešamības un savlaicīgi saņemt pakalpojumus. Atbalsta jomās īstenotās pētniecības un inovāciju pieredzes izmantošana pakalpojumu, metodisko vadlīniju izstrādē un prakses risinājumu ieviešanā, lai sekmētu jaunu, pierādījumos balstītu efektīvu pakalpojumu ieviešanu.

1. **Pārmaiņu ilgtspējas virzītājspēks - mēs pieaugušie**

Ir laiks uz pakalpojumiem skatīties caur rezultātu prizmu – kā pakalpojumi atbilst bērna attīstības vajadzībām kā vienotam kompleksam. Atbalsta pakalpojumu bērnam un ģimenei *piedāvājumorientētas pieejas* ieviešanai ir nepieciešams tieši mūsu – pieaugušo profesionālisms un mērķtiecība spēt atrast un mazināt sistēmas ierobežojumus, atverot ceļu uz integrētu Atbalsta pieejamības sistēmas izveidi attiecībā uz visiem Latvijas bērniem. Tas paredz sistēmisku pieeju klientu vajadzību izzināšanai un speciālistu profesionālo kompetenču apzināšanu, lai izveidotu speciālistu un viņu profesionālo profilu vienotu *kopējās atbalsta infrastruktūras kartējumu* Latvijā. Speciālistu profesionālajā pilnveidē uzsvars tiks likts uz trūkstošo speciālistu sagatavošanu, esošā personāla kompetenču attīstību, īpaši akcentējot zināšanu par bērnu attīstības procesu apgūšanu un starpnozaru sadarbības kompetenču attīstību sistēmas daudzprofesionālajos tīklos.

### POLITIKAS MĒRĶI UN RĪCĪBAS VIRZIENI

**Virsmērķis** ir bērniem un ģimenēm draudzīga sabiedrība, kas veicina bērnu un jaunatnes labklājību, veselīgu attīstību, vienlīdzīgas iespējas un nabadzības risku un sociālās atstumtības mazināšanu ģimenēm ar bērniem.

Pamatnostādņu virsmērķim ir pakārtoti četri mērķi un no tiem izrietoši rīcības virzieni, kas ir balstīti bērnu, jaunatnes un ģimenes valsts politikas galvenajos pamatvirzienos un kopā nodrošina, lai valsts politika būtu visaptveroša, sistēmiska, izsvērta un pēctecīga.

1) *Pirmais mērķis*: **Sekmēt bērnu un jauniešu drošību, attīstību, psiholoģisko un emocionālo labklājību**

Tas paredz bērnu attīstības vajadzību apzināšanu un nodrošināšanu, speciālistu, ģimeņu, bērnu un jaunatnes izglītošanu un izpratnes veicināšanu, veidojot drošu vidi, novēršot vardarbības riskus un īstenojot agrīnu intervenci risku ietekmes novēršanai, kā arī atbalsta sniegšanu ģimenes funkcionalitātes stiprināšanai un nelabvēlīgas pieredzes ietekmes mazināšanai un tālāku kvalitatīvāku savstarpējo attiecību veidošanai.

Mērķa īstenošanai noteikti sekojoši **rīcības virzieni:**

1. Agrīnais preventīvais atbalsts veselīgai bērnu un jauniešu attīstībai;
2. Visa veida vardarbības izskaušana;
3. No vielu un procesu atkarībām brīva paaudze;
4. Ģimenes sociālās funkcionēšanas spēju atjaunošana krīzes situācijā;
5. Tiesībsargājošo un bērnu tiesību aizsardzības institūciju reaģēšanas paradigmas maiņa.

2) *Otrais mērķis*: **Vienlīdzīgas iespējas bez vecāku gādības palikušajiem bērniem un jauniešiem**

Tas paredz palielināt iespējas bāreņiem un bez vecāku gādības palikušajiem bērniem augt ģimenē vai ģimenei pietuvinātā vidē, kā arī nodrošināt individuālajām vajadzībām atbilstošus atbalsta pakalpojumus, veicinot bāreņu un citu īpaši atbalstāmo bērnu un jauniešu grupu pilnvērtīgu sociālo iekļaušanos sabiedrībā. Mērķa īstenošanai noteikti sekojoši **rīcības virzieni:**

1. Ģimeniska vide bērniem un jauniešiem ārpusģimenes aprūpē;
2. Īpaši atbalstāmo bērnu un jauniešu grupu sociālā iekļaušana.

3) *Trešais mērķis:* **Jauniešu attīstība, dzīves kvalitātes uzlabošana un līdzdalības stiprināšana.**

Tas paredz visās valsts politikas jomās īstenojamu mērķtiecīgu darbību kopumu, kas veicina jauniešu pilnvērtīgu, harmonisku un vispusīgu attīstību, iekļaušanos sabiedrībā un tās pilsoniskās līdzdalības procesos, un dzīves kvalitātes uzlabošanu, lai jaunieši justu drošību par savu nākotni Latvijā.

Mērķa īstenošanai noteikti sekojoši **rīcības virzieni:**

1. Darba ar jaunatni kvalitātes stiprināšana;
2. Darba ar jaunatni sistēmas izveide un attīstība;
3. Plašākas un aktīvākas jauniešu līdzdalības veicināšana;
4. Darba tirgum un patstāvīgai dzīvei nepieciešamo prasmju un iemaņu apguves veicināšana.

Trešā mērķa rīcības virzienus, uzdevumus un pasākumus izstrādā IZM, un minētais dokuments tiek iekļauts Pamatnostādnēs, kā organiska kopējās bērnu labbūtības politikas sastāvdaļa.

4) *Ceturtais mērķis*: **Tautas ataudze Latvijā.**

Tas paredz izstrādāt un īstenot visaptverošu un mērķtiecīgu ilgtermiņa programmu dzimstības pieauguma veicināšanai, tajā nosakot konkrētus atbalsta instrumentus, programmas un veidus, kā valstī realizēt NAP2027 prioritātē “*Stipras ģimenes, veseli un aktīvi cilvēki” noteikto mērķi – “Veseli un aktīvi cilvēki Latvijā kopā veido iekļaujošu sabiedrību, kurā dzimst vairāk bērnu, ir vairāk laimīgu ģimeņu, atbildīgu un par nākotni drošu bērnu vecāku*”.

Mērķa īstenošanai noteikti sekojoši **rīcības virzieni**:

1. Ģimenes vērtību spēcināšana sabiedrībā;
2. Bērna audzināšana un aprūpe;
3. Dzīves kvalitātes paaugstināšana ģimenēs ar bērniem;
4. Jauniešu patstāvīgas dzīves uzsākšana;
5. Latvieši pasaulē un atgriešanās Tēvzemē.

Balstoties uz Pamatnostādnēm, plānots izstrādāt vairākus īstermiņa un vidēja termiņa plānošanas dokumentus:

* “*Plāns personu ar invaliditāti vienlīdzīgu iespēju veicināšanai 2021.-2023. gadam”;*
* “*Darba aizsardzības jomas attīstības plāns 2021.-2023. gadam*”,
* “*Plāns sociālo pakalpojumu attīstībai 2021.-2023. gadam*”,
* “*Plāns sieviešu un vīriešu vienlīdzīgu tiesību un iespēju veicināšanai 2021.-2023. gadam*”,
* “*Plāns bērnu un jauniešu drošības, psiholoģiskās un emocionālās labklājības veicināšanai 2021-2027. gadam”,*
* *“Dzimstības stratēģija 2021.-2027. gadam”;*
* plāna projekts: “Bērnu noziedzības novēršanas un bērnu aizsardzībai pret noziedzīgu nodarījumu plāns 2022.-2024. gadam”

Pēc Pamatnostādņu projekta sabiedriskās apspriedes procesa norises tiks iekļauta apkopojoša informācija par galvenajiem rezultātiem.

# 1. MĒRĶIS: SEKMĒT BĒRNU UN JAUNIEŠU DROŠĪBU, ATTĪSTĪBU, PSIHOLOĢISKO UN EMOCIONĀLO LABKLĀJĪBU

Latvijā darbs ar ģimeni ar bērniem līdz šim prioritāri orientēts uz bērnam nelabvēlīgu attīstības apstākļu dēļ radīto seku novēršanu, nevis agrīnu to rašanās cēloņu un problemātikas atpazīšanu un savlaicīgu intervenču nodrošināšanu. Agrīnas iejaukšanās princips mūsu valstī nav prioritarizēts atbilstoši tā stratēģiskajai nozīmei bērnu pozitīvas attīstības procesa nodrošināšanā visā bērna izaugsmes ceļā.

Bērnu un jauniešu drošību un attīstību būtiski ietekmē vides, sociālie un bioloģiskie faktori, negatīva bērnības pieredze, piedzīvota vardarbība. Diemžēl vardarbības pret bērniem, vardarbības ģimenē un vienaudžu vidū izplatības rādītāji Latvijā ir augsti. Lielākas izredzes pieredzēt vardarbību ir bērniem no disfunkcionālām ģimenēm, turklāt bērnībā pieredzētā vardarbība saistīta gan ar sliktāka veselības un personības pašvērtējuma izredzēm, gan ar pārmērīgas alkohola lietošanas, antisociālas uzvedības, psihoemocionālās veselības problēmu attīstības un pašnāvības mēģinājumu veikšanas augstākām iespējamībām jauniešu un pieaugušā vecumā. Bērni ir viena no sabiedrības grupām, kurām ir nepieciešama īpaša aizsardzība pret vardarbību. Ģimenei būtu jābūt vietai, kurā bērns saņem nepieciešamo aprūpi un atbalstu, lai varētu attīstīties un sekmīgi sagatavoties patstāvīgai dzīvei. Būtiski, ka bērnībā pieredzētai vardarbībai ir ne tikai tūlītējas negatīvās sekas, bet tā var atstāt arī nelabvēlīgu ilgtermiņa ietekmi uz cietušās personas veselību un labklājību. Vardarbības rezultātā bērnībā izveidojusies stresa uzvedība tālāk var veidot pamatu bērnu un jauniešu antisociālai uzvedībai un paaugstināt likumpārkāpumu un noziedzības riskus.[[1]](#footnote-1)

Dati par atkarību izraisošo vielu lietošanu bērnu un pusaudžu vidū liecina, ka ik gadu pieaug pirmreizēji reģistrēto pacientu skaits, kam psihiski un uzvedības traucējumi radušies no pārmērīgas alkohola lietošanas[[2]](#footnote-2). Līdztekus būtiski palielinājies arī pusaudžu pastrādāto likumpārkāpumu skaits.[[3]](#footnote-3) Secināms, ka sociālās rehabilitācijas iespējas un profilakse bērniem ar atkarībām ir nepietiekamā līmenī. Vienlaikus ne tikai Latvijā, bet arī Eiropā šobrīd novērojams minimāls progress vai gatavība īstenot efektīvu alkohola ierobežošanas politiku un, pakārtoti tai, dažādu intervenču īstenošanu, kā piemēram, samazināt tirdzniecības vietu skaitu, saīsināt tirdzniecības laiku, valsts monopola ieviešana un minimālās tirdzniecības cenas koncepta ieviešana.

Ģimenes pašreizējos ekonomiskos un sociālos apstākļos, saskaroties ar izaicinājumiem gan materiālā plānā, gan strauji attīstoties dažādām ideoloģijām, nespēj sekmīgi pielāgoties pārmaiņām, kas rada ģimenē krīzes momentus. Nerodot iekšējus resursus un savlaicīgi nesaņemot palīdzību un atbalstu, ģimenes nonāk institūciju redzeslokā, pieaug nepilngadīgo novārtā pamešanas gadījumi, vecāku un bērnu atkarību izraisošo vielu lietošana, attīstās bērnu uzvedības problēmas, kas dezorganizē indivīdu, ģimeni un pat veselu sabiedrības grupu.

Šobrīd Latvijā pastāvošā sistēma nenodrošina to, lai laikus tiktu identificēti riski, kas norādītu uz to, ka bērns nākotnē varētu izdarīt kādu likumpārkāpumu, un tādējādi netiek nodrošināta šiem bērniem nepieciešamā pastiprinātā uzmanība. Šobrīd valsts iestāžu uzmanības lokā pamatā nonāk tie bērni, kuru uzvedība jau ir rezultējusies ar likumpārkāpumu. Vienlaikus jānorāda, ka Latvijā joprojām pastāv sadrumstalota un starpnozariski nekoordinēta bērnu tiesību aizsardzības sistēma, netiek nodrošināta mērķtiecīga un uz bērna labākajām interesēm vērsta ilgtermiņa rīcībpolitika bērnu un ģimenes politikas jomā.

Lai sekmētu bērnu un jauniešu drošību, attīstību, psiholoģisko un emocionālo labklājību, valsts pienākums ir publiskajā pārvaldē stiprināt konceptuāli jaunu pieeju *bērnu labbūtības* jomā, - izveidojot un nostiprinot starpsektoriālu *agrīnā preventīvā atbalsta sistēmu bērnu attīstības potenciāla stiprināšanai.* Tas paredz izveidot šim mērķim atbilstošu valsts pārvaldes institucionālo mehānismu bērnu attīstībai un labbūtībai būtisko horizontālo starpnozaru jautājumu sistēmiskai koordinēšanai un īstenošanai, lai praksē nodrošinātu vienotu situācijas izpratni un atbilstošu rīcību, iespējami agrīnāk identificētu un novērstu potenciālus riskus bērnu psihosociālajai attīstībai.

Agrīnas iejaukšanās princips visos bērnu un ģimenes politikas līmeņos paredz īstenot pēc iespējas ātrākas intervences pieeju, kad bērna attīstības grūtības vai ģimenes situācijas problēmas vēl ir tikai paredzamas vai nelielas.

Šādu pieeju var realizēt tikai ar visu iesaistīto sabiedrības institūciju vienotu izpratni, aktīvu dalību un sadarbību. Turklāt valsts un pašvaldību ieguldījums pēc iespējas agrīnākā posmā, nodrošinot ģimenēm ar bērniem universālus atbalsta pakalpojumus, ir efektīvākais resursu ieguldījums sabiedrības nākotnei. Vienlaikus jāatzīmē, ka savlaikus sniegts atbalsts ģimenēm ar bērniem ir ilgtermiņa ieguldījums valsts ekonomiskajā attīstībā, jo cīņa ar sekām prasa daudz lielāku resursu[[4]](#footnote-4) patēriņu kā agrīnā preventīvā atbalsta nodrošināšana. Pierādījumos balstīti secinājumi rāda, ka agrīnās iejaukšanāsieguvumu un izmaksu attiecība, ieguldījumu atdeves rādītāji ir augstāki nekā vēlāka iejaukšanās. Vēlīnās prevencijas programmas, kā piemēram, padziļinātas intervences pusaudžiem jau konkrētu uzvedības risku vai likuma pārkāpumu gadījumos, izmaksā par 40% vairāk nekā savlaicīgi veikti agrīnā preventīvā atbalsta pasākumi.[[5]](#footnote-5)

Ņemot vērā minēto, ir nepieciešams veikt pasākumu kopumu esošās paradigmas maiņai, bērnu politikas īstenošanā ieviešot un prioritarizējot agrīnā preventīvā atbalsta bērnu un jauniešu attīstībai nodrošināšanu, kas sevī ietver gan līdzšinējās atbalsta prakses pilnveidošanu bērnu attīstības vajadzību nodrošināšanai, gan intervences programmu klāsta un pakalpojumu pieejamības paplašināšanu, kā arī ģimeni gaidību laikā, vecāku un ikdienas darbā ar bērniem iesaistīto speciālistu pratības paaugstināšanu. Plānotais rīcības virziens turpmāk paredz mērķtiecīgu resursu ieguldīšanu arī agrīnajā profilaksē, izmantojot uz pierādījumiem balstītu agrīnu intervenci atbalsta pakalpojumu nodrošināšanā, tādējādi pakāpeniski pārliekot akcentus no *ugunsgrēka dzēšanas* pieejas (prevencija caur krīzes situāciju novēršanu) uz visaptverošu izpratni par preventīvu pozitīvu bērnu, jauniešu un ģimenes attīstības apstākļu veicināšanu kopumā.

Ņemot vērā vardarbības problēmas aktualitāti un augstos izplatības rādītājus[[6]](#footnote-6) sabiedrībā, kā arī vardarbības fenomena interpretācijas dažādību, būtiski ir veikt proaktīvus pasākumus vardarbības pret bērniem un jauniešiem novēršanai Latvijā. Līdzšinējā rīcībpolitika ir vērtējama kā reaģējoša nevis proaktīva, tāpēc turpmāk lielāka uzmanība jāpievērš vardarbības agrīnas atpazīšanas un atklāšanas risinājumu izstrādē un ieviešanā, kā arī rehabilitācijas sniegšanai. Šobrīd vardarbības prevencijai ir pievērsta pārāk maza uzmanība, un šāda attieksme ir jāmaina, lai ilgtermiņā panāktu būtisku vardarbības gadījumu skaita samazināšanu. Ievērojot minēto, kā būtisks izaicinājums un reizē arī kā atbildīgs uzdevums bērnu un jauniešu psiholoģiskās un emocionālās labklājības nodrošināšanai ir jāizvirza visa veida vardarbības samazināšana un tās izskaušana Latvijas sabiedrībā. Tas panākams, nodrošinot monitoringa pilnveidi vardarbības jomā un īstenojot pasākumus vardarbības prevencijai, kā arī nodrošinot pasākumu kopumu, kas vērsts uz speciālistu, ģimeņu, bērnu un jaunatnes izglītošanu un izpratnes veicināšanu, veidojot drošu vidi un novēršot jebkādus vardarbības riskus.

Kā būtisks izaicinājums bērnu un jauniešu labbūtības nodrošināšanā ir izvirzāms no vielu un procesu atkarībām brīvas paaudzes veidošana, izstrādājot un īstenojot pierādījumos balstītas atkarības profilakses intervences: alkohola, tabakas un narkotiku pieejamības, reklamēšanas un popularizēšanas mazināšanas pasākumus, kā arī vielu un informācijas tehnoloģiju atkarības profilakses programmu īstenošanu, pilnveidojot universālās un veidojot selektīvās profilakses aktivitāšu un pakalpojumu klāstu.

Vienlaikus ir nepieciešams vērst īpašu uzmanību bērnu likumpārkāpumu prevencijas sistēmas pilnveidošanai, bērnu antisociālas uzvedības novēršanai, tostarp izstrādājot nepieciešamos normatīvos aktus, pilnveidojot speciālistu zināšanas, kā arī nodrošinot bērniem un jauniešiem bezmaksas saturīgas brīvā laika pavadīšanas iespējas pašvaldībās.

Attiecībā uz sistēmiskām izmaiņām bērnu tiesību aizsardzībā kā būtisks izaicinājums sistēmas pilnveidei jānorāda plašais atbildīgo institūciju loks (bāriņtiesas, pašvaldības sociālie dienesti, pašvaldības, ārpusģimenes aprūpes pakalpojumu sniedzēji, nozaru ministrijas, izglītības, kultūras un ārstniecības iestādes, valsts un pašvaldības policija, tiesas, tiesu izpildītāji, Valsts probācijas dienests, sociālās korekcijas iestādes, ieslodzījuma vietas, nevalstiskajās organizācijas), to dažādās piemērotās pieejas problēmu risināšanai, kā arī iesaistīto speciālistu dažādais izpratnes līmenis, kas kā aktuālu uzdevumu izvirza - starpinstitūciju efektīvas sadarbības algoritmu izstrādi bērnu labbūtības komplekso jautājumu risināšanai kopumā. Lai to nodrošinātu, pārskatāms gan informācijas apjoms, gan arī veids, kādā publiskās institūcijas apmainās ar informāciju, lai agrīni (preventīvi) pamanītu un risinātu bērnu vajadzības. Restartējot Nepilngadīgo personu atbalsta informācijas sistēmu, veidojama vienotā risku analīzes un vadības informācijas sistēma, kuras mērķis ir veicināt risku pieejā bāzētu bērnu tiesību un interešu aizsardzību, nodrošinot nepieciešamās informācijas apstrādi, sekmējot starpinstitucionālo sadarbību, sistēmām savstarpēji un integrēti sniedzot pārskatu par visiem svarīgākajiem bērna riskiem, notikumiem un sniegto atbalstu, ļaujot nodrošināt izsekojamību bērnam sniegto atbalsta pakalpojumu nodrošināšanā, tādējādi savlaikus identificējot nepieciešamību pēc atsevišķu pakalpojumu pilnveides un ģimenē pastāvošo problēmu risināšanas.

### Politikas rezultāts

#### **1. Politikas rezultāts:** Ieviestas agrīnas, efektīvas, sistēmiskas intervences bērna attīstības un ģimenes labbūtības risku atpazīšanai un novēršanai

#### **2. Politikas rezultāts:** Novērsti vardarbības riski ģimenē un vienaudžu vidū, ieviests monitorings vardarbības jomā un nodrošināts atbalsts no vardarbības cietušām un vardarbību veikušām personām

#### **3. Politikas rezultāts:** Samazinājies atkarību izraisošo vielu patēriņš,nodrošināta profilakse un sociālā rehabilitācija bērniem un jauniešiem ar atkarības problēmām

#### **4. Politikas rezultāts**: Uzlabotaspeciālistu un sabiedrības izpratne bērnu labbūtības un tiesību aizsardzības jomā

***5. Politikas rezultāts:*** *Izveidota starpsektoriāli koordinēta, efektīva un ilgtspējīga bērnu un ģimeņu atbalsta sistēmas pārvaldība*

***6. Politikas rezultāts:*** *Samazināta bērnu noziedzība, novēršot noziedzīgu uzvedību veicinošo faktoru ietekmi bērnu izaugsmes ceļā*

***7. Politikas rezultāts:*** *Uzlabota bērnu drošība un aizsardzība no veselības un dzīvības apdraudējuma*

***8. Politikas rezultāts:*** *Paaugstināta sabiedrības un ieinteresēto institūciju informētība un izpratne par bērnu noziedzības un bērnu aizsardzības pret noziedzīgu nodarījumu jautājumiem.*

|  |  |  |  |  |  |  |
| --- | --- | --- | --- | --- | --- | --- |
| Nr. | Rezultatīvais rādītājs | Datu avots | Bāzes vērtības, 2018.Gads | Starpposma sasniedzamā vērtība 2024.gadā | Sasniedzamā vērtība 2027.gadā | Saikne ar monitoringa ietvaru |
| 1. | Sociālo dienestu, kuri izpilda Sociālo pakalpojumu un sociālās palīdzības (SPSP) likumā noteikto normu par minimālo sociālā darba speciālistu skaitu, īpatsvars, % | LM | 63,9 | 67,4 | 69,4 | NAP2027 [116] |
| 2. | Sociālajos dienestos strādājošo sociālā darba speciālistu īpatsvars, kuriem ir SPSP likumā noteiktā izglītība, % | LM | 91,14 | 92 | 92 |  |
| 3. | Sabiedrības uzticēšanās pašvaldību sociālajiem dienestiem[[7]](#footnote-7) | Pētījums, Omnibuss aptauja | - | - | palielinās |  |
| 4. | Bērnu īpatsvars, kuri dzīvo ar abiem vecākiem, % | OECD | 69,5(2017) | 74,5 | 78 | NAP2027 [99] |
| 5. | Šķirto laulību skaita samazinājums (uz 1000 iedzīvotājiem) | CSP | 3,1 | 2,8 | 2,5 |  |
| 6. | Laulībā dzimušo bērnu īpatsvars, % | CSP | 61.5 | 63 | 64.5 |  |
| 7. | Skolēni, kuri cietuši no skolasbiedru ņirgāšanās, % | SPKC | 22,3 | 21,5 | 20,5 | NAP2027 [82] |
| 8. | No vardarbības izglītības iestādē vairākas reizes mēnesī cietuši 15 gadus veci bērni, % | OECD | 11 | 8 | 5 | NAP2027 [178] |
| 9. | 15-24 gadus vecu jauniešu pašnāvību skaits uz 100 000 iedzīvotājiem | SPKC | 10,8(2019) | 8 | 6 | NAP2027 [85] |

## 1.1.Rīcības virziens: Agrīns preventīvs atbalsts veselīgai bērnu un jauniešu attīstībai

Agrīnā preventīvā atbalsta sistēma bērnu attīstībai veido līdz šim iztrūkstošu, bet ļoti būtisku darbības jomu kopējā bērnu labbūtības sistēmā. Tā mērķēta primāri uz bērniem, kuriem dažādu riska faktoru ietekmes dēļ draud nepietiekami vai slikti attīstības rezultāti. Ar efektīva agrīna preventīvā atbalsta palīdzību tiek mazinātas vai kompensētas bērna attīstības grūtības, traucējumi un nepietiekamības, kā arī to veidošanās riski, pastiprinot aizsargājošo faktoru nozīmi bērna dzīvē, tādējādi palīdzot attīstīt personības stipro pušu un prasmju kopumu un paaugstinot bērna attīstības un pozitīvas sociālās integrācijas potenciālu.

Galvenie XXI. gs. jaunie riski, kas spēcīgi *zīmogo* bērnu attīstības dažādu negatīvu scenāriju un neatbilstošu bērnu attīstības trajektoriju rašanos:

* bērnības sociālās stratifikācijas riski, t.i., būtiski nozīmīgu atšķirību veidošanās bērnu attīstības trajektorijās bērniem no sabiedrības dažādām sociālām grupām, no dažādiem reģioniem, pilsētām un lauku novadiem, radot bērnu attīstības iespēju nevienlīdzību un kā sekas tam, veidojot *dažādu bērnību tipu* riskus;
* ģimenes kā galvenā socializācijas institūta krīze. Tā izpaužas gan kā vecāku aizņemtība un nespēja kvalitatīvi un pilnvērtīgi iesaistīties bērnu emocionālajā attīstībā, gan kā ģimenes dezadaptācija (laulības šķiršanas skaita pieaugums, disfunkcionālas ģimenes, deviantas uzvedības vecāki, vardarbība ģimenēs u.tml.);
* bērnu un pusaudžu psihiskās attīstības līmeņa polarizācija – līdzās bērnu grupām ar paātrinātu attīstību pieaug bērnu īpatsvars ar attīstības problēmu variantiem (dažādas izcelsmes), tai skaitā – ar mācīšanās, uzvedības, psihoemocionāliem kognitīvās attīstības traucējumiem;
* pirmskolas vecuma bērnu intelektuālās attīstības forsēšanas riski (mākslīgā akcelerācija), t.i., nereti pirmskolas izglītība pastiprināti tiek pielīdzināta *skološanas pieejai,* kas var radīt tālejošas destruktīvas sekas, jo pārlieka agrīna apmācība *izspiež* šim vecumposmam raksturīgās lomu rotaļu darbības izzinoši pētniecisko prāta darbību, pirmsskolas vecuma bērnu komunikatīvo spēju attīstību caur lomu rotaļu kā šī vecumposma vadošo darbību, kā rezultātā var neizveidoties nepieciešamie psiholoģiskie priekšnoteikumi tālākajai bērnu veiksmīgai mācību darbības attīstībai;
* zems bērnu un pusaudžu informatīvās vides drošības līmenis – negatīvo un deviantu paraugu plašā pieejamība, radot pamatu kļūdainiem pašnoteikšanās orientieriem sociālās integrācijas procesā; pozitīvu vērtīborientāciju deficīts; stereotipiskās uztveres veidošanās par sociālo agresiju un vardarbību kā pieņemamu izturēšanos, “savējie – svešie” nostādnes agresīva aizstāvēšana u.tml.
* socializācijas grūtību un desocializācijas vai alternatīvās socializācijas riski – bērnu un jauniešu prosociālu grupu deficīta situācijā notiek to aizstāšana ar alternatīvām referentām grupām (asociālām, ekstrēmiskām, deviantām, sektantiskām u.tml.);
* vecuma robežu *izplūšana* deviantās uzvedības risku gadījumos – jau arvien agrīnākā bērnībā iestājas agrīnais alkoholisms, toksikomānija, psihoaktīvo vielu lietošana, narkomānija;
* interneta vides riski– bez tā ievērojamām priekšrocībām, internets sevī ietver augstus riskus gan “*digitālās infantilizācijas*” veidā, aizstājot dabisko pasaules izziņas procesu ar viedierīču piedāvātajām ērtībām un formātiem, gan arī asociālu identifikācijas orientieru izvēlei (atkarība, aiziešana no reālas saskarsmes un pazušana virtuālajā pasaulē, asociālu atdarināšanas modeļu izvēle personības pašnoteikšanās vajadzībām u.c. personības attīstības traucējumi).

Par bērnu politikām atbildīgās nozaru ministrijas iespēju robežās šobrīd plāno un īsteno atsevišķus bērnu un jauniešu preventīvā atbalsta pasākumus, taču *kopumā pašreizējo institucionālo kārtību preventīvā atbalsta nodrošināšanā raksturo:*

* sektoru sniegto atbalsta pakalpojumu fragmentētība un sadrumstalotība to mērķos, saturā, pieejamībā un rezultātos;
* pakalpojumu masā – lielākais uzsvars ir novēlota reaģēšana tikai krīzes situācijā;
* agrīnā preventīvā atbalsta pakalpojumi novērojami tikai epizodiski;
* nesabalansētība resursu plānošanā, finansēšanā un ieguldījumu efektivitātes novērtēšanā;
* nozaru fragmentētais skatījums prevalē un *sašķeļ* bērna attīstības trajektorijas īstenošanas komplekso vienotību, kā rezultātā bērna attīstības vajadzības kā kompleksa vērtība valstiski netiek atzīta;
* pakalpojumu kvalitātes līmeņa un pieejamības krasas reģionālās atšķirības;
* nav vienota praktiskās sadarbības mehānisma klientu un gadījumu vadībā;
* starpinstitūciju sadarbības pilnvaru, tiesību, atbildību regulējuma trūkums u.c.

Apskatot XXI.gs. radītos jaunos riskus, kas ietekmē bērnu attīstības iespēju nodrošināšanas reālo praksi, to radītās bērnu attīstības problēmas un valsts institucionālās kārtības esošos trūkumus bērnu attīstības vajadzību īstenošanas praksē, secināms, ka pašreizējā situācijā Latvijā agrīnā preventīvā atbalsta sistēma kā valsts pārvaldē horizontāli organizēta politika normatīvajos aktos līdz šim nav tikusi nostiprināta. Tāpat nav izstrādāti un ieviesti valstiski vienoti, integrēti regulējoši risinājumi, kas nodrošinātu agrīnā preventīvā atbalsta pakalpojumu sniegšanu pēc vienotiem principiem un metodoloģijas visā valsts teritorijā, tādējādi mazinot reģionālās atšķirības atbalsta saturā un pieejamībā. Šo iemeslu dēļ būtisks darbu virziens ir agrīnā preventīvā atbalsta sistēmas starpsektoriālā institucionālā un juridiskā ietvara radīšana starpnozaru jautājumu sistēmiskai koordinēšanai un īstenošanai.

Agrīnā preventīvā atbalsta sistēmas īstenošanas pamatprincips ir starpsektorāla pieeja jautājumu risināšanā, iesaistot valsts un pašvaldību institūcijas, nevalstiskās organizācijas, zinātniskās institūcijas un nodrošinot pierādījumos balstītu pasākumu ieviešanu un savstarpēju koordināciju, kā arī vienotu kritēriju izvirzīšanu preventīvam darbam bērnu attīstības jomā.

Lai attīstītu agrīnā preventīvā atbalsta sistēmu Latvijā bērnu attīstības potenciāla stiprināšanai, periodā līdz 2027. gadam paredzēts radīt un nodrošināt visaptverošu preventīvā atbalsta pakalpojumu klāstu. Tas cita starpā paredz prenatālo un agrīnās bērnības vecāku prasmju programmu ieviešanu, prioritāri orientējoties uz ļoti jaunu vecāku bez ģimenes atbalsta tīkla aptveri, kā arī māmiņām, kurām pēc bērna piedzimšanas vērojama pēcdzemdību depresija vai arī grūtības veidot emocionālo piesaisti bērnam. Tāpat paredzēta pierādījumos balstītu multimodālo intervences programmu ieviešana dažāda vecuma bērniem ar attīstības grūtībām un nepietiekamībām, kā arī vecāku universālo izglītojošo programmu ieviešana ģimenes pratības paaugstināšanai. Būtisks stūrakmens darbā ar bērniem un jauniešiem ir agrīnās prevencijas daudzprofesionālajos tīklos iesaistīto dažādo speciālistu zināšanu un prasmju pilnveidošana bērnu un jauniešu attīstības vajadzību jautājumos, kā arī starpnozaru sadarbības kompetenču apguvē.

Lai agrīnā preventīvā atbalsta pasākumi tiktu īstenoti mērķtiecīgi un sasniegtu tos bērnus un ģimenes, kuriem tie prioritāri nepieciešami, būtiski izstrādāt un ieviest vienotu bēru attīstības risku novērtēšanas instrumentu sistēmu, kā arī rīku risku analīzei un vadībai, ar kura palīdzību, balstoties uz noteiktu indikatoru kopumu, iespējams jau agrīni sistēmā ieraudzīt bērnus, kuriem nepieciešams atbalsts, lai novērstu attīstības riskus, kas var negatīvi ietekmēt tālāko dzīves ceļu.

### Darbības rezultāts:

1. Izveidots normatīvais ietvars agrīnai preventīvā atbalsta sistēmai kā valsts pārvaldē horizontāli organizētai politikai;
2. Izveidota pierādījumos balstīta pirmsskolas vecuma bērnu attīstību ietekmējošo risku agrīnās atpazīšanas un novērtēšanas sistēma
3. Uzlabota bērnu attīstības traucējumu, grūtību un nepietiekamību savlaicīga atpazīšana
4. Paaugstināta atbalsta pakalpojumu pieejamība ģimenēm un bērniem ar attīstības traucējumiem, grūtībām, nepietiekamībām vai to veidošanās risku
5. Samazināts psihiatra uzskaitē esošo nepilngadīgo skaits
6. Palielināts bērnu un jauniešu skaits ar speciālām vajadzībām, kuri turpina izglītību pēc obligātās izglītības iegūšanas
7. Pilnveidotas speciālistu zināšanas, prasmes un kompetences bērnu un jauniešu attīstības vajadzību identificēšanā un nodrošināšanā

|  |  |  |  |  |  |
| --- | --- | --- | --- | --- | --- |
| Nr. | Rezultatīvie rādītāji  | Datu avots | Bāzes vērtība, gads | Starpposma sasniedzamā vērtība 2024.gadā | Sasniedzamā vērtība 2027.gadā |
| **1.** | Bērnu 5-6 g.v. īpatsvars ar kognitīvām, sociālemocionālām vai uzvedības grūtībām  | PKC | 2021. |  |  |
| **2.** | 15 g.v. skolēnu īpatsvars ar sociālemocionālām vai uzvedības grūtībām | SPKC |  | samazinās | samazinās |
| **3.** | Bērnu ar attīstības traucējumiem, grūtībām un nepietiekamībām īpatsvars, kuri saņēmuši agrīna preventīva atbalsta pakalpojumus | PKC |  |  |  |
| **4.** | Bērnu ar attīstības grūtību un nepietiekamību veidošanās risku, kuri saņēmuši agrīna preventīva atbalsta pakalpojumus | PKC |  |  |  |
| **5.** | Kopējais psihiatra uzskaitē esošo nepilngadīgo skaits | SPKC | 10 6972019. | 9500 | 7 900 |
| **6.** | Bērnu un jauniešu ar speciālām vajadzībām īpatsvars, kuri turpina izglītību pēc obligātās izglītības iegūšanas | IZM | 28%2019 | 33% | 38% |
| **7.** | Speciālistu īpatsvars, kuri pilnveidojuši zināšanas, prasmes, kompetences bērnu un jauniešu attīstības vajadzību identificēšanā un nodrošināšanā | PKC |  |  |  |

Īstenojamie uzdevumi

|  |  |  |  |  |
| --- | --- | --- | --- | --- |
| Nr. | Uzdevums | Atbildīgā institūcija | Līdzatbildīgie  | Sasaiste ar NAP2027 |
| 1. | Vecāku universālo izglītojošo programmu klāsta paplašināšana un ieviešana ģimenes pratības paaugstināšanai | PKC | LM, IZM, VM, pašvaldības, NVO | [85][89] |
| 2. | Prenatālo un agrīnās bērnības vecāku prasmju programmu klāsta paplašināšana un nodrošināšana, mazinot attīstības nepietiekamību un grūtību veidošanās riskus bērniem | PKC | VM, LM, pašvaldības | [85][89] |
| 3. | Pierādījumos balstītu multimodālo intervences un uzvedības korekcijas programmu ieviešana jaunākā vecumposma bērniem ar attīstības grūtībām un nepietiekamībām  | PKC | IZM, LM, VM, pašvaldības, NVO | [85][89] |
| 4. | Bērnu un jauniešu emocionālās labklājības veicināšanas programmu un atbalsta ieviešana  | PKC | IZM, LM, VM, pašvaldības, NVO |  |
| 5. | Starpsektorālas agrīnā preventīvā atbalsta sistēmas nostiprināšana bērnu attīstības potenciāla iespējināšanai, t.sk. definējot tās mērķus, uzdevumus kopējā bērnu labbūtības sistēmā un atbildīgās institūcijas, kā arī izstrādājot vienotu risku analīzes un vadības rīku agrīnai atbalsta vajadzību identificēšanai | PKC | IZM, LM, VM, pašvaldības, NVO | [85][89] |
| 6. | Darbā ar bērniem un jauniešiem iesaistīto speciālistu zināšanu un prasmju pilnveidošana jautājumos par bērnu un jauniešu attīstības vajadzībām | PKC | IZM, LM, VM, pašvaldības, NVO | [85][89] |

## 1.2.Rīcības virziens: Visa veida vardarbības izskaušana

Vardarbība ģimenē ir fizisko, seksuālo, verbālo, emocionālo un ekonomisko aizskārumu cikls, kas atkārtojas arvien biežāk un kas tiek izmantots pret bērnu, sievieti, vīrieti no partnera (vīra, sievas, drauga) vai citu tuvinieku (pieaugušo bērnu, u.c.) puses, lai upuri kontrolētu un iegūtu un noturētu varu pār to.

Latvijas situāciju raksturo visai augsta, virs vidējiem ES rādītājiem, vardarbības pret sievietēm izplatība un augsta tolerance pret vardarbību gan sabiedrībā kopumā, gan speciālistu vidū. Pētījumi liecina, ka Latvijā aptuveni katra trešā sieviete savā dzīves laikā ir cietusi no vardarbības ģimenē, turpretī vīrieši pamatā cieš no vardarbības ārpus partnerattiecībām. Kā liecina Centrālās statistikas dati[[8]](#footnote-8), tad vīrieši biežāk ir tīšu smagu miesas bojājumu upuri – 2019. gadā kopumā reģistrēti 106 no smagiem miesas bojājumiem cietušie, no kuriem 72 ir vīrieši un 34 – sievietes. Savukārt sievietes biežāk ir seksuālas vardarbības, tai skaitā izvarošanas, pavešanas netiklībā u.c. seksuālo nodarījumu upuri. 2019. gadā Latvijā bija reģistrēti 183 no seksuālās vardarbības cietušie – 158 sievietes un 25 vīrieši. Tiesa, statistikā iekļauti tikai reģistrētie gadījumi, tādēļ patiesais seksuālās vardarbības upuru skaits varētu būt augstāks.

Latvijā ir izteikta cietušā vainošana (piemēram, vairāk nekā puse uzskata, ka sievietes pašas izprovocē vardarbību) un ir visai izplatīti mīti par vardarbību (piemēram, katrs trešais uzskata, ka sievietes bieži izdomā vai pārspīlē apgalvojumus par izvarošanu). Cietušajām sievietēm saņemt nepieciešamo palīdzību traucē ne tikai sabiedrības attieksme, bet arī informācijas trūkums par atbalsta pakalpojumiem – tikai puse no iedzīvotājiem zina par atbalsta dienestiem sievietēm, kuras cietušas no vardarbības ģimenē[[9]](#footnote-9).

Ir konstatējami vairāki cēloņi, kas skaidro augsto vardarbības ģimenē izplatību. Pirmkārt, sabiedrībā joprojām ir izplatīta tolerance pret vardarbību ģimenē. Latvijā ir vislielākais iedzīvotāju skaits, salīdzinot ar citām ES valstīm, kuri uzskata, ka vardarbība ģimenē ir privāta lieta, un tā jārisina ģimenes lokā - šādi uzskata 31% iedzīvotāju (Eirobarometrs, 2016). Otrkārt, ģimenēs joprojām ir izplatīts nevienlīdzīgs lomu sadalījums starp sievieti un vīrieti, kas sakņojas patriarhālas sabiedrības modelī (vīrietim piešķirtā loma rada viņam labvēlīgākus sociālekonomiskos apstākļus nekā sievietei). Minētais lomu sadalījums arī ir viens no iemesliem, kādēļ sieviete izvēlas paciest vardarbību ģimenē.

Salīdzinājumā ar citām valstīm, Latvijā ir vērojama izteikti augsta arī skolēnu savstarpējā ņirgāšanās izplatība. Kā liecina Ekonomiskās sadarbības un attīstības organizācijas (OECD) PISA (*Programme for International Student Assessment*) 2018. gada starptautiskā pētījuma dati, pāridarījumu indekss, kurš atspoguļo vismaz pāris reizes mēnesī cietušo no jebkāda veida ņirgāšanās īpatsvaru 15 gadus vecu skolēnu vidū, ir ārkārtīgi augsts – 35%. Tādējādi Latvija ieņem pirmo vietu starp visām ES valstīm[[10]](#footnote-10), turklāt, salīdzinot ar 2015. gadā veikto OECD PISA pētījumu, ņirgāšanās izplatības rādītāji ir pasliktinājušies[[11]](#footnote-11).

Arī Latvijas skolēnu veselības paradumu pētījuma 2017./2018. mācību gada aptaujas9 rezultāti liecina, ka ņirgāšanās izglītojamo vidū ir izplatīta problēma izglītības iestādēs. Vecuma grupā 11 - 15 gadi vidēji 21,3% ir cietuši no regulāras (2-3 reizes mēnesī) ņirgāšanās izglītības iestādē (skatīt *1. tabulu*). Izglītojamo īpatsvars, kas pēdējo pāris mēnešu laikā savā izglītības iestādē regulāri ņirgājušies par citiem ir 16,8%. Šis rādītājs ir izteikti augstāks zēniem, un tas pieaug līdz ar vecumu – 11 gados tie ir 14,5%, 13 gados – 21,8%, bet 15 gados jau 28,9% zēnu ņirgājas par citiem.

Savukārt izglītojamo īpatsvars, kas pēdējo pāris mēnešu laikā cietuši no kiberņirgāšanās, atbilstoši Latvijas skolēnu veselības paradumu pētījuma 2017./2018. mācību gada aptaujas9 datiem ir salīdzinoši neliels – 5.5%. No kiberņirgāšanās vairāk cietuši zēni (6,2%) nekā meitenes (4,9%). Kā secināts Rīgas Stradiņa universitātes 2016. gadā veiktajā pētījumā “Kiberņirgāšanās izplatība Latvijas skolēnu vidū saistībā ar sociāli demogrāfiskiem faktoriem un ņirgāšanos skolā” bērniem un jauniešiem, kuri ir ņirgāšanās upuri skolā, ir gandrīz piecas reizes lielākas (65 %) izredzes kļūt par kiberņirgāšanās upuriem nekā skolēniem, kuri nav iesaistīti ņirgāšanās procesos skolā.

Vardarbība, tai skaitā ņirgāšanās vienaudžu vidū, nav atsevišķu indivīdu problēma un jautājums. Vardarbība ir cilvēktiesību pārkāpums, kas rada negatīvas sekas ne tikai cietušajam, bet arī apkārtējiem, un skar visu sabiedrību. Tādēļ tā ir valsts un ikviena indivīda atbildība un pienākums - mazināt un novērst visa veida vardarbību sabiedrībā.

Kopumā esošā rīcībpolitika ir vērtējama kā reaģējoša nevis proaktīva, jo lielāka uzmanība līdz šim pievērsta vardarbības atpazīšanai un atklāšanai, kā arī rehabilitācijas sniegšanai. Mazāk attīstīta ir vardarbības prevencija, lai gan tai vidējā un ilgtermiņā var būt būtiska loma vardarbības izskaušanā. Taču, ņemot vērā augsto sabiedrības toleranci pret vardarbību, galvenie izaicinājumi nākamajiem gadiem vardarbības mazināšanā un izskaušanā joprojām ir sabiedrības un speciālistu zināšanu pilnveide atpazīt vardarbības riskus, sniegt atbalstu, kā arī vecāku un bērnu izpratnes veidošana par vardarbības izskaušanas nozīmīgumu, lai nākamajās paaudzēs bērni augtu ģimenēs, kur vardarbīgas audzināšanas metodes ir izskaustas, kā arī partneri savlaicīgi izslēgtu vardarbības riskus ģimenē. Vardarbības atpazīšana un problēmas izpratne jāveicina arī speciālistu vidū – veselības aprūpes, tiesībsargājošo iestāžu darbinieku, pedagogu u.c.

Attīstot palīdzības un sociālās rehabilitācijas pakalpojumus, nepieciešams stiprināt arī institūciju sadarbību, kas līdz šim ir bijis viens no vājākajiem vardarbības novēršanas politikas īstenošanas posmiem. Jāveido padziļināta izpratne un diskusijas par bērna labāko interešu konceptu un ievērošanas principu visu speciālistu darbā[[12]](#footnote-12). Vienlīdz svarīgi ir mehānismi, lai vardarbību veikusī persona uzņemtos atbildību par savu rīcību un meklētu palīdzību, lai to mainītu.

Lai mazinātu ņirgāšanās izplatību vienaudžu vidū, plānots izstrādāt metodoloģiju (vadlīnijas) un rekomendācijas izglītības iestādēm ņirgāšanās izplatības mazināšanai, vēršot uzmanību uz visām vecumposma grupām – pirmsskolas audzēkņiem, sākumskolas skolēniem, kā arī pamatskolas, vidusskolas, tai skaitā profesionālās izglītības iestāžu, izglītojamajiem. Tāpat paredzēts adaptēt ieviešanai Latvijā agrīnās intervences programmas gan upuru, gan pāridarītāju sociālās un emocionālās pratības pilnveidošanai, lai savlaicīgi mazinātu pāridarījumu atkārtošanās riskus un tā radītās sekas.

Veiktie pētījumi par vardarbības ģimenē un vardarbības pret sievietēm izplatību, apliecinot problēmas nopietnību, norāda arī uz pastāvošajiem ierobežojumiem iespējās apkopot salīdzināmus datus un izgaismo nepieciešamību būtiski uzlabot datu apkopošanas metodes par šo parādību.[[13]](#footnote-13) Tāpēc viens no būtiskiem izaicinājumiem nākamajā plānošanas periodā ir pilnveidot visa veida vardarbības monitoringu, definējot datu vākšanas mehānismus gan no administratīvajiem datu avotiem, gan arī regulāriem apsekojumiem un aptaujām, datu saturu un indikatorus, lai mērītu vardarbības izplatību un cēloņus, kā arī pamatojumu datu vākšanai. Uzlabojot statistikas datu pieejamību, nepieciešams identificēt trūkstošos datus, lai analizētu vardarbības situāciju ģimenē Latvijā, kā arī izvērtēt un identificēt iespējamos risinājumus, lai vardarbības ģimenē dati, kas tiek apkopoti dažādās iestādēs, tiktu sistematizēti un būtu pieejami plašākam sabiedrības lokam.

### Darbības rezultāts:

1. Nodrošināta no vardarbības droša vide skolās
2. Pedagogiem un bērniem, vecākiem attīstītas konfliktsituāciju risināšanas prasmes;
3. Uzlabota vardarbības ģimenē atpazīstamība, palielināts gadījumu atklāšanas un ziņošanas skaits, tostarp ziņojumus skaits no ārstniecības iestādēm, patronāžas māsām;
4. Paaugstināta sabiedrības izpratne par nevardarbīgas uzvedības paradumiem un to veidošanu;
5. Emocionālās vardarbības atpazīšanas algoritmu izstrāde un ieviešana praksē.

|  |  |  |  |  |  |
| --- | --- | --- | --- | --- | --- |
| Nr. | Rezultatīvie rādītāji  | Datu avots | Bāzes vērtība, gads | Starpposma sasniedzamā vērtība 2024.gadā | Sasniedzamā vērtība 2027.gadā |
| 1. | No vardarbības cietušo bērnu sociālā rehabilitācija (rehabilitēto bērnu skaits) | CSP | 1970 | 2100 | 2250 |
| 2. | No vardarbības cietušajiem bērniem sniegtās konsultācijas dzīvesvietā | CSP | 1084 | 1400 | 1600 |
| 3. | Regulāri aizskarto un pazemoto 15 gadus veco skolēnu īpatsvars, % | OECD PISA | 18(2015) | 14 | 10 |
| 4.  | reģistrēto bērnu skaits, kuru dzīvība, veselība vai attīstība ir apdraudēta vardarbības dēļ vai ir pamatotas aizdomas par vardarbību, kā arī aprūpes trūkuma vai mājas apstākļu (sociālās vides) dēļ | CSP  | 1 143 (2019) | 1050  | 900 |

Īstenojamie uzdevumi

|  |  |  |  |  |
| --- | --- | --- | --- | --- |
| Nr. | Uzdevums | Atbildīgā institūcija | Līdzatbildīgie  | Sasaiste ar NAP2027 |
| 1. | Īstenoti izglītojošie pasākumi skolēniem par vardarbības atpazīšanu un nepieciešamo rīcību vardarbības risku gadījumā, veicinot spēju rast labvēlīgu risinājumu  | LM , TM | VM, IeM, PKC (DLC), pašvaldības, NVO | [87] |
| 2. | Īstenotas sabiedrības informēšanas kampaņas tolerances pret visa veida vardarbību mazināšanu | LM | VBTAI | [87] |
| 3. | Vardarbībā cietušo personu aizsardzības un rehabilitācijas atbalsta pakalpojumu paplašināšana | LM | IeM, TM, VM, VP, NVO, pašvaldības | [87] |
| 4. | Diskriminācijas un vardarbības (aizskāruma un pāri darījuma) mazināšana izglītības iestādēs un e-vidē | IZM | PKC | [87] |
| 5. | Pierādījumos un vienotā metodoloģijā balstītas vardarbības monitoringa sistēmas Latvijā izveide | LM | TM, IZM, VM, IeM, PKC, pašvaldības, NVO | [87] |

## 1.3. Rīcības virziens: No vielu un procesu atkarībām brīva paaudze

Atkarības izraisīto problēmu izpausmes var būt individuālas vai kolektīvas un ir kaitīgas veselīgas sabiedrības attīstībai un funkcionēšanai. Bērnu atkarības veidošanās risku skaidrojumi var būt daudz, taču cēloņi vielu regulārai lietošanai ir kompleksi un meklējami kā individuālā līmenī, tā arī ģimenē, vienaudžu vidū, skolā un sabiedrībā kopumā. Individuālā līmeņa faktori, kas ietekmē nepilngadīgā vēlmi lietot atkarības vielas, ir gan personības psihoemocionālais stāvoklis, pašvērtējums, vērtībuzskati un strukturēta brīvā laika pavadīšanas aktivitāšu neesamība. Savukārt ģimenes jomā vielu lietošana saistīta gan ar sliktām attiecībām ar vecākiem, vardarbību ģimenē, vecāku neiesaistīšanos bērna audzināšanā, ģimenē rādīto piemēru vielu lietošanā, kā arī ģimenes funkcionalitāti kopumā. Atkarību izraisošo vielu lietošanai tāpat biežāk pakļauti tie bērni un jaunieši, kuru draugi lieto atkarību vielas, pieder antisociālas uzvedības grupai vai toleranti izturas pret atkarību izraisošo vielu lietošanu. Arī jaunieša piesaiste skolai, attiecības ar pedagogiem, skolas maiņa un sasniegumi mācībās ir faktori, kas var ietekmēt vielu lietošanas paradumus. Plašākā kontekstā tas saistīts arī ar sabiedrībā valdošām normām un uzskatiem, ierobežojošas atkarību politikas esamību un kopienas līmeņa aktivitātēm ģimenei un bērniem draudzīgas vides veidošanā.[[14]](#footnote-14)

Bērni un pusaudži ir īpaši neaizsargāti pret alkohola, tabakas un narkotisko vielu kaitīgo iedarbību, jo atkarību izraisošo vielu lietošana pat mazās devās var traucēt smadzeņu attīstību un veicināt atkarības veidošanos nākotnē. Agrīna narkotiku lietošana palielina cilvēka iespējas kļūt atkarīgam un izraisīt citas nopietnas veselības un sociāla rakstura problēmas.

Lai gan atkarību izraisošo vielu lietošana īpaši izplatīta to jauniešu vidū, kuri ir tuvu pilngadībai, vielu pamēģināšanas uzsākšana raksturīga jau agrīnā pusaudžu vecumposma jauniešiem.

**Smēķēšana** joprojām ir nozīmīgākais sabiedrības veselību ietekmējošais novēršamais riska faktors Latvijā. Smēķēšanas izplatība ir ļoti augsta arī pusaudžu vidū, tai skaitā salīdzinājumā ar citām ES valstīm. Veselības ministrija 2019. gadā veiktajā pētījumā „Jaunieši neizprot smēķēšanas kaitīgumu” secināts, ka gandrīz divas trešdaļas jeb 63% aptaujāto skolēnu neuzskata, ka atkarība var izveidoties pēc vienas cigaretes izsmēķēšanas, turklāt jauniešiem trūkst zināšanu par to, kādu iespaidu uz veselību atstāj elektroniskās smēķēšanas ierīces.[[15]](#footnote-15) 52% no aptaujātajiem Latvijas skolēniem kaut reizi dzīvē ir lietojuši e-cigaretes, kas ierindo Latviju to valstu vidū, kurās šis rādītājs ir augstāks nekā vidēji Eiropas valstīs. 2019. gada ESPAD aptaujas rezultāti liecina par pozitīvu tendenci samazināties jauniešu īpatsvaram, kuri pirmo cigareti izsmēķē 13 gadu vecumā vai pat agrāk. Ja 2011. gadā tādi bija aptuveni 60%, 2015. gadā – 47%, tad 2019. gadā – 31% jauniešu. Neraugoties uz šo kopumā pozitīvo tendenci Latvijā ir otrais augstākais rādītājs starp ESPAD dalībvalstīm.

Izplatītākie iemesli smēķēšanas uzsākšanai un regulārai smēķēšanai ir vēlme iederēties vienaudžu grupā un citu vienaudžu pamudinājums. Lai arī būtisks vairākums jeb 65% respondentu atzīst, ka pēdējā mēneša laikā nav smēķējuši, pētījuma dati liecina, ka vienaudžu vidū smēķēšana ir izplatīta, proti, teju ceturtdaļa jauniešu uzturas vidē, kurā vismaz puse draugu smēķē regulāri.

Arī rādītāji par **alkohola lietošanu** 15 gadus veco skolēnu vidū Latvijas joprojām ir starp augstākajiem Eiropas valstīs. Alkohols ir jauniešu visbiežāk lietotā un ļaunprātīgi izmantotā atkarību izraisošā viela, tāpēc tā lietošanas izplatības mazināšana ir viena no sabiedrības veselības prioritātēm. 48% Latvijas skolēnu alkoholiskos dzērienus (kaut vienu glāzi) sākuši lietot vai ir vismaz pamēģinājuši vienu glāzi agrīnā vecumā, tas ir, 13 gadu vecumā vai agrāk, kas ir otrs augstākais rādītājs ESPAD valstu vidū. Gandrīz puse jeb 40% Latvijas skolēnu vecumā no 14 līdz 18 gadiem norādījuši, ka vismaz vienu reizi ir bijuši piedzērušies, liecina Veselības ministrijas informatīvās kampaņas "Spēks pateikt NĒ!" veiktais pētījums. Teju trešdaļa respondentu jeb 27% atzinuši, ka puse draugu regulāri lieto alkoholu. Aptaujātie jaunieši norādījuši, ka lieto alu, sidru, vīnu, šampanieti, kā arī alkoholiskos kokteiļus un stipros dzērienus.

2019. gada pētījumā vērojama būtiska pieauguma tendence arī vairākos galvenos **narkotiku izplatības** rādītājos 15 gadus veco skolēnu kohortā. Salīdzinājumā ar 2015. gadu ir paaugstinājies to 15 gadus veco skolēnu īpatsvars, kuri kaut reizi pamēģinājuši kādu no narkotikām, visbiežāk marihuānu – šobrīd šāda pieredze ir 27% minētās vecumgrupas skolēnu. Tādējādi narkotiku izplatība nepilngadīgo vidū Latvijā ir atgriezusies 2011. gada līmenī, un tā ir augstāka par ESPAD vidējo rādītāju par 10 procentpunktiem.

Dažādu **procesu atkarību** vidū visbūtiskākā Latvijas problēma ir sociālo tīklu lietošana – kopumā 75% skolēnu Latvijā darba dienās lieto sociālos medijus vairāk kā divas stundas dienā. Savukārt tiešsaistes spēles pēdējo trīsdesmit dienu laikā spēlējuši 57% Latvijas skolēnu. Ja sociālo tīklu pārmērīgs patēriņš biežāk raksturīgs meitenēm, tad tiešsaistes spēļu regulāra spēlēšana izplatītāka ir puišu vidū.

Savukārt kādu no azartspēļu veidiem uz naudu kaut reizi pēdējā gada laikā ir spēlējuši 22% Latvijas skolēnu. Kopumā azartspēļu spēlēšana kā problemātiska Latvijā novērtēta 4,0% pēdējā gada laikā spēlējušajiem skolēniem, kas ir retāk nekā ESPAD valstīs vidēji (5,0%)[[16]](#footnote-16).

Šobrīd valstī nav pietiekami attīstītas **selektīvās profilakses aktivitātes**, kas mērķētas uz tiem bērniem un jauniešiem, kam pastāv risks noturīgu atkarību izraisošo vielu lietošanas paradumu izveidei. Uzlabojama arī **rehabilitācijas** pieejamība un pilnveidojams pakalpojumu klāsts, lai nepilngadīgais, kurš uzsācis regulāru atkarību izraisošo vielu lietošanu, nostiprinātu attiekšanos no tām. Šodienas prakse nepilngadīgo atkarības problēmu mazināšanā rāda, ka ar esošajiem līdzekļiem nav iespējams panākt ilgnoturīgu rezultātu, līdzšinējie līdzekļi nav pietiekami koordinēti no iesaistītajām institūcijām, tie nav jēgpilni, jo katra iestāde turpina darboties uz savu nosacījumu pamata un to mērķa sasniegšanas līdzekļi neveido vienotu veselumu. Sociālā darba prakse sākas ar izvērtējumu un individuālu plānu darbam ar bērnu un viņa ģimeni uz noteiktu termiņu. Plānā jāiekļauj arī atbalsta programma vecākiem un darbs ar ģimeni kā vienotu veselumu. Vāja ir starpinstitūciju sadarbība, atbildība ir nodalīta, nav koordinēts, centralizēts, profilaktisks pasākumu kopums.

Lai veidotu veselīgu paaudzi, problēmu novēršanas pasākumu kopumam jāietver preventīvu darbu ar mērķgrupu un to personu savlaicīgu identificēšanu, kuriem pastāv atkarību problēmu veidošanās risks, kā arī individuāli korektīvo pasākumu noteikšana un koriģējošs darbs individuālā līmenī. Starptautiskās prakses piemēri atspoguļo ideju, ka pamatā ir jābūt pieejamiem universāliem jeb vispārīgiem pakalpojumiem, kas orientēti uz profilaksi, lai problēmas nerastos un lai tās pēc iespējas ātrāk novērstu. Universālās profilakses programmas pievēršas riska un aizsargājošiem faktoriem, kas kopīgi visiem bērniem noteiktā vidē, piemēram, skolā. Savukārt turpmākie pakalpojumi īstenojami atbilstoši problēmas dziļumam, veidojot individuālajām vajadzībām atbilstošus selektīvus pakalpojumus. Selektīvās profilakses programmas ir paredzētas bērnu un pusaudžu grupām, kurām ir īpaši faktori, kas viņiem rada paaugstinātu atkarību risku. Selektīvās profilakses aktivitātēs ietvertas intervences dažāda vecuma bērniem, kuriem, ņemot vērā bioloģiskos, psiholoģiskos un sociālos faktorus, psihisko saslimšanu, uzvedības traucējumu vai antisociālas uzvedības veidošanās risks ir daudz augstāks nekā citiem. Savukārt indicētā profilakse paredz intervences dažāda vecuma bērniem ar minimālām, taču manāmām psihiskās veselības vai uzvedības traucējumu pazīmēm vai simptomiem.[[17]](#footnote-17) Šāda, vairāku līmeņu profilakses sistēma ir izveidojama veselības aprūpes, izglītības un sociālo sektoru kopdarbības rezultātā. Savlaicīgi veikta profilakse, pienācīgi un savlaicīgi sniegti atbalsta pasākumi problēmas novēršanā ir mazāk traumējoši bērnam, daudz vienkāršāk veicami un prasa mazāk līdzekļus nekā ar tām radīto seku novēršana.

Līdztekus pakalpojumu pieejamības nodrošināšanai nepieciešams iniciēt atkarību izraisošo vielu ierobežojošus finansiālus un fiziskās pieejamības instrumentus, tostarp, aizliegt jebkādas ar atkarību izraisošajām vielu atklātu vai slēptu popularizēšanu saistītas reklāmas un mārketinga aktivitātes.

Latvijā procesu atkarība netiek skatīta kā atsevišķa un vienota joma. Valstī nav vienotas sistēmas, kurā viss process – profilakse, risku atpazīšana, ārstēšana un rehabilitācija – veidotu vienotu ciklu. Problēmas būtu risināmas veselības aprūpes, labklājības un izglītības sektoros vienlaicīgi, taču starp sektoriem nav izveidojusies laba sadarbība, un pastāv grūtības resursu apvienošanā vienotos projektos. Problēmas visbiežāk tiek risinātas novēloti un pakalpojumu pieejamība nav vienlīdzīga visā Latvijas teritorijā. Daļēji tas saistīts ar jau minēto sektoru sadarbības trūkumu, kas neļauj laikus pamanīt problēmas un tās risināt[[18]](#footnote-18).

### Darbības rezultāts:

1. Uzlabota bērnu, jauniešu un sabiedrības izpratne par atkarību izraisošo vielu kaitīgumu;
2. Ierobežota atkarību izraisošo vielu reklāma, popularizēšana un pieejamība nepilngadīgajiem;
3. Nodrošināta vides un universālā profilakse atkarības veidošanās risku mazināšanā;
4. Pilnveidoti selektīvie atbalsta mehānismi un sociālās rehabilitācijas pakalpojumi atkarības problēmu risināšanā;
5. Samazinājies atkarību izraisošo vielu patēriņš nepilngadīgo vidū.

|  |  |  |  |  |  |
| --- | --- | --- | --- | --- | --- |
| Nr. | Rezultatīvie rādītāji  | Datu avots | Bāzes vērtība, gads | Starpposma sasniedzamā vērtība 2024.gadā | Sasniedzamā vērtība 2027.gadā |
| 1. | Bērnu skaits, kuri apdraud savuveselību un attīstību, lietojot atkarību izraisošās vielas | CSP | 979 | 880 | 700 |
| 2. | Pirmreizēji reģistrēto ārstēto bērnu un pusaudžu skaits | CSP |  |  |  |
|  | *alkohola atkarība* |  | 0 | 0 | 0 |
|  | *psihoaktīvo vielu atkarība (izņemot alkoholu)* |  | 6 | 3 | 0 |
|  | *alkohola intoksikācija vai tā kaitējoši pārmērīga lietošana* |  | 81 | 60 | 35 |
|  | *psihoaktīvo vielu intoksikācija un to kaitējoši pārmērīga lietošana* |  | 96 | 70 | 55 |
| 3. | 15 gadus veco skolēnu īpatsvars, kuriem cigaretes ir viegli vai ļoti viegli pieejamas, % | SPKC |  |  |  |
| 4. | 15 gadus veco skolēnu īpatsvars, kuriem alkohols ir viegli vai ļoti viegli pieejams, % | SPKC |  |  |  |
| 5. | 15 gadus veco skolēnu īpatsvars, kuriem narkotikas ir viegli vai ļoti viegli pieejamas, % | SPKC |  |  |  |
| 6. | Regulāri smēķējušo 15 g.v. skolēnu īpatsvars, % | SPKC |  |  |  |
| 7. | Alkoholu riskantā veidā lietojušo 15 g.v. skolēnu īpatsvars, % | SPKC |  |  |  |
| 8. | Narkotikas pamēģinājušo 15 g.v. skolēnu īpatsvars, % | SPKC |  |  |  |

Īstenojamie uzdevumi

|  |  |  |  |  |
| --- | --- | --- | --- | --- |
| Nr. | Uzdevums | Atbildīgā institūcija | Līdzatbildīgie  | Sasaiste ar NAP2027 |
| 1. | Alkohola, tabakas un narkotiku pieejamības, reklamēšanas un popularizēšanas mazināšana jauniešu vidū | VM, IeM (VP) | LM, NVO | [86] |
| 2. | Izstrādāt un ieviest proaktīvas rīcības modeli horizontāla rakstura jautājumu, kas skar institūciju savstarpējo sadarbību, risināšanai | PKC | VM, IZM, LM, IeM, pašvaldības | [86] |
| 3.  | Vielu un informācijas tehnoloģiju atkarības profilakses programmu īstenošana, pilnveidojot universālās un veidojot selektīvās profilakses aktivitāšu klāstu | VM, IeM (VP) | FM, pašvaldības | [86] |
| 4. | Nepilngadīgo ar atkarības veidošanās risku sociālās rehabilitācijas pakalpojumu attīstīšana | LM, VM | pašvaldība, NVO | [86] |

## 1.4.Rīcības virziens: Ģimenes sociālās funkcionēšanas spēju atjaunošana krīzes situācijā

Ģimenes pašreizējos ekonomiskos un sociālos apstākļos, saskaroties ar izaicinājumiem gan materiālā plānā, gan strauji attīstoties dažādām ideoloģijām, nespēj sekmīgi pielāgoties pārmaiņām, kas rada ģimenē sarežģījumus un pat krīzes situācijas. Ģimenes, kuras nerod resursus iekšēji un savlaicīgi nesaņem palīdzību un atbalstu, nereti nonāk institūciju redzeslokā, pieaug nepilngadīgo novārtā pamešanas gadījumi, vecāku un bērnu atkarību izraisošo vielu lietošana, attīstās bērnu uzvedības problēmas. Nespēja risināt radušās grūtības un nespēja pielāgoties pārmaiņām var dezorganizēt indivīdu, ģimeni un pat veselu sabiedrības grupu. Ģimenes krīze dabiski rada stresu, un tikai savlaicīga profesionāla palīdzība no malas spēj ģimeni saliedēt un veidot pozitīvu mijiedarbību starp ģimenes locekļiem, taču faktiski valstī *netiek īstenoti mērķēti izglītojoši, atbalsta un informējoši pasākumi, kas būtu vērsti uz cēloņfāzes identificēšanu un bērnam apdraudošu situāciju novēršanu.*

Lai gan ik gadu ir vērojams samērā liels noslēgto laulību skaits, vairāk kā trešdaļa laulību tiek šķirtas[[19]](#footnote-19) un šīs tendences viennozīmīgi atspoguļojas arī bāriņtiesu un VBTAI ikdienas darbā, iesaistoties vecāku domstarpību jautājumu risināšanā. Arī Latvijas Republikas tiesībsargs ir akcentējis problemātiku, kas saistāma ar vecāku domstarpību skaita pieaugumu un dažādu institūciju iesaisti konfliktsituācijas risināšanā. Vecākiem (arī aizbildņiem, vai personām, kuru faktiskajā aprūpē un uzraudzībā atrodas bērns) jau šobrīd pieejams mediācijas pakalpojums, kas ļauj risināt starp tiem radušās domstarpības veidā, kas saglabā cieņpilnas attiecības starp vecākiem, tādējādi veicinot spēju turpmāk, arī pēc konkrētā strīda atrisināšanas kopīgi konstruktīvi risināt visus jautājumus, kas saistīti ar bērna ikdienas aprūpi, audzināšanu un izglītošanu. Taču bieži domstarpības tiek risinātas veidā, kurā vecāku savstarpējās domstarpības kļūst arvien komplicētākas un bērns kļūst par ķīlnieku vecāku strīdā. Aptuveni 10% no visiem laulību šķiršanās gadījumiem ir vērtējami kā smagi gadījumi, kur tiesvedība ieilgst vairāku gadu garumā un vecāki iestrēgst savu interešu aizstāvībā, nevis bērnam labākā risinājuma meklēšanā[[20]](#footnote-20).

*Vecāku iesaiste problēmsituāciju risināšanā* ir ārkārtīgi zema, un tikai 13% gadījumu viņi ir tie, kuri savlaicīgi pamana problēmas un rīkojas. 82% bērnu, kuri nonāk speciālistu redzes lokā, saņem palīdzību nevis pēc pašu vai vecāku iniciatīvas, bet pēc skolotāju vai citu speciālistu iesaistīšanās. Vecāku pasivitāte, nesadarbošanās ar speciālistiem un problēmas ignorēšana Latvijas skolu psihologu un sociālā atbalsta speciālistu pētījumā tiek minēti kā būtiskākie šķēršļi atbalsta sniegšanai. Jāņem vērā, ka ģimenes problēmu savlaicīga nerisināšana un, ja tās būtiski skar ar likumu aizsargātās bērna tiesības un intereses, vairumā gadījumu ir par pamatu bērna aizgādības tiesību pārtraukšanai vecākiem. Tāpēc svarīga nozīme bērnu tiesību aizsardzībā un labāko interešu nodrošināšanā ir savlaicīgai un koordinētai atbalsta sniegšanai ģimenei, preventīvajam darbam, īpaši ar riska grupām, un vecāku līdzdalības veicināšanai, kas ir iztrūkstoši aspekti esošajā bērnu tiesību aizsardzības sistēmā un kam ir nepieciešams rast risinājumus sistēmas pilnveides procesā.

Valsts kontrole revīzijā ziņojumā “Atņemtā bērnība. Ikvienam bērnam ir tiesības uzaugt ģimenē”, vērtējot *sociālo dienestu darbu ar ģimenēm*, ir konstatējusi, ka sociālie dienesti ne visos gadījumos ir spējuši nodrošināt ģimenei atbalstu, lai novērstu problēmas, kas bijušas par pamatu bērna šķiršanai no ģimenes, ko ietekmējis gan pieejamo pakalpojumu trūkums, gan ģimenes motivācijas trūkums novērst problēmas. Revīzijā 16% no 119 pašvaldībām norādīja, ka bez sociālā darba pašvaldībā nav pieejami citi pašvaldības finansētie pakalpojumi, lai novērstu faktorus nepietiekamai bērna aprūpei un veicinātu ģimenes funkcionēšanas atjaunošanu. Turklāt 11 no šīm pašvaldībām neizmanto pat iespēju vecākus nosūtīt valsts finansētu psihologa konsultāciju saņemšanai. Savukārt pārējās pašvaldības norādīja, ka tajās papildus sociālajam darbam un valsts nodrošinātajiem pakalpojumiem (to apjomam) ir pieejami arī viens vai vairāki šādi pakalpojumu veidi. Saskaņā ar pašvaldību sniegto informāciju 2018.gadā visi trīs būtiskākie pakalpojumi – psihologs, ģimenes asistents un izglītojošas nodarbības vecāku prasmju attīstīšanai – bija pieejami tikai 15 pašvaldībās.[[21]](#footnote-21) Faktiski valstī netiek īstenoti mērķēti izglītojoši, atbalsta un informējoši pasākumi, kas būtu vērsti uz cēloņfāzes identificēšanu un bērnam apdraudošu situāciju novēršanu.

Esošās sociālā darba izglītības programmas *nenodrošina pietiekami profesionālai praksei sagatavotus sociālos darbiniekus*, kuri nodrošina sociālo pakalpojumu sniegšanu. Profesionālās kompetences (speciālistu zināšanu, prasmju un iemaņu) līmenis negatīvi ietekmē sociālo pakalpojumu sniegšanas kvalitāti, kā arī neveicina mūsdienīgu, sabiedrības mainīgajām vajadzībām atbilstošu sociālo pakalpojumu izveidi un attīstību. Ņemot vērā mūsdienu sabiedrības un sociālo problēmu attīstības un mainības straujo dinamiku, sociālo darbu nevar apgūt 4 gados, tāpēc sociālo pakalpojumu sniegšanā iesaistītajiem speciālistiem svarīgs resurss papildus profesionālajai sagatavotībai, ko sniedz sociālās izglītības studiju programmas, ir metodisks un profesionāls atbalsts, ko var sniegt supervīzijas, profesionālās pilnveides apmācības, pieredzes apmaiņas pasākumi, metodiskās vadlīnijas. Īpaši svarīgi tas ir mazajos novados, kuros ir grūti reaģēt uz sabiedrības pieprasījumu. Kopumā Latvijā trūkst sociālā darba praksē aprobētu metožu, trūkst tālākizglītības sistēmas un kvalitatīvu kvalifikācijas paaugstināšanas iespēju arī tiem, kam jau ir izglītība.

Sociālo pakalpojumu efektivitātes pilnveidošanai un jaunu un mūsdienīgu sociālo pakalpojumu izveidei pašvaldībām trūkst iekšējo resursu un kapacitātes. Labklājības ministrijas un nodibinājuma “Baltic Institute of Social Sciences” veiktā pētījuma “Ex-ante izvērtējums pašvaldību sociālo dienestu darbības efektivitātes novērtēšanai”[[22]](#footnote-22) (turpmāk – Pētījums) rezultāti parāda, ka augstā darba slodze un papildu personāla resursu trūkums sociālajos dienestos ir uzskatāms par vienu no būtiskākajiem iemesliem, kāpēc nav attīstīts preventīvais sociālais darbs, lai izvērtētu iespējamos riskus un novērstu krīzes situācijas. Ar esošajiem sociālo darbinieku resursiem pietiek tikai krīzes intervencēm.

Ģimenes funkcionalitātes atjaunošanai nepieciešams sistēmiski un mērķtiecīgi radīt tādus pakalpojumus, kas būtu savstarpēji integrēti. Piemērotu pakalpojumu attīstīšana un uzsākšana prasa būtiskus finanšu ieguldījumus un speciālistus, kā arī ne mazāk svarīga ir šo speciālistu atbilstoša izglītošana un apvienošana komandā kā sociālā pakalpojuma formā. Nepieciešama prevencijas pasākumu ieviešana riska ģimenēm pēc iespējas agrīnākā bērna vecumposmā, uzlabojot pakalpojumu pieejamību un kvalitāti, strukturējot pakalpojumu no fragmentāra uz savstarpēji integrētu speciālistu atbalsta kopumu un kompleksu multidimensiālu terapiju bērnam, atrodoties dabiskajā vidē atbilstoši individuālo risku novēršanai. Svarīga ir ģimenes atbalstīšana un izglītošana ikvienā ģimenes krīzes situācijā.

Sociālo pakalpojumu groza izveidē jāparedz savlaicīgu, visaptverošu, intensīvu un uz ģimenes locekļu individuālām vajadzībām vērstu atbalsta pakalpojumu pieejamība ikvienā pašvaldībā. Nodrošinot efektīvu, pieejamu, starpdisciplināru, uz mērķi vērstu un kvalitatīvu atbalsta pakalpojumu sociālā riska ģimenēm, tiks veicināta ģimeņu paliekoša atveseļošana, sociālā atbalsta pakalpojuma prakses uzlabošana un palīdzības saņēmēja aktīva, līdzatbildīga attieksme.

Būtiski ir attīstīt tādus pakalpojumus, kas veicinātu šķirto vai konfliktā nonākušo vecāku un citu ģimenes locekļu savstarpēju sarunāšanos, lai ar starpniecības palīdzību risinātu strīdus jautājumus. Piemēram, īpašs speciālista vadīts process, lai palīdzētu šķiršanās procesā esošajām ģimenēm pašām vienoties, apspriežot strīdīgos jautājumus un apsverot dažādas risināšanas iespējas, vienlaikus koncentrējoties uz savu bērnu vajadzībām. Izlīgums, mediācija un ģimenes terapijas pakalpojums jau līdz šim dažādos civiltiesiskos strīdos ir pierādījis, ka tas ir praktisks un zemu izmaksu veids, kā sakārtot pušu attiecības un risināt domstarpības. Lai to īstenotu, sākotnēji nepieciešams apzināt līdzšinējo praksi par mediācijas un izlīguma piemērošanu un ierobežojumiem vardarbības gadījumos un šo metožu efektivitāti. Nepieciešams sagatavot vadlīnijas mediācijas un izlīguma pielietošanai gadījumos ar vardarbību ģimenē, kā arī izglītot speciālistus par mediācijas un izlīguma piemērošanu un speciālistu rīcību, saskaroties ar šīm situācijām. Jāveido mācības ar atšķirīgu saturu atbilstošām mērķgrupām: mediatori un VPD izlīguma darbinieki, tiesneši un tiesnešu palīgi, sociālie darbinieki un bāriņtiesu darbinieki. Ņemot vērā mediācijas kā alternatīva strīda risināšanas veida priekšrocības un līdzšinējo aktivitāšu pozitīvo ietekmi uz ģimenes strīdu risināšanu, mediācijas metodes izmantošana būtu paplašināma attiecībā uz bāriņtiesu kompetencē esošo jautājumu risināšanu.

Lai arī turpmāk nodrošinātu ģimenēm psihoemocionālu atbalstu, ir nepieciešams ieviest bezmaksas ģimenes psihoterapiju (šobrīd tāds tiek īstenots pilotprojekta ietvaros) ar mērķi mazināt konfliktus, uzlabojot ģimenes locekļu mijiedarbības sistēmu. Ģimenēm pakalpojuma ietvaros ir jāpiedāvā alternatīvi veidi konflikta situāciju analīzei un risināšanai, ko iepriekš ģimene nav varējusi un jāaptver tādus problēmjautājumus, kā laulāto attiecību krīzes, vecāku un bērnu konflikts, problēmas māsu un brāļu attiecībās, ģimenes locekļu savstarpējās pielāgošanās problēmas, vecāku prasmju nepietiekamība, bērna uzvedības problēmas. Ģimenēm tiks sniegta palīdzība līdzsvara saglabāšanā attiecībās, saskaroties ar izaicinošām situācijām un traumatisku pieredzi. Ģimenes locekļi būs zinošāki, kā tikt galā ar emocijām, mācēs saprotoši pieņemt citu emocijas. Katram ģimenes loceklim izkopjot spējas savstarpēji pielāgoties, tiks efektīvi veicināta ģimenes kā sistēmas funkcionalitāte un apmierinātas tās vajadzības.

Lai nodrošinātu kvalitatīvu un profesionālu sociālo pakalpojumu sniegšanu, nepieciešams nodrošināt regulārus un sabiedrības aktualitātēm atbilstošus profesionālās pilnveides un tālākizglītības pasākumus sociālā darba speciālistiem, kuri nodrošina sociālos pakalpojumus, kā arī atbalstu jaunajiem darbiniekiem, kuri uzsāk darbu sociālajā jomā. Svarīgi papildināt zinošu supervizoru ar profesionālo pieredzi sociālā darba praksē skaitu, veicinot kvalitatīvu un metodisku atbalsta sniegšanu sociālā darba speciālistiem.

Vecāku prasmju bērnu pozitīvai attīstībai un audzināšanai uzlabošanai, ģimenēm būs iespēja izmantot atbalsta ģimenes kā pozitīvu piemēru un motivējošu pakalpojumu pieredzes apmaiņai, atbilžu rašanai, izpratnes uzlabošanai, kā arī vispārīgai uzskatu maiņai ar bērna attīstību un audzināšanu saistītajos jautājumos, grūtību un problēmu risināšanu, sekmējot ģimenes funkcionālo spēju paaugstināšanu. Atbalsta ģimenes tīkla izveide ietvers arī pasākumus atbalsta sniegšanai vecākiem ar psihiskās veselības traucējumiem, kuri audzina bērnus, ar mērķi ar praktisku piemēru izglītot vecākus un saņemt atbalstu ikdienišķu darbību veikšanā, kā arī veidojot bērnā izpratni par atšķirībām starp vecāka uzvedības/rīcības specifiskajām īpatnībām un adekvātu rīcību, vienlaikus saglabājot iespēju bērnam augt un attīstīties bioloģiskajā ģimenē un veidoties par pilnvērtīgu sabiedrības locekli.

Darbības rezultāts

1. Nodrošināti savstarpēji integrēti, pierādījumos balstīti un plaši pieejami pakalpojumi.
2. Izveidota vienota pieeja ģimenes sociālās funkcionēšanas spēju atjaunošanai, ievērojot bērnu un ģimenes individuālās vajadzības.
3. Nodrošināti savlaicīgi agrīnas intervences pakalpojumi ģimenēm ar bērniem krīzes situācijās.
4. Izstrādāts vienots sociālo pakalpojumu modelis visās Latvijas pašvaldībās, nodrošinot sociālo pakalpojumu pārklājumu un pieejamību.
5. Nodrošināts metodisks un profesionāls atbalsts sociālo pakalpojumu sniedzējiem un sociālā darba veicējiem.

|  |  |  |  |  |  |
| --- | --- | --- | --- | --- | --- |
| Nr. | Rezultatīvie rādītāji  | Datu avots | Bāzes vērtība, gads | Starpposma sasniedzamā vērtība 2024.gadā | Sasniedzamā vērtība 2027.gadā |
| **1.** | Mediācijas konsultāciju rezultātā samazināts šķirto laulību skaits  | CSP | 464 | 450 | 440 |
| **2.** | Samazināts socioekonomiskiem riskiem pakļauto iedzīvotāju skaits  | CSP | 489 | 459 | 429 |
| **3.** | Samazināts no ģimenēm šķirto bērnu skaits | VBTAI | 1304 | 1100 | 900 |
| **4.** | Palielināts pieejamo sociālo pakalpojumu skaits | LM | 930 | 1000 | 1100 |

### Īstenojamie uzdevumi

|  |  |  |  |  |
| --- | --- | --- | --- | --- |
| Nr. | Uzdevums | Atbildīgā institūcija | Līdzatbildīgie  | Sasaiste ar NAP2027 |
| 1. | Sociālo pakalpojumu groza izstrāde ģimenēm ar bērniem | LM | pašvaldības | [117] |
| 2. | Psiholoģiskais atbalsts grūtībās nonākušajiem vecākiem (vientuļajiem vecākiem, depresijā iekļuvušiem vecākiem, vecākiem ar garīgās veselības sarežģījumiem, bērnu zaudējušiem vecākiem) un vecākus zaudējušiem nepilngadīgajiem bērniem. | LM, VM, PKC, |  | [85][87] |
| 3. | Izstrādāt pierādījumos balstītas pieejas (izlīgumi, mediācija, ģimenes psihoterapija) izmantošanai ģimenes strīdu gadījumos | TM |  | [87] |
| 4. | Sociālā darbā ar ģimeni un bērniem iesaistīto speciālistu profesionālā pilnveide | LM | pašvaldības | [118] |
| 5. | Preventīvā darba attīstība ģimenēs, kurās pastāv augsts risks aizgādības tiesību pārtraukšanai | LM | pašvaldības | [120] |

## 1.5.Rīcības virziens: Paradigmas maiņa bērnu tiesību aizsardzībā

*Nepilngadīgo izdarītie likumpārkāpumi* šodien ir kļuvuši par būtisku problēmu un aktuāli risināmu jautājumu tiesību aizsardzības institūcijām, jo bērni kā nācijas turpinājums prasa īpašu gādību un aizsardzību pret noziedzības apdraudējumu. Uz tiesībsargājošo institūciju, sodu izpildes un noziedzības novēršanas statistikas datiem un profesionālās pieredzes bērnu tiesību aizsardzības institūcijā novērojumiem balstoties, secināms, ka nepilngadīgie konfliktā ar likumu nonāk arvien biežāk un arvien jaunākā vecumā[[23]](#footnote-23), turklāt arvien vairāk nepilngadīgie nesaskata un neatzīst savas rīcības neatbilstību. Tādējādi nepilngadīgo nekritiskā attieksme pret rīcības prettiesiskumu vistiešākajā veidā atspoguļo viņu tiesību realizācijas izpratnes trūkumu primāri jau ģimenē, vēlāk skolā un sabiedrībā kopumā.

Latvijā ik gadu ievērojams skaits bērnu saskaras ar kriminālo un administratīvo justīciju, gan kā likumpārkāpumu veicēji, gan kā cietušie. Likumpārkāpumu izdarījušo bērnu īpatsvars iepretī pilngadīgajiem likumpārkāpējiem daudzkārt pārsniedz citu valstu rādītājus[[24]](#footnote-24), turklāt Latvijā bērni izdara netipiski smagus noziegumus. Bērnu skaits, kuri cieš no apkārtējo vardarbības, ir ļoti liels un visi šie apstākļi norāda uz to, ka pastāvošā bērnu likumpārkāpumu prevencijas sistēma nedarbojas efektīvi. Bērni justīcijas sistēmā, neatkarīgi no tā, vai viņi ir cietušie, vai likumpārkāpēji, vispirms ir bērni un pret viņiem jāizturas kā pret bērniem.

Šobrīd trūkst visaptverošas informācijas par *taisnīguma atjaunošanas procesos* iesaistītajiem cietušajiem bērniem, kā arī, dažkārt novērojama nepilnīga starpinstitucionālā sadarbība, nodrošinot atbalstu šai īpaši neaizsargātajai cietušo personu grupai, lai aizsargātu no turpmākas viktimizācijas. Bez pietiekamas aizsardzības un atbalsta cietušā bērna dalība taisnīguma atjaunošanas procesā var izraisīt otrreizēju viktimizāciju.

Latvijā pastāvošā sistēma nenodrošina to, lai laikus tiktu identificēti riski, kas norādītu uz to, ka bērns nākotnē varētu izdarīt kādu likumpārkāpumu, un tādējādi netiek nodrošināta šiem bērniem nepieciešamā pastiprinātā uzmanība. Šobrīd valsts iestāžu uzmanības lokā pamatā nonāk tie bērni, kuru uzvedība jau ir rezultējusies ar likumpārkāpumu, lai arī Bērnu tiesību aizsardzības likuma 58.panta otrajā daļā ir noteikts, ka pašvaldība profilakses lietu iekārto un uzvedības sociālās korekcijas programmu izstrādā katram bērnam, kurš veic darbības, kas var novest pie prettiesiskas rīcības.

Visām Eiropas Savienības dalībvalstīm ir pienākums nodrošināt, lai visās darbībās, kas attiecas uz bērniem, pirmkārt tiktu ņemtas vērā bērna intereses. Šim principam ir īpaša nozīme gadījumos, kad bērni ir iesaistīti kriminālprocesos un civilprocesos. Piedalīšanās tiesas procesā var būt smags pārbaudījums ikvienam. Vēl jo vairāk bērnam, kuram tā var kļūt par traumējošu pieredzi, ja procedūras nav bērniem draudzīgas, apkārtējā vide ir nepiemērota, un iesaistītie speciālisti nav pienācīgi apmācīti.

*Attieksme pret tiesvedībā iesaistītiem bērniem* ir svarīga pamattiesību problēma. Eiropas Padomes pamatnostādnēs ir atbalstītas bērnu tiesības tikt uzklausītiem, tiesības uz informāciju un aizsardzību, kā arī diskriminācijas aizliegums. Bērnu līdzdalības praksei krimināllietās un civillietās ir vajadzīgi skaidri un konsekventi standarti un vadlīnijas un to īstenošanas sistemātiska uzraudzība. Bērni, kuri piedalās kriminālprocesā vai civilprocesā, nesaņem pietiekamu atbalstu; tiesu telpas, kas bērniem var šķist biedējošas, ne vienmēr ir pielāgotas bērnu vajadzībām. Joprojām nav izstrādāta konkrēta prakse, lai īstenotu pasākumus, kas nepieļautu tiesā bērnu tiešu saskari ar atbildētājiem un lieciniekiem vai nodrošinātu bērna informētību un izpratni par tiesvedību. Padarot tiesu sistēmas bērniem draudzīgākas, tiek uzlabota bērnu aizsardzība, sekmēta viņu jēgpilna līdzdalība un vienlaikus uzlabota tiesu sistēmu darbība.

Vienlaikus Latvijā joprojām nav sakārtots jautājums par *vienota koordinatora ieviešanu pārrobežu jautājumu risināšanā*, kas vadoties pēc bērna interešu principa, veicinātu un aizsargātu bērna tiesības pārrobežu ģimenes strīdos, tai skaitā bērnu nolaupīšanas gadījumos. Koordinatoram būtu jāiestājas par ciešāku tiesu iestāžu un administratīvo iestāžu sadarbību, cenšoties veicināt mediāciju pārrobežu ģimeņu lietās.

Vienlaikus līdz šim konstatēts, ka *bāriņtiesām Latvijā nav vienotas, integrētas IT lietvedības sistēmas*, kas nodrošinātu savlaicīgu un kvalitatīvu datu apmaiņu starp institūcijām. Bāriņtiesām, izņemot Rīgas bāriņtiesu, nav savu biznesa procesu informācijas sistēmu, kas nodrošinātu pārskatāmu bāriņtiesu darba procesa organizāciju. Ir vairāki reģistri un informācijas sistēmas, kuros tiek apstrādātas atsevišķas informācijas kategorijas un šāda darbību un informācijas ievades sadrumstalotība nerada šobrīd iespējas vienotai informācijas pārskatāmībai un pieejamībai. Ievērojot minēto, bāriņtiesu informācijas apstrādes jautājumu nepieciešams aplūkot kompleksi, izvērtējot visas galvenās jau pastāvošās vai plānotās informācijas sistēmas, kurās bāriņtiesām nepieciešams veikt informācijas apstrādi, kā arī pārskatīt un vienādot pamatprocesus, kas nodrošinās priekšnosacījumus informācijas sistematizēšanai un bērnu tiesību aizsardzības jautājumu izsekojamībai katrā no procesā iesaistītajām pusēm.

Turklāt konstatēts, ka šobrīd nav nodrošināta arī sistemātiska pieeja un izsekojamība speciālistiem, kas apguvuši vai kuriem atbilstoši Bērnu tiesību aizsardzības likuma 5.1 pantam ir jāapgūst speciālās zināšanas bērnu tiesību aizsardzībā, kas var radīt situācijas, ka speciālisti šīs zināšanas neapgūst vai iegūst nepietiekamā apjomā. Līdz ar to būtiski ir izveidot reģistru, kurā tiktu iekļauta informācija par konkrētiem speciālistiem, ieņemamo amatu un apliecības izsniegšanas datumu, kas ļautu nodrošināt sistemātisku apmācību plānošanu un koordinētu speciālistu pārraudzību zināšanu apguves procesā.

Tiesībsargājošo un bērnu tiesību aizsardzības institūciju reaģēšanas paradigmas maiņas mērķis ir nodrošināt vienotu, kopīgā izpratnē balstītu starpinstitūciju un starpnozaru darbību, kas primāri vērsta uz bērna vajadzībām un bērna labāko interešu nodrošināšanu.

Nepilngadīgo noziedzības tendences skaidri izkristalizē sabiedrības sociālas problēmas, uz kurām, savlaicīgi vēršot uzmanību, tiktu ilgtermiņā samazināta vispārējā noziedzības attīstība valstī. Jau pirmsākumos neļaujot bērnā attīstīties noziedznieka gēnam, sociālā atbalsta un tiesībsargājošam institūcijām ir iespēja piemērot dažādus ierobežojumus, tai pašā laikā neradot bērnam sekas, kādas radītu kriminālā vai administratīvā atbildība. Tādēļ ir nepieciešams sākotnēji atklāt, novērtēt un laika gaitā regulāri analizēt nepilngadīgo noziedzīgas uzvedības veicinošos faktorus un, balstoties uz rezultātiem, izstrādāt nepilngadīgo noziedzības mazināšanas instrumentus.

Būtiski ir attīstīt un veicināt pienācīgus aizsardzības pasākumus un standartus taisnīguma atjaunošanas jomā, ņemot vērā to, ka bērni ir galvenās ieinteresētās personas vai nu kā cietušie, vai kā noziedzīgu nodarījumu izdarītāji, kā arī nodrošināt sekmīgu taisnīguma atjaunošanas prakses darbā ar bērniem un jauniešiem ieviešanu Latvijā. Ņemot vērā pastāvošās problēmas aktualitāti, ir nepieciešams vērst īpašu uzmanību bērnu likumpārkāpumu prevencijas sistēmas pilnveidošanai bērnu antisociālas uzvedības novēršanai, tostarp izstrādājot nepieciešamos normatīvos aktus, pilnveidojot speciālistu zināšanas, kā arī nodrošinot bērniem un jauniešiem bezmaksas saturīgas brīvā laika pavadīšanas iespējas pašvaldībās

.LM sadarbībā ar SIA “ZZ Dats” un pašvaldībām ir uzsākusi diskusijas par vienotas lietvedības sistēmas izveidi par pamatu ņemot Rīgas bāriņtiesas lietoto sistēmu BARIS, ko izstrādājis SIA “ZZ Dats”.

Savukārt bāriņtiesas darbinieku profesionālās kvalitātes paaugstināšanai ESF izmēģinājuma projekta ietvaros tiek plānots izstrādāts bāriņtiesu darbinieku sertifikācijas modeli, ko administrētu VBTAI. Tā organizētu sertifikātu izgatavošanu, uzskaiti, izsniegšanu, piešķiršanas kārtību, apstiprinātu sertifikācijas eksāmena programmu saturu, bāriņtiesas darbinieku profesionālās darbības pārskatu vērtēšanas kritērijus, koordinētu, kontrolētu un uzraudzītu sertifikācijas komisijas darbu. Vienlaikus plānots izstrādāt ikgadēju pašpārbaudes testu, kas ļautu VBTAI un bāriņtiesu priekšsēdētājiem efektīvi sekot līdzi darbinieku zināšanām, nodrošināt regulāru darbinieku zināšanu atjaunošanu, piedāvājot nepieciešamās profesionālās pilnveides apmācības (jautājumos, kur darbinieki uzrāda nepietiekamu zināšanu līmeni). Tāpat VBTAI atbilstoši grozījumiem Bāriņtiesu likumā īstenos funkcionālo pārraudzību pār bāriņtiesu darbu un speciālistu kvalifikācijas pilnveidi (nodrošinot apmācību satura pilnveidi). Funkcionālās pārraudzības modelis ir vērsts uz institūciju operatīvu iesaisti gadījuma risināšanā, kad tiek konstatēta bāriņtiesas prettiesiska rīcība vai bezdarbība, kas rada būtisku kaitējumu bērnam, tādējādi izvirzot centrā bērna intereses. Līdz ar to būtiski ir nodrošināt VBTAI lietvedības sistēmas pielāgošanu bāriņtiesu funkcionālās pārraudzības un sertifikācijas administrēšanai.

### Darbības rezultāts:

1. Nodrošināta pēctecīga, efektīva un ilgtspējīga bērnu un ģimeņu atbalsta sistēmas pārvaldība
2. Izstrādāti normatīvie akti bērnu antisociālas uzvedības novēršanai
3. Izstrādātas programmas bērnu antisociālas uzvedības novēršanai
4. Uzlabota veicamo preventīvo pasākumu kvalitāte bērnu tiesību aizsardzības jomā
5. Uzlabota bērnu aizsardzība, sekmējot viņu jēgpilnu līdzdalību un vienlaikus uzlabojot tiesu sistēmu darbību civilprocesa un kriminālprocesa ietvaros.
6. Nodrošināta sodu sistēmas aizstāšana ar bērniem piemērotiem atbalsta un uzvedības izmaiņu pasākumiem, nodrošinot atbildīgu rīcību, vecāku atbildības stiprināšanu, ģimenes sociālo prasmju paaugstināšanu.
7. Nodrošināta bērnu tiesību aizsardzība un speciālistu koordinēta darbība pārrobežu jautājumos
8. Īstenota bērnu tiesību aizsardzības sistēmas un starpinstitūciju sadarbības pilnveide
9. Nodrošināta speciālistu profesionālo zināšanu pilnveide zināšanas bērnu tiesību aizsardzības jomā,
10. Jaunu specializāciju ieviešana ar specializāciju nozarē (piem., psihiatrijā, psiholoģijā, narkoloģijā, jurisprudencē, sociālajā darbā).

|  |  |  |  |  |  |
| --- | --- | --- | --- | --- | --- |
| Nr. | Rezultatīvie rādītāji  | Datu avots | Bāzes vērtība, gads | Starpposma sasniedzamā vērtība 2024.gadā | Sasniedzamā vērtība 2027.gadā |
| 1. | Bērnu skaits, kuri ir pamesti vai atrodas tādos apstākļos, kas ir tiem bīstami, var kaitēt viņu dzīvībai, veselībai vai attīstībai | CSP | 328 | 260 | 200 |
| 2. | Nepilngadīgo skaits, kuri bez attaisnojoša iemesla neapmeklē izglītības iestādi | CSP | 1962019.gads) | 145 | 100 |
| 3. | Bērnu skaits, kuri ubago, klaiņo vai veic citas darbības, kas varētu izraisīt prettiesisku rīcību | CSP | 246 | 200 | 150 |
| 4. | Noziedzīgu nodarījumu skaits, ko izdarījuši nepilngadīgie | Valsts policija | 955 | 870 | 700 |
| 5. | Nepilngadīgo personu skaits, kuras ir izdarījušas noziedzīgus nodarījumus | Valsts policija | 691 | 600 | 500 |
| 6. | Nepilngadīgo darbības vai bezdarbības dēļ nodarīto kaitējumu, par kuriem paredzēta administratīvā vai kriminālatbildība, skaits | CSP | 3929 | 2800 | 1800 |
| 7. | Administratīvo pārkāpumu skaits, ko izdarījuši nepilngadīgie | Valsts policija | 9469 | 9100 | 8750 |
| 8. | Nepilngadīgo personu skaits, kuras izdarījušas administratīvo pārkāpumu | Valsts policija | 5784 | 5400 | 5000 |
| 9. | Bērnu vecāku (aizbildņu vai audžuvecāku) skaits, kuri ir saukti pie administratīvās vai kriminālatbildības par vardarbīgu vai nolaidīgu rīcību, kas izraisījusi vai varētu izraisīt kaitējumu bērnu dzīvībai, veselībai vai attīstībai | CSP | 316 | 260 | 180 |
| 10. | Notiesāto nepilngadīgo skaits | Tiesu administrācija | 345 | 300 | 220 |
| 11. | Ieslodzīto nepilngadīgo skaits | Ieslodzījumu vietu pārvalde | 36 | 20 | 10 |
| 12. | Preventīvo pasākumu skaits nepilngadīgo noziedzības novēršanai | Valsts policija | 4251 | 4500 | 4800 |
| 13. | Speciālistu skaits, kuri apguvuši zināšanas bērnu tiesību aizsardzības jautājumos | VBTAI | 1240 | 1350 | 1500 |
| 14. | Bāriņtiesu skaits, kas izmanto vienotu IT lietvedības sistēmu BARIS | LM | 1 | 42 | 42 |
| 15. | Sertificētu bāriņtiesas darbinieku skaits | VBTAI | - | - | 900 |

Īstenojamie uzdevumi

|  |  |  |  |  |
| --- | --- | --- | --- | --- |
| Nr. | Uzdevums | Atbildīgā institūcija | Līdzatbildīgie  | Sasaiste ar NAP2027 |
| 1. | Bērnu likumpārkāpumu prevencijas sistēmas pilnveidošana bērnu antisociālas uzvedības novēršanai | TM | LM, IeM, VPD | [430] |
| 2. | Bērnu tiesību nodrošināšana tiesvedības procesā, t.sk., pārrobežu lietās | TM | LM | [430] |
| 3. | Bērnu tiesību aizsardzības sistēmā iesaistīto speciālistu kvalifikācijas un starpinstitūciju sadarbības pilnveide | LM, TM | VBTAI | [118; 430] |
| 4. | Vienotas bāriņtiesu IT sistēmas attīstība, tostarp pilnveidojot un attīstot bāriņtiesu darbu, nodrošinot bāriņtiesu kvalifikāciju | LM | VBTAI, VARAM, pašvaldības | [430] |
|  |  |  |  |  |

# 2. MĒRĶIS: VIENLĪDZĪGAS IESPĒJAS BEZ VECĀKU GĀDĪBAS PALIKUŠAJIEM BĒRNIEM

Vienlīdzīgu iespēju princips ir jāievēro ikvienā jomā un situācijā – no publiskās līdz privātajai sfērai – gan attiecībā uz sociālo aizsardzību, tostarp sociālo nodrošinājumu un veselības aprūpi, gan izglītību un apmācību, gan arī piekļuvi sabiedrībai pieejamām precēm un pakalpojumiem, tostarp mājokļiem, transportam, informācijai un citiem sabiedriskajiem labumiem. Jo īpaši būtiski tas ir attiecībā uz ārpusģimenes aprūpē esošo bērnu un bērnu ar īpašām vajadzībām nevienlīdzību un diskrimināciju.

Latvijā 2020.gadā **ārpusģimenes aprūpē** atradās 6004 bērni[[25]](#footnote-25) (salīdzinoši 2018.gadā – 6252 bērni, 2019.gadā – 6438 bērni). Lai gan pēdējo gadu laikā būtiski ir attīstījies audžuģimeņu institūts (attīstot specializētās audžuģimenes), izveidots ārpusģimenes aprūpes atbalsta centru tīkls, kas sniedz psiholoģisku atbalstu audžuģimenēm, aizbildņiem un adoptētājiem, tomēr joprojām daļa bērnu, jo īpaši bērni ar būtiskiem veselības traucējumiem vai pusaudžu vecuma bērni, ir ievietoti ārpusģimenes aprūpes iestādēs, kas pēc savas būtības nevar nodrošināt bērnu aprūpi ģimeniskā vidē. Vienlaikus ārpusģimenes aprūpē esošie bērni, kas reiz jau ir piedzīvojuši traumatisku pieredzi brīdī, kad šķirti no bioloģiskās ģimenes, ir spiesti šādu pieredzi piedzīvot atkārtoti situācijā, kad aizbildnis vai audžuģimene atsakās nodrošināt bērna turpmāku aprūpi. Latvijā nav izveidots atbalsta personas institūts, kas sekotu līdzi ārpusģimenes aprūpē esoša bērna gadījuma vadībai, nodrošinātu bērna individuālajām vajadzībām atbilstošus pakalpojumus un kļūtu par šī bērna atbalsta vai uzticības personu. Tāpat joprojām novērojams, ka ārpusģimenes aprūpē esošie bērni pēc pilngadības sasniegšanas nav pietiekami sagatavoti pastāvīgai dzīvei sabiedrībā, viņiem trūkst zināšanas un sociālās prasmes savas ikdienas dzīves patstāvīgai vadīšanai.

Nemainīgu aktualitāti saglabā arī **citu īpaši atbalstāmu bērnu un jauniešu mērķgrupu** (piem., bērni ar īpašām vajadzībām, bērni ar alternatīvo statusu, bērni bez noteiktas paternitātes u.c.) atbalsta sistēmas pilnveides nepieciešamība, nodrošinot vienlīdzīgas iespējas katram bērnam saņemt viņa vajadzībām atbilstošu pakalpojumu pieejamību.

Latvijā ir iniciētas pozitīvas ilgtermiņa pārmaiņas dažādos līmeņos, lai radītu ģimenisku vidi ikvienam bērnam, kas apstākļu spiests ir nonācis ārpus ģimenes, un nodrošinātu viņa pamattiesības. Līdz ar to, ir būtiski turpināt šo pārmaiņu procesu, nodrošinot ne tikai to, ka visi bērni atrodas ģimeniskā vidē, bet arī to, ka jaunieši pēc ārpusģimenes aprūpes ir gatavi patstāvīgai dzīvei sabiedrībā, izskaužot sabiedrībā pastāvošo diskriminējošo stereotipu, ka bārenis vai bez vecāku gādības palikušais jaunietis pēc pilngadības sasniegšanas ir trūcīgs, mazturīgs vai nevienlīdzīgs ar citiem sava vecuma jauniešiem. Vienlaikus ir nepieciešams attīstīt bērna un jaunieša atbalsta resursu personas (piesaistes personas institūtu), kas nodrošinātu pilnvērtīgu bērna gadījuma vadību ārpusģimenes aprūpes laikā.

Lai mazinātu sociālās atstumtības riskus sabiedrībā, t.sk. bērnu un jauniešu starpā, ir identificēti pamatprincipi, kam jāpievērš uzmanība, izstrādājot un ieviešot politikas dokumentus valsts un pašvaldību līmenī, kā arī veicot darbu ar riska grupas bērniem un jauniešiem. Ir jārada atbilstoši apstākļi, lai tiktu nodrošināta individualizēta pieeja darbam ar minēto mērķgrupu, kā arī izstrādājot un ieviešot programmas valsts un pašvaldību līmenī, būtiska vieta tajās ir jāparedz prevencijas darbam, kas jau sākotnēji ir vērsts uz riska faktoru mazināšanu sabiedrībā, t.sk., riska grupas bērniem un jauniešiem.

### Politikas rezultāts:

#### **1. Politikas rezultāts:** Palielinātas  iespējas bāreņiem un bez vecāku gādības palikušajiem bērniem augt ģimeniskā vidē un iegūt jaunu ģimeni.

#### **2. Politikas rezultāts:** Nodrošināti uz individuālām vajadzībām vērsti atbalsta pakalpojumi pilngadību sasniegušajam bārenim un bez vecāku gādības palikušajam bērnam, veicinot pilnvērtīgu iekļaušanos sabiedrībā.

#### **3. Politikas rezultāts:** Nodrošināt katram ārpusģimenes aprūpē esošajam bērnam atbalsta resursu personu (piesaistes personu).

#### **4. Politikas rezultāts:** Veicināta iekļaujoša vide un nodrošināts atbalsts sociālās atstumtības riskam pakļautajiem bērniem un jauniešiem, bērniem ar īpašām vajadzībām, bērniem ar alternatīvo statusu un citām īpaši atbalstāmām bērnu mērķgrupām.

|  |  |  |  |  |  |  |
| --- | --- | --- | --- | --- | --- | --- |
| Nr. | Rezultatīvais Rādītājs | Datu avots | Bāzes vērtības, 2019.Gads | Starpposma sasniedzamā vērtība 2024.gadā | Sasniedzamā vērtība 2027.gadā | saikne ar monitoringa ietvaru |
| 1. | Ārpusģimenes aprūpē esošo bērnu skaits | VBTAI | 6252 | 5500 | 5000 |  |
| 2. | Institucionālā aprūpē esošo bērnu skaits | VBTAI | 621 | 430 | 150 |  |
| 3. | Audžuģimenē esošo bērnu skaits | VBTAI | 1355 | 1450 | 1500 |  |
| 4. | Uzņemošo (audžuģimenes aizbildņi, adoptētāji) ģimeņu skaits (rādītājs pret audžuģimeņu skaistu) | VBTAI | 712 | 800 | 900 |  |

##

## 2.1. Rīcības virziens: Ģimeniska vide bērniem un jauniešiem ārpusģimenes aprūpē

Atbilstoši Bērnu tiesību aizsardzības likumam “ģimene ir dabiska bērna attīstības un augšanas vide” un gadījumos, kad bērns ir palicis bez vecāku gādības (vecāki miruši, vai bezvēsts pazuduši, vai viņiem ir atņemtas aizgādības tiesības), valstij ir pienākums nodrošināt pēc iespējas ātrāku bērna nokļūšanu ģimeniskā vidē.

Saskaņā ar VBTAI apkopto pārskatu par bāriņtiesu darbu 2020.gadā secināms, ka Latvijā 6 004 bāreņi un bez vecāku gādības palikuši bērni atradās ārpusģimenes aprūpē, no kuriem aizbildņu ģimenēs atradās 4 059, audžuģimenē – 1 377 un ilgstošās sociālās aprūpes un sociālās rehabilitācijas institūcijā 568 bērni (skat. 1.att.).

1.att. **Ārpusģimenes aprūpē esošo bērnu skaits (2004-2020)**



Ik gadu samazinās *ilgstošas sociālās aprūpes institūcijās ievietoto bērnu skaits*. Institucionālā aprūpē ievietoto bērnu skaita samazināšana nav LM formāls mērķis un kopš 2017.gada vērojama institūcijās uzņemto bērnu skaita noturīga lejupslīde, tomēr joprojām ievērojams skaits bērnu ir ievietoti ārpusģimenes aprūpes institūcijās, no kuriem lielākais īpatsvars ir pusaudžu vecuma bērni un bērni ar īpašām vajadzībām, ko neizvēlas uzņemt savā ģimenē ne audžuģimenes, ne adoptētāji. Tas lielākoties ir saistīts ar to, ka bērnu, kuriem nepieciešama īpaša aprūpe, kā arī pusaudžu vecuma bērnu, kam var būt dažādas uzvedības vai atkarību problēmas, aprūpe prasa lielāku aprūpes personas resursu ieguldījumu bērna ikdienas aprūpē.

*Bērnu atrašanās institucionālā aprūpē uz vecāka iesnieguma pamata*

*Pilngadības sasniegšana* ir nozīmīgs brīdis jebkura bērna dzīvē, jo īpaši bērna, kurš ievietots ārpusģimenes aprūpē, jo patstāvīgas dzīves sākšanas brīdī visbiežāk viņiem nav neviena, kurš varētu sniegt atbalstu. Apstāklis, ka bērns ir sasniedzis 18 gadu robežu nebūt nenozīmē, ka viņš ir spējīgs pats sevi uzturēt, turklāt viņam trūkst zināšanu, ko nozīmē organizēt savu dzīvi un pieņemt patstāvīgus lēmumus. Latvijas SOS bērnu ciematu asociācijas izstrādātajās vadlīnijās jauniešu sagatavošanai patstāvīgai dzīvei secināts, ka jauniešu, kuri uzsāk patstāvīgu dzīvi, vidū daudz biežāk novēro:

* + augstāku bezdarba līmeni;
	+ zemāku izglītības līmeni;
	+ zemāku izglītības un apmācības turpināšanas iespēju pieejamību;
	+ finansiālu un materiālu trūkumu;
	+ bezpajumtniecību;
	+ daudz augstākus jaunu cilvēku mirstības rādītājus;
	+ sliktāku garīgās veselības un fiziskās labsajūtas stāvokli;
	+ grūtniecību pusaudžu vecumā;
	+ iesaisti noziedzīgās darbībās vai saskarsmi ar tām.

Vienlaikus ārpusģimenes aprūpē esošie bērni, kas jau reiz noteiktu apstākļu dēļ ir izņemti no bioloģiskās ģimenes, piedzīvojot traumatisku pieredzi, ir īpaši ievainojama grupa, kas nereti tiek pakļauti atkārtotai traumatiskai pieredzei (mainot pat vairākas ārpusģimenes aprūpes formas, pielāgojoties jauniem dzīves apstākļiem un situācijai), kam nepieciešams pastāvīgs psiholoģiskā atbalsta resurss. Bērni, kas ievietoti institucionālā aprūpē, neizjūt emocionāli drošu vidi, ir emocionāli nocietinājušies, nevēlas veidot attiecības ar pieaugušajiem, kā arī netic šīm attiecībām. Šiem bērniem *nav vienas konkrētas uzticības (piesaistes) personas*, kas seko līdzi bērna gadījuma vadībai, sniegtu atbalstu un nodrošinātu nepieciešamo pakalpojumu saņemšanu.

Bērnu skaits ārpusģimenes aprūpē mainās līdz ar bērnu bioloģiskās ģimenes funkcionēšanas spējām, līdz ar to ir būtiski turpināt kompleksas aktivitātes, kas vērstas uz institucionālā aprūpē esošo bērnu skaita samazināšanu:

1. attīstot un ieviešot pakalpojumus, lai uzlabotu ģimeņu funkcionalitāti;
2. uzlabotu speciālistu darbam ar ģimeni un bērniem zināšanas, lai veicinātu pēc iespējas mazāka skaita ģimeņu nonākšanu bāriņtiesu redzeslokā;
3. sniedzot psiholoģisku atbalstu audžuģimenēm, aizbildņiem, adoptētājiem;
4. nodrošinot bērnu ātrāku atgriešanos bioloģiskajā ģimenē;
5. attīstot specializēto audžuģimeņu institūtu pusaudžu vecuma bērnu aprūpei.

Deinstitucionalizācijas (DI) pasākumu ietvaros pašvaldības ir jau uzsākušas alternatīva ārpusģimenes aprūpes iestādes risinājuma ieviešanu bērniem, kuriem nav izdevies atrast piemērotu audžuģimeni vai aizbildni, t.i., ģimeniskai videi pietuvināts pakalpojums un jauniešu māju izveide. DI ideja ietver ne tikai noteiktu pakalpojumu izveidi, bet arī alternatīvo ģimenes aprūpes formu popularizēšanu un atbalsta sniegšanu tām aizbildņu, adoptētāju un audžuģimenēm, kuras jau uzņēmušās rūpes par bez vecāku gādības palikušiem bērniem. Audžuģimeņu atbalsta centri ir aktualizējuši individuālo konsultēšanas un motivēšanas pasākumu organizēšanu potenciālajiem aizbildņiem, adoptētājiem un audžuģimenēm, un to piesaistes pasākumiem.

Būtiski ir mazināt institucionālā aprūpē esošo bērnu skaitu, kuri ievietoti uz vecāku iesnieguma pamata. Ikvienā gadījumā nebūtu pieļaujama bērna aprūpe institucionālā vidē, tādējādi jārod risinājums bērnu aprūpei maksimāli pietuvinātā ģimeniskā vidē arī gadījumos, kad vecāks lūdzis bērna institucionālo aprūpi. Lai arī jautājums ir komplekss, nepieciešams izvērtēt bērnu uz vecāku iesnieguma pamata atrašanos alternatīvās aprūpes formās – specializētās audžuģimenes vai cits alternatīvs risinājums, kas atbilst bērna labākajām interesēm.

Būtiski ir nodrošināt pietiekamu psihosociālo un materiālo atbalstu bāreņiem un bez vecāku gādības palikušajiem bērniem pēc pilngadības sasniegšanas, veicināt pilngadību sasniegušā bāreņa pilnvērtīgu integrēšanos sabiedrībā. Kopumā jānorāda, ka pastāv virkne vajadzību un prasmju, lai jaunietis spētu pilnvērtīgi iekļauties sabiedrībā, veidot savu ikdienu kā pilntiesīgs tās loceklis, uzņemties atbildību par savu rīcību un izvēlēm. Turklāt brīdis pirms pilngadības sasniegšanas ir vispiemērotākais psiholoģiskā atbalsta sniegšanai un preventīvā darba īstenošanai, lai sagatavotu jaunieti integrācijai sabiedrībā. Savukārt pēc pilngadības sasniegšanas nozīmīgi ir nodrošināt šo jauniešu pamatvajadzības, tai skaitā pietiekamu atbalstu mājokļa īrei - vismaz laika posmā, kamēr jaunietis atrod darbu un gūst pirmos ienākums, jo nereti pašvaldību sniegtais pabalstu apjoms dzīvokļa īrei neatbilst reālajām īres tirgus cenām. Vienlaikus ir vērtējams jautājums par iespējām bāreņiem un bez vecāku gādības palikušiem bērniem uzturēties ārpusģimenes aprūpē līdz 24 gadu vecumam, ja pats jaunietis, izvērtējot savu sagatavotību un individuālos resursus ir izteicis šādu vēlmi.

Ņemot vērā iepriekš identificētos trūkumus un to, ka jauniešiem pēc ārpusģimenes aprūpes ir ierobežots sociālais tīkls, t.i. draugi, radi, paziņas, nereti trūkst motivācijas izglītības apguvei, pastāv ierobežotas iespējas apmeklēt dažādus kultūras pasākumus, kas paplašinātu jaunieša intereses, arī turpmāk ir nepieciešams nodrošināt atbalsta personas/mentora pakalpojumu visiem ārpusģimenes aprūpē esošajiem bērniem[[26]](#footnote-26), sniedzot psiholoģisku un emocionālu atbalstu un praktiskus padomus uzsākot patstāvīgu dzīvi.

Lai nodrošinātu koordinētu un uz institucionālā aprūpē ievietota bērna individuālajām vajadzībām vērstu gadījuma vadību, ir nepieciešams ieviest bērna atbalsta resursu (piesaistes personas) institūtu, kas nodrošinātu, lai katra konkrētā institucionālā aprūpē esoša bērna gadījuma risināšanas process atbilstu mainīgajiem apstākļiem un būtu savlaicīgs, rezultatīvs atbilstoši bērna vislabākajām interesēm.

### Darbības rezultāts

1. Nodrošināta ģimeniska vide ārpusģimenes aprūpē esošajiem bērniem
2. Uz vecāku iesnieguma pamata institucionālā aprūpē ievietotajiem bērniem nodrošināta ģimeniskai videi pietuvināta aprūpe
3. Bāreņi un bez vecāku gādības palikušie jaunieši pēc pilngadības sasniegšanas ir gatavi pastāvīgai dzīvei sabiedrībā
4. Izveidots bērnu atbalsta resursu personas (piesaistes personas) institūta pakalpojums institucionālā aprūpē esošajiem bērniem

|  |  |  |  |  |  |
| --- | --- | --- | --- | --- | --- |
| Nr. | Rezultatīvie rādītāji  | Datu avots | Bāzes vērtība, gads | Starpposma sasniedzamā vērtība 2024.gadā | Sasniedzamā vērtība 2027.gadā |
| **1.** | Aizbildnībā un audžuģimenēs (ģimeniskā vidē) ievietoto bērnu īpatsvars no visu ārpusģimenes aprūpē esošo bērnu skaita (%) | VBTAI | 91 | 94 | 98 |
| **2.** | Bērnu aprūpes iestādē ievietoto bērnu skaits uz vecāka iesnieguma pamata | VBTAI | 63 | 50 | 40 |
| **3.** | Bāreņu un bez vecāku gādības palikušo bērnu pēc pilngadības sasniegšanas, kuriem sniegts *mentora pakalpojums*, īpatsvars pret pilngadību sasniegušo ārpusģimenē bijušo bērnu skaitu gadā (%) | Pilngadību sasniegušo bāreņu un bez vecāku gādības palikušo bērnu Aptauja | 14,5 | 50 | 80 |
| **4.** | Bērnu atbalsta resursu personu skaits pašvaldībās | VBTAI | - | 50 | 200 |
| 5.  | Informatīvas kampaņas, informatīvi materiāli par sociālajām garantijām | VBTAI |  |  |  |

Īstenojamie uzdevumi

|  |  |  |  |  |
| --- | --- | --- | --- | --- |
| Nr. | Uzdevums | Atbildīgā institūcija | Līdzatbil-dīgie  | Sasaiste ar NAP2027 |
| 1. | Atbalsta pakalpojumu pilnveide adoptētājiem, aizbildņiem un audžuvecākiem | LM | Pašvaldības, sociālo pakalpojumu sniedzēji, NVO | [120] |
| 2. | Pakalpojumu un atbalsta attīstīšana bērniem un jauniešiem ārpusģimenes aprūpē un pēc ārpusģimenes aprūpes | LM | Pašvaldības, sociālo pakalpojumu sniedzēji, NVO | [120] |
| 3.  | Ārpusģimenes aprūpes pakalpojumu metodiskās vadības un uzraudzības pilnveide | LM |  | [120] |
| 4. | Pieejamas un daudzpusīgas informācijas nodrošināšana ārpusģimenes aprūpē esošajiem bērniem par sociālajām garantijām | LM (VBTAI) |  | [120] |

## 2.2.Rīcības virziens: Īpaši atbalstāmo bērnu un jauniešu grupu sociālā iekļaušana

Bērni, kuriem noteikta invaliditāte

*Invaliditātes likums*[[27]](#footnote-27)nosaka, ka invaliditāte ir ilgstošs vai nepārejošs ļoti smagas, smagas vai mērenas pakāpes funkcionēšanas ierobežojums, kas ietekmē personas garīgās vai fiziskās spējas, darbspējas, pašaprūpi un iekļaušanos sabiedrībā. Pēc Labklājības Informācijas sistēmas (turpmāk - LabIs) datiem secināms, ka pēdējos septiņos gados *bērnu* ar *invaliditāti*[[28]](#footnote-28) skaitā nav novērojamas būtiskas izmaiņas (skat. tabulu Nr.x) un 30% bērnu ar invaliditāti ir izsniegts atzinums par medicīniskām indikācijām īpašas kopšanas nepieciešamībai – proti, bērnam ir ļoti smaga invaliditāte. Lielākajai daļai bērnu invaliditātes noteikšanas pamatā ir vispārēja saslimšana. No specifiskajiem funkcionālajiem traucējumiem (redze, dzirde, kustību, psihiskie un uzvedības traucējumi) bērniem ar invaliditāti visbiežāk sastopami psihiskie un uzvedības traucējumi.

Pēc Labklājības Informācijas sistēmas (LabIs) datiem secināms, ka pēdējos 7 gados *bērnu* skaits ar *invaliditāti*[[29]](#footnote-29) ir nemainīgs (skat. tabulu Nr.1) un 30% bērnam ar invaliditāti ir izsniegts atzinums par medicīniskām indikācijām īpašas kopšanas nepieciešamībai – proti, bērnam ir ļoti smaga invaliditāte.

Tabula Nr.1. **Bērnu ar invaliditāti skaita izmaiņas**

**laika periodā no 2014.-2020.gadam**

|  |  |
| --- | --- |
| Gads (dati uz gada decembri) | Bērni0-17 gadi(ieskaitot) |
| Meitenes |  Zēni | KOPĀ |
| 2014.gads | 3 534 | 4 777 | 8 311 |
| 2015.gads | 3 544 | 4 822 | 8 366 |
| 2016.gads | 3 551 | 4 810 | 8 361 |
| 2017.gads | 3 494 | 4 757 | 8 251 |
| 2018.gads | 3 462 | 4 743 | 8 205 |
| 2019.gads | 3 485 | 4 806 | 8 291 |
| 2020.gads | 3 501 | 4 894 | 8 395 |

ANO Konvencija par personu ar invaliditāti tiesībām[[30]](#footnote-30) (turpmāk – ANO Konvencija) nosaka, ka dalībvalstis veic visus nepieciešamos pasākumus, lai nodrošinātu, ka bērni ar invaliditāti vienlīdzīgi ar citiem bērniem pilnībā var īstenot visas cilvēktiesības un pamatbrīvības. Lai to nodrošinātu, ir ieviests komplekss atbalsta pasākumu kopums gan valsts, gan pašvaldības pusē, piedāvājot atbalstu gan monetārā veidā, gan pakalpojumu un atvieglojumu veidā, kas kopumā sekmē bērna ar invaliditāti labāko interešu nodrošināšanu un veicina bērna iekļaušanos sabiedrībā, kā, piemēram:

* par bērniem ar invaliditāti tiek nodrošināta piemaksa pie ģimenes valsts pabalsta par bērnu ar invaliditāti (līdz bērna 18 gadu vecumam);
* par bērniem ar invaliditāti, kuriem Veselības un darbspēju ekspertīzes ārstu valsts komisija (turpmāk – Valsts komisija) izsniegusi atzinumu par medicīniskām indikācijām īpašas kopšanas nepieciešamībai, bērna likumiskais pārstāvis var saņemt bērna ar invaliditāti īpašas kopšanas pabalstu[[31]](#footnote-31)

par bērnu ar invaliditāti, kuram Valsts komisija izsniegusi atzinumu par medicīniskajām indikācijām vieglā automobiļa speciālai pielāgošanai un pabalsta saņemšanai, bērna likumiskais pārstāvis var saņemt pabalstu transporta izdevumu kompensēšanai personām ar invaliditāti, kurām ir apgrūtināta pārvietošanās[[32]](#footnote-32)

psihologa konsultācijas (10 konsultācijas) bērnam, kuram noteikta pirmreizējā invaliditāte, kā arī bērna vecākiem vai viņa likumiskajiem pārstāvjiem;

bērniem ar invaliditāti no 5-18 gadu vecuma tiek nodrošināts asistenta pakalpojums pašvaldībā un izglītības iestādē bērniem, ja bērnam Valsts komisija ir izsniegusi atzinums par īpašas kopšanas nepieciešamību;

no 01.07.2021. tiks ieviesti divi jauni atbalsta pakalpojumi bērniem ar invaliditāti 1) pavadoņa pakalpojums bērniem ar invaliditāti no 5 līdz 18 gadu vecumam, kuriem Valsts komisija izsniegs atzinumu par pavadoņa pakalpojuma nepieciešamību un 2) aprūpes pakalpojums pašvaldībā bērniem no 5-18 gadu vecumam ar ļoti smagu invaliditāti;

surdotulka pakalpojumi bērnam ar dzirdes invaliditāti, izglītības programmas apguvei un saskarsmes nodrošināšanai;

tehniskie palīglīdzekļi;

bezmaksas starppilsētu sabiedriskais transports bērnam ar invaliditāti un bērnu pavadošai personai;

atbrīvojums no transportlīdzekļa ekspluatācijas nodokļa, ja apgādībā ir bērns ar invaliditāti;

elektroenerģijas maksas atvieglojumi mājsaimniecībai;

personu ar invaliditāti automašīnu stāvvietu izmantošanas karte, ja bērnam ir pārvietošanās traucējumi un Valsts komisija ir izsniegusi atzinumu par medicīniskām indikācijām vieglā automobiļa speciālai pielāgošanai un pabalsta saņemšanai transporta izdevumu kompensēšanai;

iedzīvotāju ienākuma nodokļa (turpmāk-IIN) atvieglojums par apgādībā esošiem bērniem vai nestrādājošo laulāto, kura apgādībā ir bērns ar invaliditāti;

deinstitucionalizācijas projekta ietvaros sniegtie pakalpojumi;

u.c.

Kopš ANO Konvencijas ratificēšanas ir attīstīti vairāki atbalsta pakalpojumi, lai sekmētu bērnu ar invaliditāti iekļaušanu sabiedrībā, piemēram, asistenta pakalpojums pašvaldībā un izglītības iestādē, deinstitucionalizācijas ietvaros īstenojami pakalpojumi, paaugstināts īpašas kopšanas pabalsts u.c., tomēr vēl joprojām pastāv vairāki izaicinājumi, lai pilnveidotu pieejamo atbalsta sistēmu bērniem ar invaliditāti un viņu ģimenes locekļiem pilnvērtīgai iekļaušanai sabiedrībā:

1. **Vienotas pieejas piemērošana invaliditātes noteikšanas sistēmā bērniem un pieaugušajiem** - lai nodrošinātu vienotu pieeju invaliditātes noteikšanā gan bērniem, gan pieaugušajiem, kā arī lai mazinātu neskaidrības un pieeju maiņu, bērnam kļūstot par pilngadīgu personu, nepieciešams ieviest Starptautiskās funkcionēšanas nespējas un veselības klasifikācijas izmantošanu invaliditātes noteikšanas procesā jau no bērnības, priekšplānā virzot nevis bērna veselības stāvokli, bet gan funkcionēšanas ierobežojumus, kas neaprobežojas tikai ar medicīnisko diagnozi, bet papildināts ar dažādiem sociāliem faktoriem, kas ietekmē personas spējas funkcionēt sabiedrībā jebkurā vecuma posmā. Plānā “Plāns personu ar invaliditāti vienlīdzīgu iespēju veicināšanai 2021.-2023. gadam” (turpmāk – Invaliditātes plāns) ir ietverti uzdevumi, kas vērsti uz invaliditātes novērtēšanas sistēmas maiņu bērniem.
2. **Atbalsta pakalpojumu pilnveidošana pārejas posmā no bērna uz pieaugušo** – pamatojoties uz LabIs datiem, ik gadu apmēram 500 bērnu ar invaliditāti no bērna ar invaliditāti statusa pāriet uz pieaugušā ar invaliditāti statusu. Savukārt īpašas kopšanas nepieciešamība vidēji saglabājas 80% bērnu arī pēc pilngadības sasniegšanas - sasniedzot pilngadību, šīm personām tiek noteikta I invaliditātes grupa un medicīniskās indikācijas īpašas kopšanas nepieciešamībai. Funkcionēšanas spējas bērniem un jauniešiem salīdzinājumā ar pilngadīgām personām tiek vērtētas pēc atšķirīgiem principiem, t.i., ņemot vērā bērnu un pusaudžu attīstības posmu, ķermeņa uzbūvi un funkcionēšanu, aktivitātes, līdzdalību un vides ietekmi uz bērnu. Tādējādi ir sistēmiski pamatoti, ka, sasniedzot pilngadības vecumu, personas atbilstība invaliditātes statusam tiek pārvērtēta pēc atšķirīgiem principiem, nevis atbalsta veidus piešķirot “automātiski”. Vienlaikus atbalsta grozs, kas bija pieejams bērnam ar invaliditāti, atšķiras no atbalsta groza, kas ir pieejams pilngadīgai personai ar invaliditāti. Invaliditātes plānā ir iekļauts pasākums, kas paredz sagatavot priekšlikumus piemērotākā atbalsta groza noteikšanai, lai sekmētu jaunieša ar invaliditāti iekļaušanos sabiedrībā, liekot uzsvaru uz neatkarīgu dzīvi un spēju saņemt savām vajadzībām atbilstošus pakalpojumus, tādējādi sekmējot vienmērīgāku bērna pāreju pieaugušā dzīvē, nodrošinot samērīgu atbalsta pakalpojumu saturu.
3. **Finansiālā atbalsta pietiekamība** - valsts pienākums ir īstenot dažādus un visaptverošus pasākumus, lai sekmētu personu ar invaliditāti dzīves līmeni un sociālo aizsardzību, tomēr, lemjot par valsts sniegtā atbalsta palielināšanu, tas ir darāms atbilstoši valsts finansiālajām iespējām un samērīgi ar citu iedzīvotāju grupu situāciju un interesēm, izvērtējot esošos sociālekonomiskos apstākļus un ieviešamo atbalsta pasākumu ietekmi uz valsts ekonomiku kopumā. Ņemot vērā, ka aizvien biežāk tiek aktualizēts jautājums par valsts sociālo pabalstu mērķētību, pietiekamību un adekvātumu, ir nepieciešams pārskatīt valsts sniegtā finansiālā atbalsta klāstu invaliditātes seku mazināšanai, vērtējot gan iespējas diferencēt tā apmēru atbilstoši invaliditātes smaguma pakāpei, gan vērtējot finansiālā atbalsta mērķi nodrošināt bērna labākās intereses. Invaliditātes plāns paredz pasākumu, kas vērsts uz personām ar invaliditāti virzītā finansiālā atbalsta mērķētības pārskatīšanu.

**Atbalsta pakalpojumu attīstīšana un pilnveidošana** – lai sekmētu ne tikai bērna iespēju pilnvērtīgi iekļauties sabiedrībā un augt iekļaujošā vidē, bet arī sniegtu iespēju bērna vecākiem iekļauties darba tirgū, gūt ienākumus, socializēties un līdzsvarot savu dzīvi starp pienākumiem mājās, rūpējoties par bērnu, un tiesībām būt aktīviem sabiedrības locekļiem, nepieciešamas veikt pilnveidojumus tieši atbalsta pakalpojumu jomā. 2020.gada augustā Labklājības ministrija un Valsts kanceleja kopīgā sadarbībā Inovācijas laboratorijā[[33]](#footnote-33) (turpmāk – IL) uzsāka kopīgu darbu pie atbalsta sistēmas pilnveides bērniem ar invaliditāti un viņu ģimenēm. Šajā procesā tika iesaistīti ieinteresēto pušu pārstāvji, tostarp bērnu ar invaliditāti vecāki. IL mērķis bija, apzinot dažādos viedokļus un skatījumus, panākt vienošanos par vēlamajiem uzlabojumiem atbalsta pakalpojumu nodrošināšanai invaliditātes seku mazināšanā. Invaliditātes plāns paredz vairākus pasākumus, kas mērķēti uz atbalsta pakalpojumu pilnveidošanu, tostarp attīstot informācijas pieejamību un daudzpusīgumu par esošajiem valsts un pašvaldības atbalsta pakalpojumiem invaliditātes seku mazināšanai, kā arī turpinot deinstitucionalizācijas ietvaros īstenotos pasākumus sabiedrībā balstītu pakalpojumu attīstībai. Tāpat politikas plānošanas dokumentā “Plāns sociālo pakalpojumu attīstībai 2021.-2023.gadam”[[34]](#footnote-34) tiks ietverti vairāki pasākumi, kas tostarp ir vērsti uz sabiedrībā balstītu pakalpojumu pieejamības attīstību jaunajā Eiropas Savienības struktūrfondu un Kohēzijas fonda 2021.–2027. gada plānošanas periodā, tehnisko palīglīdzekļu pieejamības pilnveidošana u.c. būtiskus pasākumus.

Vidēji gadā piedzimst 625 *bērni, kuriem nav noteikta paternitāte*, bet kopējais bērnu skaits Latvijā, kuriem nav noteikta paternitāte sasniedzis 20 tūkstoši. Turklāt joprojām ļoti augsts nabadzības risks saglabājas mājsaimniecībās, kurās tikai viens no vecākiem audzina apgādībā esošos bērnus – 32,6 % 2017.gadā un 34,3 % 2016. gadā. Mājsaimniecībās, kur divi pieaugušie audzina vienu vai divus bērnus, nabadzības risks bija ievērojami zemāks – attiecīgi 12,1 % un 10,2 % 2017. gadā. Viens no veidiem kā vecāks var saņemt tiešu finansiālu atbalstu ir uzturlīdzekļu piedziņa no bērna otra vecāka vai šo līdzekļu izmaksa no Uzturlīdzekļu garantiju fonda (Fonds), ja otrs vecāks tos nemaksā labprātīgi. Pienākums uzturēt bērnu ir abiem vecākiem līdz laikam, kad bērns pats var sevi apgādāt. Šis pienākums gādāt par bērna uzturēšanu neizbeidzas, ja bērns nedzīvo kopā ar vienu no vecākiem vai abiem vecākiem. Situācijā, ja bērnam nav noteikta paternitāte, bērna vecāks nevar piedzīt uzturlīdzekļus bērna uzturēšanai.

Bērna tiesības zināt savus vecākus ir viena no ANO Konvencijas par bērna tiesībām (turpmāk – ANO Konvencija) noteiktajām bērna pamattiesībām. Ikvienu bērnu reģistrē tūlīt pēc dzimšanas, un viņam kopš piedzimšanas brīža ir tiesības uz vārdu, tiesības iegūt pilsonību, kā arī, ciktāl iespējams, tiesības zināt savus vecākus un būt viņu aizgādībā (7. panta pirmajā daļa), turklāt svarīgi, lai tas būtu nostiprināts arī juridiski – ar civilstāvokļu aktu. ANO Konvencijas 7.panta pirmajā daļā ietvertā “ciktāl tas iespējams” nozīme, t.i., nepieciešams izšķirt situācijas: pirmkārt, kad vecāku nav iespējams identificēt (piemēram, kad māte nezina, kurš ir bērna tēvs, vai arī bērns ir pamests). Dalībvalstis var darīt ļoti maz ko šajā sakarā, lai gan likumdošanai saskaņā ar 2. pantu ir jānodrošina, ka pret šādiem bērniem netiek vērsta diskriminācija. Otrkārt, kad mātes atsakās nosaukt tēvus (ieskaitot ārkārtas apstākļus, piemēram, asinsgrēka gadījumus, vai arī gadījumus, kad tēvs māti ir izvarojis). Lai arī mātēm varētu likumīgi pieprasīt nosaukt tēva vārdu, būtu grūti piespiest to darīt, un tiktu radīts konflikts starp mātes un bērna tiesībām. Vārdi «pēc iespējas» nozīmē, ka bērniem ir tiesības zināt savus vecākus, ja vien tas ir iespējams, pat tādā gadījumā, ja to uzskata par pretrunīgu bērna vislabākajām interesēm. Taču konvencijas holistiskais raksturs ierosina, ka bērnam, kuram tiktu nodarīts pāri, atklājot viņa vecāku identitāti, nedrīkst liegt noskaidrot šo informāciju. Šādu interpretāciju atbalsta tas fakts, ka “pēc iespējas” ietver arī bērna tiesības saņemt aprūpi no saviem vecākiem — un neviens nevar apgalvot, ka “pēc iespējas” šajā kontekstā nenozīmē bērna vislabāko interešu ievērošanu. Taču ir skaidrs, ka bērnu tiesības zināt savus vecākus var atteikt tikai, pamatojoties uz labāko interešu ievērošanu vissarežģītākajos un viennozīmīgākajos apstākļos. Otrkārt, “vislabākās intereses” nekur nav definētas, un nav iespējamas vienkāršas atbildes uz jautājumu, vai bērna vislabākās intereses tiek pārkāptas, sniedzot nepatīkamu informāciju par viņu izcelsmi, vai arī liedzot viņiem saņemt šo informāciju, pamatojoties uz to, ka tā varētu viņiem kaitēt[[35]](#footnote-35). Gadījumā, ja bērnam nav ieraksta dzimšanas apliecībā par bērna tēvu (nav noteikta paternitāte), bērna interesēs, ka arī materiālās atbalstīšanas nolūkā, tomēr ir paternitāti noteikt.

Pasākumi, kas vērsti bērnu ar invaliditāti vienlīdzīgu iespēju nodrošināšanai ir ietverti vairākos politikas plānošanas dokumentos. Tā, piemēram, KM izstrādātas “Saliedētas un pilsoniski aktīvas sabiedrības attīstības pamatnostādnēm 2021.-2027. gadam”[[36]](#footnote-36) paredz, tostarp, sekmēt iedzīvotāju izpratni par sabiedrības daudzveidību, mazinot negatīvos stereotipos balstītu attieksmi pret dažādām sabiedrības grupām, t.sk. personām ar funkcionēšanas ierobežojumiem. VM izstrādes procesā esošās “Sabiedrības veselības pamatnostādnes 2021.-2027.gadam”[[37]](#footnote-37) iezīmē pasākumus veselības aprūpes pakalpojumu pilnveidošanai, tostarp pilnveidot un attīstīt medicīniskās rehabilitācijas pakalpojumus bērniem, t.sk., dinamisko novērošanu un nodrošināt bērnu ar invaliditāti pēctecīgu pāreju pieaugušo veselības aprūpes sistēmā u.c. ​IZM izstrādes procesā esošās “Izglītības attīstības pamatnostādnes 2021.-2027.gadam”, kuras tostarp paredz tādus uzdevumus, lai sekmētu atbalstu speciālās izglītības mācību procesa īstenošanai, pietiekama pedagoģiskā un atbalsta personāla nodrošināšanu, agrīnu speciālo vajadzību diagnostiku, atbalsta pasākumus interešu izglītībai un ārpus formālās izglītības pasākumiem, speciālās izglītības iestāžu tīkla pilnveidi u.c.  IZM izstrādes procesā esošās “Sporta politikas pamatnostādnes 2021.-2027.gadam”, kuru mērķis ir veicināt iedzīvotāju regulāru iesaisti sporta aktivitātēs, attīstīt talantus un radīt priekšnoteikumus izcilu rezultātu sasniegšanai sportā. Kā viena no mērķa grupām ir noteikta personas ar īpašām vajadzībām – iedzīvotāju daļa, kurām ir ilgstoši fiziski, garīgi, intelektuāli vai maņu traucējumi un kurām var būt noteikta invaliditāte.​

LM šobrīd izstrādā īstermiņa politikas plānošanas dokumentā “Plāns sociālo pakalpojumu attīstībai 2021.-2024.gadam”[[38]](#footnote-38), kurā uzsvar tiek likts uz sabiedrībā balstītu pakalpojumu pieejamības attīstību, turpinot un pilnveidojot DI ietvaros īstenojamo pasākumu nodrošināšanu, tehnisko palīglīdzekļu pieejamības pilnveidošanu u.c. būtiskus pasākumus, kas tostarp ir vērsti uz personu ar invaliditāti (tostarp bērnu) iekļaušanu sabiedrībā.

LM izstrādes procesā ir arī īstermiņa politikas plānošanas dokuments “Plāns personu ar invaliditāti vienlīdzīgu iespēju veicināšanai 2021.-2023. gadam”[[39]](#footnote-39) (turpmāk – Plāna projekts), kurā ir paredzēts pasākumu kopums starpnozaru līmenī ar mērķi sekmēt integrētas un personu ar invaliditāti vajadzībām atbilstošas atbalsta sistēmas attīstību. Mērķa sasniegšanai Plāna projekts paredz kompleksu pasākumu kopumu starpnozaru līmenī, tostarp invaliditātes noteikšanas sistēmas pilnveidošanu, pasākumus personu ar invaliditāti nodarbinātības veicināšanai, invaliditātes seku mazināšanai, vides un pakalpojumu piekļūstamības veicināšanai un sabiedrībā valdošo stereotipu par personām ar invaliditāti mazināšanai. Tādējādi Plāna projektā ietvertie pasākumi ir tieši mērķēti uz bērnu ar invaliditāti vienlīdzīgu iespēju stiprināšanu un labāko interešu nodrošināšanu, gan pārskatot invaliditātes noteikšanas kritērijus un sniegtā atbalsta pietiekamību un mērķētību, gan veicinot sabiedrībā balstītu sociālo pakalpojumu pieejamību, gan paredzot pasākumus iekļaujošas izglītības stiprināšanai, gan pilnveidojot preču un pakalpojumu pieejamības iespējas, gan mazinot sabiedrībā valdošos stereotipus par invaliditātes jautājumiem.

Lai mazinātu materiālo nenodrošinātību mājsaimniecībās, kurās tikai viens no vecākiem audzina apgādībā esošos bērnus, nepieciešams izskatīt iespēju nodrošināt materiālu piemaksu ģimenēm ar bērniem, kuriem nav noteikta paternitāte. Tāpat vienlaikus ir nepieciešams pārskatīt normatīvo aktu regulējumu par dzimšanas reģistra ierakstu (ziņas par tēvu, paternitātes ieraksts).

### Darbības rezultāts:

1. Nodrošināta nabadzības vai sociālās atstumtības riskam pakļauto bērnu integrēšana sabiedrībā ;
2. Nodrošinātas vienlīdzīgas iespējas visiem bērniem.

|  |  |  |  |  |  |
| --- | --- | --- | --- | --- | --- |
| Nr. | Rezultatīvie rādītāji  | Datu avots | Bāzes vērtība, gads | Starpposma sasniedzamā vērtība 2024.gadā | Sasniedzamā vērtība 2027.gadā |
| **1.** | Nabadzības vai sociālās atstumtības riskam pakļauto bērnu skaits (vecumā no 0-17 gadiem) | CSP | 18.9 % no kopējā iedzīvotāju kopskaita (2019.gads) | 15 % no kopējā iedzīvotāju kopskaita | 11 % no kopējā iedzīvotāju kopskaita |
| **2.** | Samazinās reģistrēto bērnu skaits, kuriem nav noteikta paternitāte |  |  |  |  |

Īstenojamie uzdevumi

|  |  |  |  |  |
| --- | --- | --- | --- | --- |
| Nr. | Uzdevums | Atbildīgā institūcija | Līdzatbil- dīgie  | Sasaiste ar NAP2027 |
| **1.** | Sociālās atstumtības riskam pakļauto bērnu un jauniešu (sociāli ekonomiskie riski, speciālās vajadzības, izglītības ierobežojumi u.c.) iekļaušana sabiedrībā | LMIeM | IeM, KM, IZM, SIFVARAM, pašvaldības PMLP | [89] [182] [117] [408] |
| **2.**  | Izvērtēt, bērnu, kuriem nav noteikta paternitāte, tiesisko iespēju vienlīdzību  | LM | TM |  |

# 3. MĒRĶIS: JAUNIEŠU PILNVĒRTĪGA UN VISPUSĪGA ATTĪSTĪBA, DZĪVES KVALITĀTES UZLABOŠANA UN LĪDZDALĪBAS STIPRINĀŠANA

## 1. rīcības virziens: Darba ar jaunatni kvalitātes stiprināšana.

## 2. rīcības virziens: Darba ar jaunatni sistēmas izveide un attīstība.

## 3. rīcības virziens: Plašākas un aktīvākas jauniešu līdzdalības veicināšana.

## 4. rīcības virziens: Darba tirgum un patstāvīgai dzīvei nepieciešamo prasmju un iemaņu apguves veicināšana.

## 5. rīcības virziens: Jauniešu ar ierobežotām iespējām iekļaušanas veicināšana

# 4. MĒRĶIS: TAUTAS ATAUDZE LATVIJĀ

Pamatnostādņu ceturtais mērķis paredz sekmēt tautas ataudzi, izstrādājot un īstenojot visaptverošu un mērķtiecīgu ilgtermiņa programmu – izvirzot konkrētus atbalsta instrumentus, programmas un veidus, kā veicināt dzimstības pieaugumu valstī un sasniegt Nacionālajā attīstības plānā 2021.-2027.gadam, tajā skaitā prioritātē “Stipras ģimenes, veseli un aktīvi cilvēki” noteiktos mērķus – “*Veseli un aktīvi cilvēki Latvijā kopā veido iekļaujošu sabiedrību, kurā dzimst vairāk bērnu, ir vairāk laimīgu ģimeņu, atbildīgu un par nākotni drošu bērnu vecāku”*.

Politikas mērķa rezultātu sasniegšanai, ir noteikti pieci rīcības virzieni. Katra rīcības virziena ietvaros ir iezīmēti konkrēti uzdevumi, kuru īstenošana sekmē tautas ataudzi un veicina rezultatīvo rādītāju sasniegšanu. Konkrēti pasākumi šajās pamatnostādnēs noteikto rīcības virzienu uzdevumu īstenošanai nākamajos gados tiks iekļauti ilgtermiņa programmā tautas ataudzes nodrošināšanai – *“Dzimstības stratēģijā / rīcības plānā 2021.-2027.gadam “Ģimene – Latvija – 2030”.”*

Mērķa - ***tautas ataudze Latvijā***sasniegšanai tiek plānota politikas attīstība šādos rīcības virzienos:

1. Ģimenes vērtību spēcināšana sabiedrībā;
2. Bērna attīstība, audzināšana un aprūpe;
3. Dzīves kvalitātes uzlabošana ģimenēs ar bērniem;
4. Jauniešu patstāvīgas dzīves uzsākšana;
5. Latvieši pasaulē un atgriešanās tēvzemē.

Tautas ataudzei piemīt pārnozarisks raksturs, to iespējams ietekmēt gan tiešā un fokusētā veidā orientējoties uz ģimenēm, gan pastarpinātā veidā. Veiksmīga tautas ataudzes politika iespējama, ja ģimenes perspektīvu iespējams integrēt kopējos politiskajos procesos, gan ieviešanas, gan politikas novērtējumā analizēt daudzveidīgo politiku ietekmi uz ģimenēm. Tas iespējams pieņemot, ka tautas ataudzes plānošanā ir svarīga kompleksa pieeja, iesaistot visu nozaru kompetences.

Lai arī mūsdienu sabiedrībā arvien biežāk tiek diskutētas novērojamās būtiskās izmaiņas gan ģimenes jēdziena izpratnē un interpretācijā, gan ģimenes vērtības, tās uzdevumu un funkciju uztverē, nemainīgs paliek uzstādījums, ka ģimene ir labākā vieta, kurā izaugt bērnam. Analizējot gan ģimeņu dzīves kvalitāti, gan arī dzimstības rādītāju ietekmējošos faktorus, pētījumi apliecina, ka nav tāda viena noteicošā faktora, kas varētu būtiski mainīt valsts demogrāfisko situāciju[[40]](#footnote-40). Tomēr gan Labklājības ministrijas pasūtītajā “Ģimenes valsts politikas pamatnostādņu 2011. – 2017.gadam ex–post novērtējumā”[[41]](#footnote-41), gan pētījumā “Par tautas ataudzi ietekmējošo faktoru izpēti”[[42]](#footnote-42), iezīmējas būtiskākie faktori, kuri var pozitīvi ietekmēt lēmuma pieņemšanu par bērna ienākšanu ģimenē. Visbiežāk tie ir ekonomiskā stabilitāte un drošības sajūta, kas saistīta ar abu vecāku nodarbinātības situāciju, partnerattiecību stabilitāte, iepriekšējās grūtniecības, dzemdību un bērnu audzināšanas pieredze.

Topošajiem vecākiem būtiska ir „stabilitāte”, esošās situācijas nepasliktināšanas jeb sadzīves komforta nezaudēšana, kā arī valsts sniegtā atbalsta stabilitāte un prognozējamība. Tomēr materiālais nodrošinājums nav vienīgais determinants. Arī stabili ienākumi, pieejams piemērots mājoklis un iespēja saskaņot ģimenes un darba dzīvi ir būtiski aspekti, kas ietekmē tautas ataudzi, un šajās jomās valsts sniegtais atbalsts var kalpot kā papildus motivators. Aptaujājot Latvijas iedzīvotājus par saņemto valsts un pašvaldību atbalstu, jāsecina, ka diemžēl tikai pavisam neliela daļa ir apmierināti ar valsts un pašvaldību sniegto atbalstu[[43]](#footnote-43). Aptaujātie vecāki norāda, ka šobrīd valsts atbalsta politika galvenokārt fokusēta uz bērna pirmo dzīves gadu. Tomēr augot bērnam, aug arī tā un visas ģimenes kopējās vajadzības, tādēļ svarīgi apzināties un savlaicīgi novērst potenciālos nabadzības riskus un plānot samērīgu turpmāko valsts atbalstu, atceroties par to sabiedrības daļu, kurā bērna ienākšana ģimenē saistīta ar visstraujāko ienākumu kritumu, t.i., daudzbērnu ģimenes un vecāki, kas audzina bērnu vai bērnus bez otra vecāka atbalsta.

Ikviena bērna aprūpe veido pieredzi, kas tiešā veidā pozitīvi vai negatīvi ietekmē vecāku izšķiršanos par nākamajiem bērniem. Piedzīvota veselības aprūpes, bērnu pieskatīšanas un izglītošanas pakalpojumu nepieejamība mazina vecāku vispārējo apmierinātību, rada stresu, neziņu par nākotni un neapmierinātību ar esošo situāciju, kas izteikti negatīvi ietekmē vecāku lēmumu par vēl kāda bērna dzimšanu. Tādējādi, jo īpaši svarīgi, lai kopējais sabiedriskais noskaņojums - gan pašu, gan draugu, radinieku, gan jebkāda skaļi un publiski izskanējusi iepriekšējā bērnu aprūpes pieredze būtu pozitīva, publiskajā telpā izskanošās ziņas būtu labvēlīgi motivējošas.

Demogrāfiskās situācijas uzlabošanās ir saistīta ne tikai ar dzimstības pieaugumu, bet arī ar priekšlaicīgas mirstības un emigrācijas mazināšanos. Līdz šim Latvijā prevalēja ekonomiskie emigrācijas motīvi, kas norāda uz iedzīvotāju neapmierinātību ar ienākumiem, sadzīves apstākļiem, darba vidi, tādējādi domājot par tautas ataudzes nodrošināšanu, būtu svarīgi valsts politiku vērst uz ārējās migrācijas mazināšanu, kā arī reemigrāciju veicinošu pasākumu īstenošanu, - jo īpaši, ņemot vērā COVID-19 epidēmijas izraisītās sekas un iespējamos riskus jaunam ekonomiskās migrācijas vilnim.

Pētījumi apliecina, ka Latvijā pastāvošais lielais pāragrās nāves gadījumu skaits un masveida emigrācija mazina dzimstības pieauguma efektivitāti, jo, šīm norisēm nemainoties, ne visi jaundzimušie kļūst par ražīgiem darbiniekiem un nākamajiem vecākiem savā dzimtenē. Tāpēc vienlaikus ar atbalstu ģimeņu paplašināšanai ir jāgādā par bērnu un jauniešu veselības uzturēšanas, izglītošanās un pietiekami labi apmaksātas nodarbinātības iespējām, kas ļautu uzturēt dzīves kvalitāti un novērstu nepieciešamību to meklēt citās valstīs. Turklāt veseliem, stabilā, pienācīgi apmaksātā darbā strādājošiem cilvēkiem ir mazāk šķēršļu vairākbērnu ģimenes izveidei, un augstāks nodarbinātības līmenis kāpina valsts iespējas atbalstīt ģimenes un veselības aprūpi.[[44]](#footnote-44)

Lai arī ģimenēm ar bērniem ir nepieciešami konkrēti un mērķēti, pierādījumos balstīti valsts un pašvaldību atbalsta instrumenti, īpaši koncentrējoties uz bērna pirmajiem trīs dzīves gadiem, , - tautas ataudzei ārkārtīgi nozīmīga ir arī valsts kopējā ekonomiskā attīstība, iedzīvotāju finansiālā stabilitāte, drošības sajūta. Realizējot gan kopēju valsts ekonomisko attīstību, gan individuāla līmeņa finansiālo stabilitāti, ģimenēm tiek radīta drošības sajūtu par nākotni, kas ļauj neatlikt uz vēlāku laiku un vieglāk pieņemt lēmumu par bērna ienākšanu ģimenē.

### Politikas rezultāts:

#### **1. Politikas rezultāts**: Īstenota visaptveroša un mērķtiecīga ilgtermiņa programma ar konkrētiem atbalsta instrumentiem, kas veicinājusi dzimstības pieaugumu valstī;

#### **2. Politikas rezultāts:** Sabiedrībā dominē pozitīva attieksme pret ģimeni un bērniem;

#### **3. Politikas rezultāts:** Izveidota vispusīga atbalsta sistēma ģimenēm, nodrošinot kvalitatīvu grūtniecības uzraudzības, dzemdību palīdzības un bērnu aprūpes pakalpojumu saņemšanu

#### **4. Politikas rezultāts:** Pieaugusi jauniešu izpratne par patstāvīgas dzīves uzsākšanu –, atbildīgām savstarpējām attiecībām labu veselību, , ģimenes plānošanu

#### **5. Politikas rezultāts:** Nodrošināta efektīva atbalsta sistēma tautiešiem, kas vēlas un ir motivēti atgriezties tēvzemē.

|  |  |  |  |  |  |
| --- | --- | --- | --- | --- | --- |
| Nr. | Rezultatīvāis Rādītājs | Datu avots | Bāzes vērtības, Gads (2019) | Starpposma sasniedzamā vērtība 2024.gadā | Sasniedzamā vērtība 2027.gadā |
| **1.** | Summārais dzimstības koeficients | CSP | 1,612 | 1,72 | 1,77 |
| **2.** | Noslēgto laulību skaits uz 1000 iedzīvotājiem | CSP | 5.6 (2020) | 6.7 | 7 |
| **3.**  | Palielinājies reģistrētā laulībā dzimušo bērnu skaits | CSP | 61.5 | 63 | 64.5 |
| **4.** | Bērnu īpatsvars, kuri dzīvo ar abiem vecākiem, % | OECD | 69,5(2017) | 74,5 | 78 |
| **5.** | Šķirto laulību skaita samazinājums (uz 1000 iedzīvotājiem) | CSP | 3,1 | 2,8 | 2,5 |

## 4.1. Rīcības virziens: Ģimenes vērtību spēcināšana sabiedrībā

Lai vecākiem būtu vieglāk pieņemt lēmumu par bērnu ienākšanu ģimenē, katram indivīdam un sabiedrībai kopumā ir jādzīvo saskaņā ar principiem un vērtībām, kas izprot un atbalsta ģimenes, veidojot labvēlīgu un atbalstošu attieksmei pret bērniem un ģimenēm ar bērniem. Pētījumu dati liecina, ka vēlamo bērnu skaits Latvijas ģimenēs joprojām ir lielāks, nekā ģimenēs reāli dzimušo bērnu vidējais skaits. Tomēr Latvijā prognozētais summārais dzimstības koeficients 2020. gadam ir 1,5[[45]](#footnote-45) (2019. gadā – 1,6), iezīmējot pēdējo gadu sarūkošo dzimstības tendenci. Tajā pašā laikā Latvijas valsts piederīgajiem ārvalstīs šis rādītājs ir augstāks – cik?, kas norāda, ka bērns ir vērtība Latvijas ģimenēs un ka ar efektīviem valsts un pašvaldību atbalsta instrumentiem būtu iespējams veicināt tautas ataudzi.

Gan vecāku intereses pārstāvošās organizācijas, gan paši vecāki un nozares eksperti norāda, ka saskare ar negatīvu sabiedrības attieksmi, neiecietību, stereotipos balstītiem pieņēmumiem - jo īpaši par daudzbērnu ģimenēm, kā arī ģimeņu ikdienas problēmas un bērnu aprūpi raksturojošais negatīvais fons nav motivējošs nedz jauniešiem, kuriem savas ģimenes dibināšana vēl priekšā, nedz jau izveidotajām ģimenēm, kuras varētu plānot ģimenes pieaugumu.

Tādēļ būtiski veicināt ģimenes kā vērtības uztveri sabiedrībā, akcentēt tās pozitīvo devumu gan indivīda, gan sabiedrības kopējā attīstībā un izaugsmē. Pozitīvas noskaņas veidošanai nepieciešams gan veicināt ģimenes ar bērniem atbalstošu un draudzīgu attieksmi gan sabiedrībā kopumā, gan individuāli, gan arī atbalstīt un izteikt atzinību tiem darba devējiem, kas piedāvā ģimenei draudzīgu darba vidi, gan komersantiem, kuri ģimenēm ar bērniem piedāvā labvēlīgākus nosacījumus pakalpojumu un produktu iegādei. Vienlaikus, īpaši godinot kuplās ģimenes, kas izaudzinājušas vairākus bērnus, popularizēt ģimeņu kopā būšanu, kopējas aktivitātes un atpūtu.

Lai to sekmētu ir nepieciešama vienota valsts atbalsta politika, kas ne tikai nodrošina pilnvērtīgu finansiālo un nemateriālo atbalstu bērniem, bet apliecina ģimenes vērtību sabiedrībā un nodrošina vecākiem novērtējuma un atbalsta sajūtu. Nepieciešams uzsākt jau agrīnu izglītojošo darbus skolās izglītojot bērnus un veidojot izpratni par savstarpējām attiecībām un ģimeni, ietverot arī krietni plašāku vecāku un bērnu savstarpējo pienākumu un atbildības jautājumu loku.

Liels izaicinājums sabiedrībā ir izpratne un atbildības uzņemšanās par savu veselību, un jauniešiem tas ir īpaši būtiski. Tautas ataudzes kontekstā sabiedrībā jāveicina indivīdu izpratne un atbildība par savas reproduktīvās veselības saglabāšanu, valstij jāiesaistās un jāatbalsta neauglības ārstēšanas programmas.

Vienlaicīgi nepieciešams turpināt padziļinātu zinātniski pētniecisko darbu demogrāfijas un ģimenes studiju jomā, nodrošinot uz pierādījumiem balstītas politikas izstrādi un īstenošanu, monitorējot izmaiņas un attīstību ģimenes politikas jomā.

### Darbības rezultāts:

1. Sabiedrībā dominē draudzīga un pozitīva attieksme pret bērniem un ģimenēm ar bērniem.
2. Izstrādāta vienota valsts atbalsta politika ģimenēm, kas sniedz mērķētu materiālu atbalstu, nodrošina nepieciešamo pakalpojumu pieejamību, veicina taisnīguma, novērtējuma un atbalsta sajūtu vecākiem.
3. Ieviesti izglītojoši pasākumi jauniešiem, veidojot izpratni par savstarpējām attiecībām un ģimeni kā vērtību, vecāku un bērnu savstarpējiem pienākumiem un atbildību, paaudžu solidaritāti
4. Pilnveidota sabiedrības un jo īpaši jauniešu izpratne par savu veselību, tajā skaitā reproduktīvo veselību. Nodrošināta neauglības ārstēšanas programmu (vīrieši/sievietes) pieejamība
5. Tiek sniegts atbalsts un atzinība darba devējiem un komersantiem, kas īsteno ģimenei draudzīgu darba vidi un ģimenēm ar bērniem piedāvā pakalpojumus un produktus uz labvēlīgiem nosacījumiem;

|  |  |  |  |  |  |
| --- | --- | --- | --- | --- | --- |
| Nr. | Rezultatīvie rādītāji  | Datu avots | Bāzes vērtība, gads | Starpposma sasniedzamā vērtība 2024.gadā | Sasniedzamā vērtība 2027.gadā |
| **1.** | Noslēgto laulību skaits uz 1000 iedzīvotājiem | CSP | 5.6 (2020) | 6.7 | 7 |
| **2.**  | Palielinājies reģistrētā laulībā dzimušo bērnu skaits | CSP | 61.5 | 63 | 64.5 |
| **3.**  | Bērnu īpatsvars, kuri dzīvo ar abiem vecākiem, % | OECD | 69,5(2017) | 74,5 | 78 |
| **4.** | Šķirto laulību skaita samazinājums (uz 1000 iedzīvotājiem) | CSP | 3,1 | 2,8 | 2,5 |
| **5** | Vecāku pabalsta saņēmēju skaits (vidēji gadā) | VSAA | 21326 | 21500 | 21600 |

Īstenojamie uzdevumi

|  |  |  |  |  |
| --- | --- | --- | --- | --- |
| Nr | Uzdevums | Atbildīgā institūcija | Līdzatbildīgie | Sasaiste ar NAP2027 |
| 1. | Veidot ģimenes ar bērniem atbalstošu un draudzīgu attieksmi sabiedrībā | PKC/DLC | VM, LM, pašvaldības | [102] |
| 2. | Izstrādāt valsts atbalsta politiku, kas veicina taisnīguma, novērtējuma un atbalsta sajūtu ģimenēm ar bērniem | PKC/DLC | Visas ministrijas | [102] |
| 3. | Ieviest pasākumus jauniešu izglītošanā, veidojot izpratni par savstarpējām attiecībām un ģimeni kā vērtību, tverot ģimenes dzīves plānošanas, ģimenes veidošanas un funkcionēšanas pamatprincipus, individuālo un reproduktīvo veselību, pirmslaulību apmācības un mediāciju, vecāku un bērnu savstarpējie pienākumi un atbildība | IZM |  | [102] |
| 4. | Veidot sabiedrisko pasūtījumu medijiem t.sk. par vecāku prasmju, attiecību pratības tematiku, ģimenes, paaudžu solidaritāti | KM |  | [102] |
| 5. | Nodrošināt neauglības ārstēšanas programmas (vīrieši/sievietes) pieejamību, tai skaitā mākslīgo apaugļošana un neauglības prevencija – jaunatnes izglītošanu, veselības mācību; | VM |  | [88] |
| 6. | Nodrošināt atbalstu un atzinību darba devējiem, kas īsteno ģimenei draudzīgu darba vidi, kā arī komersantiem, kuri ģimenēm ar bērniem piedāvā pakalpojumus un produktus uz labvēlīgiem nosacījumiem;  | SIF |  | [103] |
| 7. | Īstenot kuplo - Goda ģimeņu godināšanas pasākumus, veicinot ģimeņu kopā būšanu, kopējas aktivitātes | SIF |  | [102] |
|  | Nodrošināt tēvu lomas stiprināšanu sabiedrībā, motivējot aktīvāk iesaistīties bērna aprūpē un audzināšanā; | SIF |  | [102] |
| 8. | Īstenot zinātniski pētniecisko darbu demogrāfijas un ģimenes studiju jomā, sekmējot uz pierādījumiem balstītas politikas izstrādi un īstenošanu, monitoringa attīstību ģimenes politikas jomā | PKC |  | [102] |

## 4.2. Rīcības virziens: Bērna attīstība, audzināšana un aprūpe

Gan starptautiskie, gan Latvijā veiktie pētījumi apliecina, ka tautas ataudzi nodrošina dzimstību un bērnu labklājību veicinoša politika, kas sniedz vecākiem ne tikai materiālu atbalstu, bet piedāvā plašus, konkrētai ģimenei un bērnam individualizētus pakalpojumus. Atvieglojot ģimenes ikdienu, vecākiem rodas pozitīva pieredze, aprūpējot pirmo bērnu, kam, savukārt, ir pozitīva ietekme uz otrā un nākamā bērna ienākšanu ģimenē.

Arī Latvijas ģimenes no valsts šobrīd visvairāk sagaida stabilitāti un prognozējamību esošajā atbalsta sistēmā un atbalsta pasākumu pieejamību, jo īpaši – kvalitatīviem bērnu pieskatīšanas, veselības aprūpes, izglītības, brīvā laika pavadīšanas pakalpojumiem, neatkarīgi no pakalpojumu saņēmēja dzīvesvietas, finansiālā stāvokļa u. c. faktoriem[[46]](#footnote-46).

Ģimenes politika ir vērsta uz ģimenēm ar bērniem, un tās mērķis ir paaugstināt ģimeņu labklājības līmeni, atbalstot gan finansiāli, gan sniedzot pakalpojumus, kas saistīti ar bērnu aprūpi un audzināšanu. Ģimenes atbalsta politika vairāk kā jebkura cita politika skar un cieši saista arī citas politikas nozares, tai piemīt pārnozarisks raksturs - pozitīvus rezultātus nav iespējams sasniegt šauri un atrauti strādājot vien labklājības vai kādā citā nozarē. Ir nepieciešams integrēt ģimenes perspektīvu kopējā attīstības politikas procesā, sniedzot plašu un daudzveidīgu – gan tiešu, gan netiešu atbalstu ģimenēm visās politikas jomās, tādejādi ceļot vispārējo sabiedrības labklājību un ilgtermiņā garantējot arī valsts pastāvēšanu un izaugsmi.

Arī sabiedrības novecošanās tendences, liecina par dzimstību veicinošas politikas aktualitāti, - īpaši sekmējot otrā bērna ienākšanu ģimenē un atbalstot daudzbērnu ģimeņu veidošanos. Latvijā, kas ir ceļā uz labklājības valsts izveidi, būtiska nozīme ir gan ģimeni atbalstošai nodokļu un pabalstu sistēmai, gan arī atbalsta sistēmai kopumā, kas samazina bērnu aprūpes tiešās izmaksas un palīdz vecākiem gādāt par bērnu un ģimenes dzīves kvalitāti.[[47]](#footnote-47)

Lai arī iedzīvotāji Latvijā pozitīvi novērtē līdz šim veidoto sistēmu ģimeņu ar bērniem atbalstam un tās piedāvātās priekšrocības salīdzinājuma ar citām valstīm, to nepieciešams pilnveidot, Ekspertu ieskatā ir pārskatāmi risinājumi, lai veiksmīgāk mazinātu nabadzības risku ģimenēs, kurās kādam no tās locekļiem ir invaliditāte, viena vecāka ģimenēs un daudzbērnu ģimenēs. Ir uzlabojami bērniem paredzētie pakalpojumi, - īpaši, gādājot par pirmsskolas izglītības, bērnu aprūpes un pieskatīšanas pakalpojumu pieejamību kā bērna pirmajos dzīves gados, tā arī uzsākot skolas gaitas.[[48]](#footnote-48)

### Darbības rezultāts:

|  |  |  |  |  |  |
| --- | --- | --- | --- | --- | --- |
| Nr. | Rezultatīvie rādītāji  | Datu avots | Bāzes vērtība, gads | Starpposma sasniedzamā vērtība 2024.gadā | Sasniedzamā vērtība 2027.gadā |
|  | Bērnu īpatsvars, kuri saņēma krūts barošanu (līdz 6 mēnešiem) | SPKC | 57,42019 | 58 | 59 |
| 1.
 | Mājās gūto traumu īpatsvars bērniem vecumā 0-17 |  | SPKC |  |  |
|  | Izglītojamo skaits, kuri darbojas Kultūrizglītības programmā |  | IZM | 97 9282019 | 98500 |
|  | Izglītojamo skaits, kuri darbojas Sporta izglītības programmā |  | IZM | 33 0672019 |  |
|  | Mākslīgās grūtniecības pārtraukšanas skaita samazinājums |  | SPKC | 3 367 | 3000 |
|  | Bērnu un pusaudžu ārstēšanās stacionāros ārējās iedarbes seku dēļ - ievainojumi, saindēšanās un citas ārējās iedarbes sekas |  | SPKC | 8285 | 8000 |
|  |  |  |  |  |

Īstenojamie uzdevumi

|  |  |  |  |  |
| --- | --- | --- | --- | --- |
| Nr. | Uzdevums | Atbildīgā institūcija | Līdzatbildīgie | Sasaiste ar NAP2027 |
| 1. | Izstrādāta visaptveroša pirmsskolas vecuma izglītības pieejamības un bērna pieskatīšanas pakalpojumu sistēma | PKC | VM, LM, pašvaldības | [104] |
| 2. | Nodrošināta saturīga brīvā laika pavadīšana sākumskolas vecuma bērniem (nometnes, īpaši vasaras brīvlaikā) | IZM |  | [104] |
| 3. | Nodrošināta organizēta brīvā laika pakalpojumu pieejamība un interešu izglītība, sporta aktivitāšu pieejamība ikkatram bērnam | Pašvaldības |  | [104][367] |
| 4. | Īstenot prasmju un kultūrapziņas attīstīšana un vērtībaudzināšana, latviskās kultūrapziņas un nacionālās identitātes veidošana bērniem un jauniešiem  | KM |  | [102] |
| 5. | Pilnveidoti atbalsta instrumenti ģimenēm visos bērna attīstības posmos, krīzes situācijās, nodrošinot pakalpojumu savlaicīgu un kvalitatīvu saņemšanu, veicinot pozitīvu pieredzi ar pirmo bērnu  | LM/VM/IZM |  |  |
| 6. | Nodrošināta vecāku izglītošana un atbalsts, prasmju pilnveide, aptverot vecāku un ārpusģimenes aprūpētāju izglītošanu un atbalstu bērna audzināšanā un attīstībā, kā arī pirmsdzemdību un pēcdzemdību periodā, izveidota atbalsta ģimeņu sistēma ar plašu NVO iesaisti | LM |  |  |
| 7. | Bērna kopšanas atvaļinājuma perioda atbalsta pilnveide | LM |  | [101] |
| 8. | Veselības aprūpes kvalitatīvu pakalpojumu pieejamība, it īpaši reģionos. (zobārstniecības pieejamības absolūta nodrošināšana). | VM |  | [68] |
| 9. | Bērnu traumatisma mazināšana, prevencija, novēršamās mirstības un atkarību veidošanās risku mazināšanai | VM |  |  |
| 10. | Sociālā riska un jo īpaši nelabvēlīgo ģimeņu monitorings – reproduktīvās veselības rehabilitācijas pasākumu kopums | LM |  | [88] |
| 11. | Atbalsts krīzes situācijās, sieviešu konsultācijas, mākslīgā grūtniecības pārtraukšana | LM/VM |  | [88] |

## 4.3. Rīcības virziens: Dzīves kvalitātes uzlabošana ģimenēs ar bērniem

Lai arī Latvija ar savu ģimenes politiku diezgan pozitīvi izceļas uz citu valstu fona UNICEF 2017. gadā publicētā pētījumā, atrodoties starp vēl 14 citām valstīm, kas atbilst trīs ģimenei draudzīgas politikas pamatnostādnēm (vismaz divi gadi bezmaksas pirmskolas, apmaksātas zīdīšanai veltītās stundas mātēm darbavietās pirmos sešus bērna mēnešus, adekvāti apmaksāts bērnu kopšanas atvaļinājums[[49]](#footnote-49)), tomēr iepazīstoties ar aktuālajiem pētījumiem par Latvijas vecāku pieredzi un ņemot vērā dzimstības samazināšanos, redzams, ka ģimenē ienākot bērniem ir jārēķinās ar ienākumu kritumu un dzīves līmeņa samazināšanos.[[50]](#footnote-50) Tādēļ ir nepieciešams nodrošināt topošajiem un esošajiem vecākiem papildu pakalpojumus, lai atvieglotu bērna audzināšanas rūpes un mudinātu ģimenē sagaidīt jaunas atvases.

Lai mērķētāk topošajiem un esošajiem vecākiem sniegtu atbalstu ne tikai bērna audzināšanā, bet arī kopumā nodrošinātu dzīves kvalitātes celšanos ģimenēm ar bērniem, ir svarīgi koncentrēties un nodrošināt ne tikai pamatvajadzības komfortablai sadzīvei, kas nemazinās ienākot ģimenē bērniem, bet arī paredzēt specifisku atbalstu sniegšanu ģimenēm atkarībā no to vajadzībām. Mājoklis, bērnu pieskatīšanas pakalpojumu pieejamība, medicīnas pakalpojumi, citi fiziski un finansiāli atbalsta instrumenti nodrošināmi līdztekus gan sociālajam, psiholoģiskajam un informacionālajam, atbalstam.

Mūsdienu dzīves prasībām atbilstoša mājokļa trūkums ir viena no biežāk minētajām barjerām ģimenes veidošanā[[51]](#footnote-51), tādejādi nepieciešams pilnveidot līdzšinējos atbalsta mehānismus, kas nodrošinātu labiekārtotu mājokli ģimenēm ar bērniem apstākļos. Vienlaicīgi mājokļu pieejamība sekmētu remigrācijas procesu, sniedzot iespēju saņemt atbalstu arī tautiešiem, kas nolēmuši atgriezties Latvijā. Arī OECD rekomendācijās tiek uzsvērta mājokļu pieejamības nodrošināšana, kam jākļūst par vienu no Latvijas valdības prioritātēm, jo Latvijā daudz cilvēku dzīvo novecojušos mājokļos un pārapdzīvotībā.

Bērnu pieskatīšanas pakalpojumu pieejamība ir otrs svarīgākais risināmais jautājums - rindā uz bērnudārzu šobrīd gaida vairāk nekā 10 000 bērnu, un šī problēma ir aktuāla ne tikai Rīgā, bet joprojām 45 pašvaldībās visā Latvijā (VARAM, 2021). Risināmais jautājums skar ne vien rindas bērnudārzos, bet arī “aukles” finansējuma iespējas saņemšanu vecākiem, vecāka iespējas izvēlēties bērnudārzu pēc saviem kritērijiem, neatkarīgi, vai tas ir pašvaldības vai privātais bērnudārzs, un kopumā izveidot tādu sistēmu, kas vecākus nespiež mainīt bērna bērnudārzu, kā tas ir šobrīd.

Aktualizējama ir ģimenes un darba dzīves līdzsvarošana, tai skaitā, veiksmīga atgriešanās darbā pēc bērna kopšanas atvaļinājuma, plašākas iespējas elastīgam darba laikam, iespējas strādāt daļēju slodzi arī bērna kopšanas atvaļinājuma laikā.

Nepieciešams sniegt pārdomātu, individualizētu un elastīgu atbalstu visa veida ģimenēm ar bērniem, īpaši domājot par atbilstošu atbalstu viena vecāka ģimenēm, atbalstu ģimenēm, kas tuvojas nabadzības slieksnim, atbalstu ģimenēm, kurās ir bērns vai vecāks ar invaliditāti, kā arī ir vecākiem, un īpaši mātēm, kas pirmo bērnu sagaida pēc 40 gadu vecuma, vai jaunām, pusaudžu mātēm, kas audzina bērnu bez partnera atbalsta un ko sabiedrība bieži vien uztver kā “nasta nodokļu maksātājiem”.

Ģimenes dzīves kvalitāte nodrošināšana un atbalsts vecākiem ir nepieciešams ne tikai bērnu audzināšanas periodā, bet arī pēc tam, kad bērni ir izauguši. Ir jārod risinājumi un jānodrošina sociālais taisnīgums vecākiem, novēršot, ka bērnu kopšanas periodā samazināto ienākumu dēļ, attiecīgi samazinās sociālās iemaksas pensiju kapitālā, kas attiecīgi ietekmē pensijas aprēķināšanas kārtību un samazina tās apjomu.

Darbības rezultāts:

1. Izstrādāti atbalsta instrumenti mājokļa pieejamībai un to kvalitātes uzlabošanai - mazāk aizsargātajām iedzīvotāju grupām, jauniešiem;
2. Tiek sniegts intensīvāks un mērķētāks atbalsts atsevišķām grupām, kam valsts atbalsta intensitātes pieaugums ir objektīvi pamatots - daudzbērnu ģimenes, ģimenes, kas audzina bērnu ar īpašām vajadzībām, viena vecāka ģimenes;
3. Nodrošināts sociālais taisnīgums un drošības sajūtas radīšana vecākiem, kuri ir izaudzinājuši bērnus.

|  |  |  |  |  |  |
| --- | --- | --- | --- | --- | --- |
| Nr. | Rezultatīvie rādītāji  | Datu avots | Bāzes vērtība, gads | Starpposma sasniedzamā vērtība 2024.gadā | Sasniedzamā vērtība 2027.gadā |
|  | Aukļu dienestu pašvaldībās skaits, kurās piesaistīts valsts finansējums | IKVD |  |  |  |
|  | Ģimenēm ar bērniem piešķirto garantiju skaits hipotekāro kredītu saņemšanai mājokļa iegādei | EM/Altum |  |  |  |
|  | Aptaujāto iedzīvotāju, kuru aprūpē ir bērni, īpatsvars %, kuri ir apmierināti ar sadzīves apstākļiem | SKDS aptauja |  |  |  |
|  | Nabadzības riska indekss mājsaimniecībām ar apgādībā esošiem bērniem (viens pieaugušais ar bērniem) | CSP | 26.2 ,2018 |  |  |
|  | Mājokļa izdevumu slogs - 1 pieaugušais ar - “ļoti apgrūtinošs” | CSP | 33.0 , 2019 |  |  |
|  | PII pieejamība – rindā reģistrēto bērnu skaits uz PII | VARAM |  |  |  |

### Īstenojamie uzdevumi

|  |  |  |  |  |
| --- | --- | --- | --- | --- |
| Nr. | Uzdevums | Atbildīgā institūcija | Līdzatbildīgie | Sasaiste ar NAP2027 |
| 1. | Mājokļa pieejamība un atbalsta instrumenti ģimenēm un jauniešiem. Mājokļa kvalitātes uzlabošana mazāk aizsargātajām iedzīvotāju grupām, jauniešiem | EM | DLC/ VARAM | [351][352] |
| 2. | Atbalsts atsevišķām grupām, kam valsts atbalsta intensitātes pieaugums ir objektīvi pamatots (daudzbērnu ģimenes, ģimenes, kas audzina bērnu ar īpašām vajadzībām, viena vecāka ģimenes); t.sk valsts apmaksātas budžeta vietas augstskolā pēc sociālām pazīmēm | LM | IZM | [101] |
| 3. | Universāla valsts pabalsta, ienākumu nodokļa atvieglojumu par apgādājamo regulāra indeksācija un sistēmas pilnveide | LM |  | [101] |
| 4. | Normatīvā regulējuma pilnveidošana, kas atbalsta ģimenes un darba dzīves saskaņošanu, ģimenes un darba dzīves savienošanas labās prakses popularizēšana  | LM | SIF | [103] |
| 5. | Intensīvāku un jaunu pakalpojumu piedāvājums ģimenēm (asistenti, līdzgaitnieki, dienas centri smagi slimiem bērniem) | LM |  | [117] |
| 6. | Interešu izglītības pedagogu un medicīnas darbinieku iesaiste vardarbības atpazīšanā un mazināšanā | LM |  | [87] |
| 7. | Sociālā taisnīguma nodrošināšana un atbilstošas drošības sajūtas radīšana vecākiem (sociālās iemaksas pensiju kapitālā, priekšlaicīga pensionēšanās, pensijas iemaksu sasaiste ar bērnu veiktajām sociālajām iemaksām.) | PKC | VM, LM, pašvaldības | [101] |

## 4.4. Rīcības virziens: Jauniešu patstāvīgas dzīves uzsākšana

Ģimenes valsts politikas pamatnostādņu 2011. – 2017.gadam ex–post novērtējumā kritiski tiek vērtēta pusaudžu un jauniešu pieaugšana un sagatavotība patstāvīgai dzīvei. Pusaudžiem pietrūkst izpratnes par pamatjautājumiem, kas saistīti ar ģimeni un bērniem – ģimenes dzīves plānošanu, ģimenes vērtībām, pienākumu sadali ģimenē, bērnu audzināšanu un aprūpi. Bērnu un pusaudžu nepietiekama izglītošana par veselību un veselīgu dzīvesveidu negatīvi ietekmē viņu turpmāko dzīvi, tostarp, ģimenes veidošanu. Arī dzīves prasmju apguve ģimenē un skolā ir saistīta ar dažādu stereotipu veidošanos par indivīda lomu sabiedrībā un ģimenē. Sasniedzot pilngadību, jaunieši nav apguvuši nepieciešamās prasmes un iemaņas, lai atrastu nodarbošanos, lai nopelnītu sev iztiku. Pusaudžiem pieejamās profesionālo iemaņu apguves iespējas izglītības sistēmas ietvaros un praktiskā darbā ir ierobežotas. Būtiski, ka daļā pašvaldību savulaik tikuši aizvērti jauniešu atbalsta centri, kur jauniešiem piemērotā atmosfērā būtu iespēja saturīgi pavadīt laiku un saņemt sev svarīgu informāciju.

Kā pētījuma laikā apliecināja eksperti jaunieši nav pietiekami izglītoti un apmācīti patstāvīgas dzīves uzsākšanai pēc ārpusģimenes aprūpes iestādes atstāšanas un nepieciešami risinājumi jauniešiem sagatavojot tos dzīvei pēc ārpusģimenes aprūpes.

Darbības rezultāts:

|  |  |  |  |  |  |
| --- | --- | --- | --- | --- | --- |
| Nr. | Rezultatīvie rādītāji  | Datu avots | Bāzes vērtība, gads | Starpposma sasniedzamā vērtība 2024.gadā | Sasniedzamā vērtība 2027.gadā |
|  | Skolēnu nodarbinātības pasākuma dalībnieku (15–20 gadi) skaits vasaras brīvlaikā - tikai vasaras darbs, 17 gadīgie | NVA | 36.7 |  |  |
|  | Trūcīgo jauniešu (15-24) īpatsvars | Eurostat | 12% | 10% | 8% |
|  | Jauniešu īpatsvars, kuri augsti novērtē iespējas pilnveidot savu personību, zināšanas un prasmes savas dzīvesvietas tuvumā | IZM |  |  |  |
|  |  |  |  |  |  |

### Īstenojamie uzdevumi

|  |  |  |  |  |
| --- | --- | --- | --- | --- |
| Nr. | Uzdevums | Atbildīgā institūcija |  Līdzatbildīgie | Sasaiste ar NAP2027 |
| 1. | Izstrādāts atbalsta kopums (grozs) jauniešiem izvēloties kļūt par vecākiem | PKC | VM, LM, pašvaldības | [101][102] |
| 2. | Nodrošinātas jauniešu izaugsmes un nodarbinātības iespējas (izglītība, daudzbērnu ģimeņu bērniem, talantu attīstība) | IZM | KM | [122] [222] |
| 3. | Veicinātas un atbalstītas dažādas jauniešu sadarbības un pašiniciatīvas formas aktīvai līdzdalībai sabiedriskajā dzīvē | KM |  | [407] |
| 4. | Nodrošinātas inovatīvas un radošas brīvā laika pavadīšanas iespējas, liekot pamatu jauniešu uzņēmīgumam, veselīgam dzīvesveidam un savu spēju apzināšanai | KM |  | [104][367] |
| 5. | Ieviesti atbalsta instrumenti trūcīgajiem un bez vecākiem palikušajiem jauniešiem | LM |  | [120] |

##  4.5. Rīcības virziens: Latvieši pasaulē un atgriešanās tēvzemē

Latvijai būtisks demogrāfisko tendenču rādītājs ir migrācijas saldo - rādītājs, ko veido no valsts izbraukušo skaita attiecība pret valstī iebraukušo skaitu. Lai arī 2019.gadā uz pastāvīgu dzīvi citās valstīs devās 14 583 cilvēki, kas ir par 1 231 jeb 8 % mazāk nekā 2018. gadā[[52]](#footnote-52),tomēr no Latvijas emigrējušo iedzīvotāju īpatsvars vēl aizvien ir salīdzinoši augsts un būtiski pārsniedz valstī iebraukušo īpatsvaru. Augstie ekonomiski aktīvāko iedzīvotāju emigrācijas rādītāji iepriekšējos gados ir nozīmīgs izaicinājums tautas ataudzei Latvijā. Tādēļ līdztekus dzimstības veicināšanas un ģimeņu atbalsta sistēmas uzlabošanai kā viena no prioritātēm tautas ataudzes jomā tiek noteikta ne tikai ekonomiskās migrācijas mazināšana, bet īpašs uzsvars tiek likts uz atbalstu tiem tautiešiem un viņu ģimenēm, kuri vēlas atgriezties Latvijā.

Kā rāda 2016. gada nogalē īstenotā Latvijas Universitātes Diasporas un migrācijas pētījumu centra aptaujas dati, katrs trešais remigrants dzīvo ģimenē kopā ar bērnu[[53]](#footnote-53). Biežāk minētie iemesli gadījumos, kad remigranti atgriezušies, ir "pietrūka ģimenes un draugu" (50 %) un "ilgas pēc Latvijas" (ap 40 %), kā arī citi ģimenes un personīgie apstākļi (virs 20 % katrā kategorijā), kam seko vēlme, lai bērni dzīvotu un mācītos Latvijā (21 %).

Apskatot sarežģījumus, ar kuriem saskaras remigranti pēc atgriešanās, visbiežāk respondenti minējuši grūtības atrast darbu sev (40 % aptaujāto) vai dzīvesbiedram (14 %). Dažādas citas grūtības rodas ievērojami retāk. Dati rāda, ka aptuveni 13 % no ģimenēm, jo īpaši tajās, kur ir nepilngadīgi bērni, radušies kādi ar bērnu izglītību saistīti sarežģījumi, piemēram, grūtības atrast vietu bērnam skolā vai bērnudārzā; neapmierinātība ar skolas vidi vai attieksmi.

Savukārt analizējot faktorus, kas atvieglotu un palīdzētu atgriešanās procesam, kā galvenie minēti - nodarbinātības iespējas ar atbilstošu atalgojumu (64 %), informācija par nodarbinātības iespējām (33%) un atbalsta programma uzņēmējdarbības un personiskā biznesa uzsākšanai (29 %). Tāpat būtiska ir informācija par pakalpojumiem tieši ģimenēm - no visiem remigrantiem, par būtisku uzskatīja pašvaldības atbalstu dzīvojamās telpas meklēšanā (28 %), informāciju par valsts un pašvaldību atbalstu ģimenēm ar bērniem (19 %), bērniem pieejamas PII (16 %).

Pētījums atklāj, ka gandrīz trešā daļa no tautiešiem, kas atgriezušies, ir ar ģimenēm un interese par pakalpojumiem un pieejamo infrastruktūru ģimenēm ir ļoti augsta. Attiecīgi pakalpojumu pieejamība ir viens no būtiskākajiem faktoriem, kas var veicināt tautiešu atgriešanos Latvijā.

Vienlaicīgi jāņem vērā, ka reemigranti bieži atgriežas ar ģimenes locekļiem, kuriem ir nepieciešams atbalsts pilnvērtīgai integrācija sabiedrībā, risinot iekļaujošas un atbalstošas izglītības pieejamību bērniem pirmsskolas iestādēs un nodrošinot bērnu aprūpes pakalpojumu pieejamību visiem bērniem.

Veiksmīgas remigrācijas stūrakmens ir atbalsts diasporai, – tā rada kopības izjūtu, piederību nācijai un uztur vēlmi atgriezties dzimtenē.

### Darbības rezultāts:

1. Nodrošināta sadarbība ar diasporu, atbalstītas tās aktivitātes piederības sajūtas uzturēšanai.
2. Pieaug emigrējušo tautiešu interese un vēlme atgriezties Latvijā.
3. Izveidota sistēma, kas sniedz individualizētu un elastīgu atbalstu reemigrantu ģimenēm, īpaši bērniem un ģimenes locekļiem

|  |  |  |  |  |  |
| --- | --- | --- | --- | --- | --- |
| Nr. | Rezultatīvie rādītāji  | Datu avots | Bāzes vērtība, gads | Starpposma sasniedzamā vērtība 2024.gadā | Sasniedzamā vērtība 2027.gadā |
| **1.** | Remigrantu skaits  | CSP | 2019, 5114 | 6000 | 6000 |
| **2.** | Remigrantu īpatsvars imigrantu kopskaitā, % | CSP | 2019, 45.6% | 49.0% | 55.0% |
| **3.** | Diasporas skolās iesaistījušies bērni, kas apmeklē latviešu skolu[[54]](#footnote-54) | LU Filozofijas un socioloģijas institūta un LVA dati |  | 13% |  |

### Īstenojamie uzdevumi

|  |  |  |  |  |
| --- | --- | --- | --- | --- |
| Nr. | Uzdevums | Atbildīgā institūcija | Līdzatbildīgie | Sasaiste ar NAP2027 |
| 1. | Diasporas atbalsts, piederības Latvijai stiprināšana | KM, | ĀM, IZM | [139][142][203] |
| 2. | Remigrācijas veicināšanas politika – jaunu cilvēku, ģimeņu ar bērniem atgriešanās tēvzemē. PAPS.LV programmas pilnveide | VARAM | PKC (DLC), ĀM, EM, LM, ZM, IZM, SIF, pašvaldības, plānošanas reģioni | [105][220] |
| 3. | Iekļaujoša sabiedrība/izglītība, atbalstot remigrantu bērnus skolas gaitās | IZM | VARAM, SIF | [180] |
|  |  |  |  |

1. https://www.fruehehilfen.de/fileadmin/user\_upload/fruehehilfen.de/pdf/Publikation\_BZgA\_Sonderheft\_01\_Praevention\_und\_Gesundheitsfoerderung\_in\_Deutschland.pdf [↑](#footnote-ref-1)
2. https://www.csb.gov.lv/sites/default/files/publication/202007/Nr\_06\_Berni\_Latvija\_2020\_%2820\_00%29\_LV\_EN.pdf [↑](#footnote-ref-2)
3. Valsts policijas pārskats par nepilngadīgo noziedzības stāvokli, noziedzīgos nodarījumos cietušajiem bērniem un noziedzības novēršanas problēmām 2020. gada 12 mēnešos [↑](#footnote-ref-3)
4. http://www.euro.who.int/\_\_data/assets/pdf\_file/0019/217018/European-Report-on-Preventing-Child-Maltreatment.pdf [↑](#footnote-ref-4)
5. Office of the State Comptroller. Thomas P. DiNapoli, State Comptroller. Cost-Effective Investments in Children at Risk, February 2011 , <https://nysl.ptfs.com/data/Library1/Library1/pdf/703866283.pdf> . [↑](#footnote-ref-5)
6. https://www.antropologija.lu.lv/fileadmin/user\_upload/lu\_portal/projekti/antropologija/Statistikas\_zinojums\_2020.pdf [↑](#footnote-ref-6)
7. Rādītāja bāzes vērtība tiks noteikta pamatnostādņu “Profesionāla sociālā darba attīstības pamatostādnes 2014.-2020.gadam” ex-post novērtējuma ietvaros plānotajā pētījumā 2021.gadā. Mērķa vērtība tiks noskaidrota reprezentatīvā Latvijas iedzīvotāju omnibuss aptaujā. [↑](#footnote-ref-7)
8. Likumpārkāpumi un vardarbība. Centrālā statistikas pārvalde. Pieejams: <https://www.csb.gov.lv/lv/dzimumu-lidztiesiba/Likumparkapumi_vardarbiba> [↑](#footnote-ref-8)
9. Labklājības ministrijas Informatīvais ziņojums par vardarbības pret sievietēm un vardarbības ģimenē gadījumiem, to izplatību un dinamiku 2016.gadā. Pieejams: <http://adm.lm.gov.lv/upload/vardarbiba_gimene/lmzino_280318_vg.pdf> [↑](#footnote-ref-9)
10. Organisation for Economic Co-operation and Development https://www.oecd.org/pisa/Combined\_Executive\_Summaries\_PISA\_2018.pdf [↑](#footnote-ref-10)
11. https://www.ipi.lu.lv/fileadmin/user\_upload/lu\_portal/projekti/ipi/Publikacijas/Skolenu\_labklajiba\_Latvija\_\_\_\_\_PISA\_2015\_pirmie\_rezultati\_19\_04\_2017.pdf [↑](#footnote-ref-11)
12. Ģimenes valsts politikas pamatnostādņu 2011. – 2017.gadam ex–post novērtējums, Identifikācijas Nr.LRLM2018/28-3-02/08, Gala ziņojums, 6.lpp., 2018. Pieejams: <http://petijumi.mk.gov.lv/sites/default/files/title_file/GVPP_ex_post_novertejums_Zinojums.pdf> [↑](#footnote-ref-12)
13. Labklājības ministrijas Informatīvais ziņojums par vardarbības pret sievietēm un vardarbības ģimenē gadījumiem, to izplatību un dinamiku 2016.gadā. Pieejams: <http://adm.lm.gov.lv/upload/vardarbiba_gimene/lmzino_280318_vg.pdf> [↑](#footnote-ref-13)
14. https://veseligsridzinieks.lv/wp-content/uploads/2015/01/riska-un-aizsarg\_üjo\_Īo-faktoru-ietekme-uz-atkar\_%C2%BDbas-vielu-lietosanu\_2006.pdf [↑](#footnote-ref-14)
15. <https://ec.europa.eu/health/sites/health/files/state/docs/2019_chp_lv_english.pdf> [↑](#footnote-ref-15)
16. <http://petijumi.mk.gov.lv/sites/default/files/title_file/Atkaribu_izrais_vielu_lietosana_ESPAD.pdf> [↑](#footnote-ref-16)
17. <http://tap.mk.gov.lv/mk/tap/?pid=40476836> [↑](#footnote-ref-17)
18. <https://esparveselibu.lv/sites/default/files/2020-04/Petijums-par-azartspelu-socialo-mediju-datorspelu-un-citu-procesu-atkaribu-izplatibu-Latvija.pdf> [↑](#footnote-ref-18)
19. Centrālā statistikas pārvalde. Pieejams: <https://www.csb.gov.lv/lv/statistika/statistikas-temas/iedzivotaji/laulibas/galvenie-raditaji/noslegto-un-skirto-laulibu-skaits> [↑](#footnote-ref-19)
20. [↑](#footnote-ref-20)
21. <https://www.lrvk.gov.lv/lv/revizijas/revizijas/noslegtas-revizijas/arpusgimenes-aprupes-sistemas-efektivitate> [↑](#footnote-ref-21)
22. https://www.lm.gov.lv/lv/2017-ex-ante-izvertejums-pasvaldibu-socialo-dienestu-darbibas-efektivitates-novertesanai [↑](#footnote-ref-22)
23. Pārskats par nepilngadīgo noziedzības stāvokli, noziedzīgos nodarījumos cietušajiem bērniem un noziedzības novēršanas problēmām 2020. gada 12 mēnešos [↑](#footnote-ref-23)
24. https://www.ic.iem.gov.lv/lv/situacija-baltijas-valstis [↑](#footnote-ref-24)
25. Pārskats par bāriņtiesu darbu 2020.gadā kopsavilkums. Valsts bērnu tiesību aizsardzības inspekcija. Pieejams: <https://www.bti.gov.lv/lv/media/812/download> [↑](#footnote-ref-25)
26. Labklājības ministrija 2020.gadā mentora pakalpojumu nodrošināja 50 jauniešiem [↑](#footnote-ref-26)
27. Invaliditātes likuma 5.pants. [↑](#footnote-ref-27)
28. Bērniem līdz 17 gadu vecumam (ieskaitot) invaliditāte tiek noteikta bez iedalījuma grupās. Bērniem, vērtējot invaliditātes smaguma pakāpi un tās ietekmi uz spējām veikt ikdienas darbības, kā kritērijs ir dominējis un turpina dominēt veselības traucējums un tā izpausmes orgānu sistēmu līmenī. [↑](#footnote-ref-28)
29. Bērniem līdz 17 gadu vecumam (ieskaitot) invaliditāte tiek noteikta bez iedalījuma grupās. Vienlaikus bērniem, vērtējot invaliditātes smaguma pakāpi un tās ietekmi uz spējām veikt ikdienas darbības, kā kritērijs ir dominējis un turpina dominēt veselības traucējums un tā izpausmes orgānu sistēmu līmenī. [↑](#footnote-ref-29)
30. Latvija ratificēja ANO Konvenciju 2010.gada 1.martā (spēkā kopš 2010.gada 31.marta). [↑](#footnote-ref-30)
31. Izņēmumi noteikti *Valsts sociālo pabalstu likuma* 20.panta pirmajā daļā. [↑](#footnote-ref-31)
32. Izņēmumi noteikti *Valsts sociālo pabalstu likuma* 20.panta pirmajā daļā. [↑](#footnote-ref-32)
33. Valsts kancelejas iniciatīva, kuras ietvaros 2019. gadā tika radīts un praksē pielietots metodoloģisks materiāls publiskā sektora inovācijas procesam, lai sekmētu publiskā sektora pakalpojumu, procesu, iniciatīvu un reformu kvalitāti. [↑](#footnote-ref-33)
34. Plāns sociālo pakalpojumu attīstībai 2021.-2023.gada atrodas izstrādes stadijā. [↑](#footnote-ref-34)
35. Rokasgrāmata “ Konvencijas par bērna tiesībām ieviešana praksē”, 117,lpp [↑](#footnote-ref-35)
36. Apstiprinātas ar MK 2021.gada 5. februāra rīkojumu Nr. 72. [↑](#footnote-ref-36)
37. Pamatnostādnes izsludinātas Valsts sekretāru sanāksmē 2021.gada 25.februāri: <http://tap.mk.gov.lv/lv/mk/tap/?pid=40498718> [↑](#footnote-ref-37)
38. Plāns sociālo pakalpojumu attīstībai 2021.-2023.gada atrodas izstrādes stadijā. [↑](#footnote-ref-38)
39. Plāns izsludināts sabiedriskajai apspriešanai 2021gada 26.martā: <https://www.lm.gov.lv/lv/plans-personu-ar-invaliditati-vienlidzigu-iespeju-veicinasanai-2021-2023-gadam>. Plānots, ka Plāna projekts tiks iesniegts izskatīšanai Valsts sekretāru sanāksmē š.g. maijā. [↑](#footnote-ref-39)
40. Pētījums “Par tautas ataudzi ietekmējošo faktoru izpēti”, https://www.pkc.gov.lv/images/Tautas\_ataudzi\_ietekmejosie\_faktori.pdf [↑](#footnote-ref-40)
41. Ģimenes valsts politikas pamatnostādņu 2011. – 2017.gadam ex–post novērtējums - <https://www.lm.gov.lv/lv/media/4513/download> [↑](#footnote-ref-41)
42. Pētījums “Par tautas ataudzi ietekmējošo faktoru izpēti”, https://www.pkc.gov.lv/images/Tautas\_ataudzi\_ietekmejosie\_faktori.pdf [↑](#footnote-ref-42)
43. Ģimenes valsts politikas pamatnostādņu 2011. – 2017.gadam ex–post novērtējums - <https://www.lm.gov.lv/lv/media/4513/download> [↑](#footnote-ref-43)
44. Pētījums “Par tautas ataudzi ietekmējošo faktoru izpēti”, https://www.pkc.gov.lv/images/Tautas\_ataudzi\_ietekmejosie\_faktori.pdf [↑](#footnote-ref-44)
45. CSP sniegtā informācija [↑](#footnote-ref-45)
46. Ģimenes valsts politikas pamatnostādņu 2011. – 2017.gadam ex–post novērtējums - <https://www.lm.gov.lv/lv/media/4513/download> [↑](#footnote-ref-46)
47. NAP 2027 https://www.pkc.gov.lv/sites/default/files/inline-files/NAP2027\_apstiprin%C4%81ts%20Saeim%C4%81\_1.pdf [↑](#footnote-ref-47)
48. Ģimenes valsts politikas pamatnostādņu 2011. – 2017.gadam ex–post novērtējums - <https://www.lm.gov.lv/lv/media/4513/download> [↑](#footnote-ref-48)
49. UNICEF. (2017.) Only 15 countries worldwide have three essential national policies that support families with young children – UNICEF. Retrieved on 28.04.2021. from <https://www.unicef.org/press-releases/only-15-countries-worldwide-have-three-essential-national-policies-support-families> [↑](#footnote-ref-49)
50. Ģimenes valsts politikas pamatnostādņu 2011. – 2017.gadam ex–post novērtējums - <https://www.lm.gov.lv/lv/media/4513/download> [↑](#footnote-ref-50)
51. Pētījums “Par tautas ataudzi ietekmējošo faktoru izpēti”, https://www.pkc.gov.lv/images/Tautas\_ataudzi\_ietekmejosie\_faktori.pdf [↑](#footnote-ref-51)
52. CSP Demogrāfija 2020; https://admin.stat.gov.lv/system/files/publication/2020-10/Nr\_05\_Demografija\_2020\_%2820\_00%29\_LV\_EN\_0.pdf [↑](#footnote-ref-52)
53. Hazans, M. (2016). Atgriešanās Latvijā: reemigrantu aptaujas rezultāti. Rīga: LU DMPC. http://www.diaspora.lu.lv/fileadmin/user\_upload/lu\_portal/projekti/diaspora/petijumi/Atgriesanas\_Latvija\_-\_petijuma\_zinojums\_FINAL03.pdf (10.06.2017.) [↑](#footnote-ref-53)
54. Plāns darbam ar diasporu 2021.-2023. gadam. https://likumi.lv/ta/id/320368-par-planu-darbam-ar-diasporu-20212023-gadam [↑](#footnote-ref-54)